vnews - Italy ga isheendhevey thanehgge sababunves bodu joorimanaaeh kohfaane!\nއިޓަލީގައި އިށީންދެވޭ ތަނެއްގެ ސަބަބުންވެސް ބޮޑު ޖޫރިމަނާއެއް ކޮށްފާނެ!\nފަތުރުވެރިންގެ މެދުގައި މަގްބޫލު އިޓަލީގެ ވެނިސްއަށް ޒިޔާރަތް ކުރާ ފަރާތްތަކުން ވަކިތަނެއްގެގޮތުގައި ކަނޑައަޅާފައި ނުވާ ނުވަތަ ވަކި ދަރަޖައެއް ދެވިފައިނުވާތަނެއްގައި އިށީންދެއްޖެ ނަމަ 500 ޔޫރޯ (ގާތްގަނޑަކަށް 586 އެމެރިކާ ޑޮލަރުން) ޖޫރިމަނާ ކުރެވިދާނެއެވެ.\nވެނިސްއަށް ޒިޔާރަތް ކުރާ މެހެމާނުންގެ އަދަދު އިތުރުވެ ތޮއްޖެހުން ބޮޑުވަމުންދާއިރު އެ ސިޓީއަށް ވަނީ ފަތުރުވެރިންގެ ކަންކަން މެނޭޖް ކުރުމުގައި ދަތިތަކާއި ކުރިމަތިވެފައެވެ.\nވެނިސްގެ އާސާރީ ތަންތަން ބަލާލުމަށާއި ގުދުރަތީ ހިތްގައިމުކަން ދެކިލުމަށް ގިނަ އަދަދެއްގެ ފަތުރުވެރިންނާއި، އެހެނިހެން ބޭނުންތަކުގައިވެސް ޒިޔާރަތް ކުރާ މީހުންގެ ކަންކަން މެނޭޖް ކުރުމަށް އުނދަގޫވެފައިވާ މި ދަނޑިވަޅުގައި މެހެމާނަކަށް އިށީންދެވޭ ތަނެއްގެ ސަބަބުން ޖޫރިމަނާ ކުރުމުގެ ހިޔާލު ހުށަހެޅުއްވީ ވެނިސްގެ މޭޔަރެވެ.\nވެނިސްގެ މޭޔަރ ލުއިޖީ ބަގްނާރޯ ގެ މި ހުށަހެޅުމަށް ވެނިސްގެ ސިޓީ ކައުންސިލްގައި ވޯޓު ނެގުން އޮންނާނީ އަންނަ އޮކްޓޯބަރުގައެވެ.\nލުއިޖީގެ މި ހުށަހެޅުމަކީ ވެނިސް އަށް ޒިޔާރަތްކުރާ ޓޫރިސްޓުންނަށް އަޅަންބޭނުންވާ ފިޔަވަޅުތަކުގެ މައްޗަށް އެކުލެވޭ ދިގު ލިސްޓުގައި އެންމެ ފަހުން ހިމެނި ފިޔަވަޅެވެ.\nވެނިސްގެ މަގެއްގައި ގިނަ އަދަދެއްގެ ފަތުރުވެރިން ތޮއްޖެހިފައި --\nވެނިސްގައި 2017 ވަނަ އަހަރުގެ ހޫނު މޫސުމުގައި "އެންޖޯއީރެސްޕެކްޓްވެނެޒިއާ" ގެ ނަމުގައި ފެށި ކެމްޕޭނެއްގެ ދަށުން ވެނިސްއިން އަންނަނީ ފަތުރުވެރިންނަށް ހާއްސަކޮށްގެން ގަވާއިދުތަކެއް އެކުލަވާ އެ ގަވާއިދުތަކަށް އިހްތިރާމު ކުރުމަށް ފަތުރުވެރިންނަށް އިލްތިމާސް ކުރަމުންނެވެ.\nމޭޔަރ ލުއިޖީ ވިދާޅުވީ މިފަދަ ޖޫރިމަނާއެއް ތައާރަފް ކުރުމުގެ ބޭނުމަކީ ވެނިސްއަށް ޒިޔާރަތް ކުރާ މީހުންނަކީ އެމީހުން ބޭނުންހާ ގޮތަކަށް ވެނިސްގައި އުޅެވޭނެ ބައެއް ކަމަށް ހީކުރުމުގެ ފުރުސަތު ނުދިނުމުގެ ގޮތުންކަމަށެވެ.\nއަދި ވެނިސްގައި ހެދިފައިވާ ގަވާއިދުތަކަށް އިހްތިރާމްކޮށް ހަމަޖެހުން ނަގާލިޔަނުދީ އެ ގަވާއިދުތަކަށް ބޯލެންބުމަށާއި، އާންމުންގެ ސަލާމަތްތެރިކަން ކަށަވަރު ކުރުމުގެ ގޮތުން ކަމަށެވެ.\nވެނިސްއިން އަންނަނީ ފަތުރުވެރިންގެ ކަންކަން ބެލެހެއްޓުމުގެ ގޮތުން ސަލާމަތީ ފިޔަވަޅުތައް އަޅަމުންނެވެ. އެގޮތުން މިއަހަރުގެ އޭފްރީލްގައި ވަނީ ވެނިސްގެ ދެ ބްރިޖްގައި ތޮއްޖެހުން ކުޑަކުރުމުގެ ގޮތުން ބްރިޖުތަކުގެ ފެށޭ ހިސާބާއި ނިމޭ ހިސާބުގައި ވަގުތީ ގޭޓެއްވެސް ހަރުކޮށްފައެވެ.\nވެނިސްގެ ބަނދަރެއްގައި ބޮޑު ކްރޫޒްޝިފެއް ބަނދަރުކޮށްފައި، 2021 ވަނަ އަހަރުން ފެށިގެން މިފަދަ އުޅަނދުތައް ބަނދަރު ކުރުން މަނާވާނެ --\nއެހެންނަމަވެސް ވެނިސްގެ އާންމު ރައްޔިތުން މަގުމައްޗަށް ނިކުމެ އެކަމާއި ކަންބޮޑުވުން ފާޅުކުރުމަށްފަހު އެ ގޭޓްތަށް ވަނީ ބުރިޖުން ނަގާފައެވެ.\nއޭރު މުޒާހަރާކުރި ބައެއް މީހުން ބުނެފައިވަނީ މޭޔަރު ބޭނުން ވަނީ ވެނިސް އަކީ ދިރުމެއް ނެތްތަނެއްގެ ގޮތުގައި ހެދުމަށް ކަމަށެވެ. ވެނިސްއަކީ ފަތުރުވެރިން ކޮންޓްރޯލް ކުރުމަށް ގިނަ ގަވާއިދުތަކެއް އެކުލަވާލާފައިވާ ސިޓީ އެވެ. އެގޮތުން ތިރީގައި ފާހަގަ ކޮށްފައި އެވަނީ ވެނިސްގައި މަނާ ކަންތައްތަކެވެ.\n◘ ބްރިޖުތައް މަތީގައި މަޑު ކުރުން\n◘ ކެނެލްގެ ފެންގަނޑުގައި ފެތުން\n◘ ބައިސްކަލުގައި ބުރުޖެހުން\n◘ ދޫނިތަކަށް ކާންދިނުން\n◘ ސިޓީގެ އެތެރޭގައި އުޅޭ އިރު ސްވިމްވެއާފަދަ ނިވާކަންކުޑަ ހެދުން ލުމާއި، ފިރިހެނުން އުނަގަނޑުން މަތި ހާމަވާ ގޮތަށް އަންނައުނު ނުލާ އުޅުން\n◘ ގަސްގަހަށް އެރުމާއި، އިމާރާތްތަކާއި މޮނިއުމެންޓްތަކަށް އެރުން\n◘ ބެންޗުތަކުގައި އޮށޯތުމާއި ކޮޅުފައިން އެރުން\n◘ ދަންވަރު 1 ކުން3ކަށް އަޑުގަދަ ކުރުން\n◘ ޕަބްލިކް ޕާކްތައް ނޫން ތަނަކަށް ފިކްނިކް ދިއުން\n◘ ހުއްދަ ނެތި ޕާކް ކުރުން\n◘ ހުއްދަ ނެތި ކުރެހުމާއި އެއްވެސް ބާވަތެއްގެ ތަސްވީރެއް އުފެއްދުން\n◘ 55،000 ޓަނަށްވުރެ ބޮޑެތި ކުރޫޒްސިޕް ފަދަ ބޮޑެތި އުޅަނދުތައް ބަނދަރުކުރުން (މިކަން މަނާކުރާނީ 2021 ވަނަ އަހަރުން ފެށިގެން)\n◘ ޓޭކްއަވޭ އައުޓުލެޓްސްގެ ގޮތުގައި ކާބޯތަކެތި ވިއްކާ އާ ތަންތަން ކުރިޔަށް އޮތް3އަހަރު ހުޅުވުން\nމި ގަވާއިދުތަކާއި ހިލާފުވާ ފަތުރުވެރިންގެ އަތުން 25 ޔޫރޯއިން ފެށިގެން 500 ޔޫރޯ (ގާތްގަނޑަކަށް 23 އެމެރިކާ ޑޮލަރުން ފެށިގެން 586 ޑޮލަރު) އާއި ދެމެދުގެ އަދަދަކުން ޖޫރިމަނާ ކުރެވޭނެ ކަމަށް ވެނިސްގެ ރަސްމީ ވެބްސައިޓްގައި ބުނެފައިވެއެވެ.


Report: Driverun nidheegai, Heyleee zimmaathah\nއެކްސިޑެންޓްވި ބަސް: މަރުވީ ޓޫރިސްޓެއް\nއެކި އެކި ގާނޫނުތަކާއި އޭގެ ދަށުން ހަދާފައިވާ ގަވައިދުތަކުގައި ހުންނަ ކަންކަން ތަންފީޒު ކުރަން ހަވާލުވެފައިވާ ގިނަ މުއައްސަސާތަކުން ދުއްވައިގަންނާނީ ކޮންމެވެސް ހާދިސާއެއް މެދުވެރިވީމަ އެވެ. ގާނޫނުތަކާއި ގަވައިދުތަކުގައި ހުރި "ބާގަނޑުތައް" ކުއްލިއަކަށް ފެނިގެން އެ ހިސާބުން އެ ވާހަކައެއް ދައްކަން ފަށާނެ އެވެ. އެކަންކަން އިސްލާހުކުރާނެ ކަމަށް އިސް ބޭފުޅުން ވިދާޅުވާނެ އެވެ. ހައްލުކުރަން އެންމެ ފުރަތަމަ އަޅާނެ ފިޔަވަޅަކީ އެ މައްސަލައެއް ނިސްބަތްވާ ބައެއް "ހޭލުންތެރި" ކުރުވުމެވެ. ފުރާނައެއް ގެއްލި ނޫނީ ގުނަވަނެއް ބުރިވާ ހާލަތެއްގައި ފަހަރުގައި، ކޮމިޝަނެއް އުފެއްދުމުގެ ނަސީބު ލިބިދާނެ އެވެ. އެ ހިސާބުން އެ ނިމުނީ އެވެ. މި ފިލްމް އެތައް ފަހަރަކު ބެލިއްޖެ އެވެ. އަނެއްކާވެސް އާ ހާދިސާއަކާއެކު އެ ޓޭޕް އަލުން ރިވައިންޑުވެ އެވެ.\nހާދިސާތަކަށްފަހު ކަމާބެހޭ އިދާރާތަކުން އަޅާ "ފިނި" ފިޔަވަޅުތައް އެންމެ ސާފުކޮށް ސިފަވާނީ، ރާއްޖޭގައި ދުވަހަކުވެސް ހައްލު ނުވާނެ އިންތިހާއަށް އިތުރުވަމުންދާ އެކްސިޑެންޓްތަކުންނެވެ. ހާއްސަކޮށް މަގުމަތީގައި ހިނގާ ނުރައްކާތެރި އެކްސިޑެންޓުތަކުގެ މައުލޫމާތު ފުލުހުން އާންމުންނާ ހިއްސާ ކުރާއިރު، "ބާރު ސްޕީޑް" އެ ދެ ލަފްޒު ބޭނުން ކުރަން ނުޖެހޭ ފަހަރެއް ނުދެ އެވެ. ނަމަވެސް، މިހާތަނަށް އެކަން ހުއްޓުވަން ކުރެވުނު ކަމެއް ނެތެވެ. ކަނޑައެޅިފައިވާ ސްޕީޑު ލިމިޓަށްވުރެ އެތައް ގުނައެއް ބާރަށް ދުއްވުމަކީ އެހެން ހުރިހާ ގައުމެއްގައިވެސް ކުށެކެވެ.\nރާއްޖޭގައި އެހެން އުޅަނދުތަކުގައި މަގުތަކަށް ނުކުމެ އުޅޭ އެންމެންގެ ސަލާމަތަށް ނުރައްކާވާ ގޮތަށް ފުރޮޅު ކަހާފައި ބާރަށް ދުއްވުން ކުށަކަށްވާނީ އެކްސިޑެންޓެއް ހިނގުމުން ފަށާ ހޭލުންތެރި ޕްރޮގްރާމަށް ލިޔާ ޑޮކިއުމަންޓްގަ އެވެ.\nރޯދަ މަސް ދިވެހިންނަށް މަރުހަބާ ކިޔާފައިވަނީ ހުޅުމާލޭގައި އެމްޓީސީސީން އޮޕަރޭޓްކުރާ ބަހެއްގެ ދަށުވެ ފަތުރުވެރިއަކު މަރުވި ހިތާމަވެރި ހާދިސާއިންނެވެ. ކުޑަ ދުވަސް ކޮޅަކަށް ރާއްޖެ އައިސް ހުރި ޔޫކްރެއިންގެ އަންހެނަކު ޖޮގިންނަށް ނުކުމެ އުޅެނިކޮށް ފުރޮޅު ދަށުވެ، ޗިސް ޗިސްވެގެން ދިޔައީ، ބަސް ދުއްވަން އިން ޑްރައިވަރަށް ނިދި ޖެހިގެންނެވެ. އާންމުކޮށް ކަންކަން ހިނގާ އުސޫލުން ބަސް ޑްރައިވަރު ހައްޔަރު ކުރުމާއެކު، އިހުމާލުގެ ތުހުމަތުތައް ބަންޑުންވީ އެމްޓީސީސީއަށެވެ. އެ ތުހުމަތުތަކާއި ގިނަވަމުން އައި ސުވާލުތަކަށް ރަނގަޅަށް ޖަވާބު ނުދެވި އުޅެނިކޮށް، އެ ކުންފުނީގެ އެހެން ބަސް ޑަރައިވަރަކަށް ނިދިގެން ގޮސް ކާރެއްގައި ޖެހި އެކްސިޑެންޓްވެ ވެއްޖެ އެވެ.\nބަސް ޑްރައިވަރުން އެކަންޏެއް ނޫން\nއުޅަނދެއް ދުއްވަމުން ދަނިކޮށް ނިދިޖެހޭ ހިސާބަށް އިންސާނެއްގެ ހާލަތު ތިރިވާނީ އެތަކެއް ދުވަހެއްގެ އިހުމާލުންނެވެ. އެއް ބައެއްގެ ރުޅިގަނޑު އަމާޒުވީ ބަސް ޑްރައިވަރުންނަށެވެ. އެ ދެމީހުންގެ ބޮލުގައި ފަރުވާކުޑަކަމުގެ އިލްޒާމާ އަޅުވާނެ އެވެ. އަނެއް ބަޔަކު ކުށްވެރިކުރީ ކުންފުންޏެވެ. އަރާމުކޮށްލައި ހަމަ ނިދި ނިދާލަން ވަގުތު ނުދީ މުވައްޒަފުން ލައްވާ ގުލާނު ކުރުވާ ތުހުމަތުތަކާއެކު އެވެ.\nއެންމެންގެ ސަމާލުކަން މިވަގުތަށް ހުއްޓިފައިވަނީ ހަމައެކަނި ބަސްތަކަށެވެ. ފުލުހުން ވެސް އާންމުންނެކޭ އެއް ދަރަޖައެއްގަ އެވެ. އެއްގަމު ދަތުރުފަތުރުގެ ގާނޫނާއި ގަވައިދުތަކަށް ހޭލުންތެރި ކުރުވުމުގެ ޕްރޮގްރާމެއް ފުލުހުން އިސްވެ ވަނީ ފަށައިފަ އެވެ.\nއެކްސިޑެންޓްވީ އެމްޓީސީސީގެ ބަހެއް ކަމުން، އެ ޕްރޮގްރާމް ހާއްސަކޮށްފައިވަނީ ހަމައެކަނި އެ ކުންފުނީގެ ޑްރައިވަރުންނަށެވެ. އެންމެ ކުޑަމިނުން މާލެއާ ދެކުނުގައި ބަސް އޮޕަރޭޓް ކުރާ އެމްޕީއެލްގެ ޑްރައިވަރުން މަތިން ހަނދާނެއް ވެސް ނެތެވެ.\nރާއްޖޭގެ އެކި ކަންކޮޅުތަކުގައި ދުއްވާ ފެޜީ ޑްރައިވަރުންގެ ހާލަތު ވަޒަން ކުރާނެ ހަރުދަނާ ނިޒާމެއް ނެތް.\nނަމަވެސް، އެ ހާދިސާގެ ސަބަބުން ފަސިންޖަރުން އުފުލާ ހުރިހާ އުޅަނދުތަކެއް ދުއްވާ ޑްރައިވަރުންގެ ހާލަތާމެދު ސުވާލު އުފައްދަންޖެހެ އެވެ. މުލަ ރޯދަ ދުވަހު ހިނގި ހާދިސާގައި އިހުމާލުވި ފަރާތެއް ކަނޑައަޅާނީ ޝަރުއީ މަރުހަލާއިންނެވެ.\nއެ ހާދިސާ ހިނގަން މެދުވެރިވީ ޑްރައިވަރަށް ފަރުދީ ޒިންމާ އަދާ ނުވެގެންތޯ ނޫން ނަމަ ކުންފުނީގެ ހިންގުން ދޯހަޅިކަމުންތޯ ބަލައި އަދަބު ދިނުމަށްވުރެ މުހިންމުކަމެއް ވަނީ ކުރަންޖެހިފަ އެވެ. ސަބަބަކީ އެތަކެއް ބައެއްގެ ފުރާނައަތްމައްޗަށް ލައިގެން އުޅެނީ ހަމައެކަނި ބަސް ޑްރައިވަރުން ނޫންވީމަ އެވެ.\nމީހުން އުފުލަން މަގުތަކަށް ނުކުންނަ ބަސްތަކާ ޓެކްސީތަކުގެ އިތުރުން، އެތަކެއް ސަތޭކަ ފެރީއާ، ލޯންޗުތަކާއި ބޮޑެތި ނާލު ބޯޓު ފަހަރު ރާއްޖޭގެ އެކި ކަންކޮޅުތަކުގައި ކޮންމެ ދުވަހަކު ކަނޑު މައްޗަށް ނުކުމެ އެވެ. އެ ހުރިހާ ޑްރައިވަރުންގެ އިތުރުން ކައްޕީންގެ ހާލަތު ވަޒަންކުރެވޭނެ ހަރުދާނަ ނިޒާމެއް ނެތެވެ. ބައިނަލްއަގުވާމީ އޭވިއޭޝަން ގަވައިދުތަކުގެ ދަށުން ޕައިލެޓުންނަށް ގާއިމުކޮށްދޭންޖެހޭ މަސައްކަތުގެ ގަޑިތަކަކާއި އަރާމުކުރަންޖެހޭ ވަކި މުއްދަތުތަކެއް ނިކަމެތި ބަސް ޑްރައިވަރުންނަށާއި، ފެރީ އަދި ބޯޓު ކައްޕީންނަށް ނަސީބުވެފައެއް ނެތެވެ.\nދަތުރުފަތުރުގެ ހިދުމަތްދޭ ފަރާތްތަކުގެ ޒިންމާ\nވިދިވިދިގެން ހުޅުމާލޭގައި ހިނގި ދެ ހާދިސާ ހިނގާފައިވަނީ ގިނަ ވަގުތު މަސައްކަތް ކުރަންޖެހިގެން ނޫންކަން "އަވަސް" އަށް މައުލޫމާތުދިން ފަރާތްތަކުން ޔަގީންކަންދެ އެވެ.\n"ތިން ޝިފްޓަކަށް ބަހާލައިގެން ބަސް ޑްރައިވަރުންނަށް އޮންނާނީ ނުވަ ގަޑިއިރުގެ ޑިއުޓީއެއް. އެކަމަކު ބަސް ދުއްވަން ޖެހޭނީ ގާތްގަނޑަކަށް ހަތަރު ގަޑިއިރު ވަރު. ދެން ހަމަ ރެސްޓް. އޭގެ ފަހުން ބަހަށް ޕެޓްރޯލް އަޅާލަން ނޫނީ ހާއްސަ ހާލަތެއްގައި އިތުރު ދަތުރެއް ނަގާލަން ޖެހިދާނެ. އެހެން ނޫނިއްޔާ ފުދޭވަރަކަށް ލުއިކޮށް ހަމަ އޮންނަނީ،" ބަސް ކޮންޑަކްޓަރެއްގެ ގޮތުގައި އެމްޓީސީސީގައި މަސައްކަތްކުރާ މުވައްޒަފަކު ނަން ނުޖަހަން އެދި "އަވަސް" އަށް ކިޔައިދިނެވެ.\nދަތުރުފަތުރުގެ ހިދުމަތް ފުޅާ ދާއިރާއެއްގައި ދޭ ސަރުކާރުގެ ކުންފުނި އެމްޓީސީސީގެ ސީއީއޯގެ ހަސަން ޝާހު ވިދާޅުވިި ގޮތުގައި ޑްރައިވަރުންގެ މަސައްކަތުގެ މާހައުލު މިހާރު ވެސް ވަރަށް ރަނގަޅެވެ. އަދި ފަސޭހަ ވެސް ވާނެ އެވެ.\n"އަވަސް" އަށް މައުލޫމާތު ދިން ކޮންޑަކްޓަރު ވެސް ޝާހުގެ ވާހަކަފުޅުތަކާ އިއްތިފާގުވެ އެވެ.\n"ފުރަތަމަ އެކްސިޑެންޓް ހިނގީމަ ހުރިހާ ޑްރައިވަރުންނަށް އެންގި ނިދި އަންނަންޏާ ބުނާށޭ. ޑިޔުޓީ ބަދަލު ކޮށްދޭނަމޭ. ކުންފުނިން އެހެން ބުނެފަ އޮއްވާ ދެ ވަނަ އެކްސިޑެންޓް ވެސް ހިނގީ. އެހެންވީމަ، ކުންފުނީގެ މައްސަލައަކަށްވުރެ ޑްރައިވަރުންގެ މައްސަލައެކޭ އަޅުގަނޑަށް ބުނެވޭނީ،" އޭނާ ބުންޏެވެ.\nއެ ކޮންޑަކްޓަރު އިތުރަށް ބުނި ގޮތުގައި، އެމްޓީސީސީގެ ބައެއް ބަސް ޑްރައިވަރުން އިތުރު އާމްދަނީ ހޯދަން އޮފް ގަޑިތަކުގައި އަމިއްލައަށް ޓެކްސީ ކުރުމާއި ޕިކަޕު ދުއްވަން އުޅެ އެވެ. އަދި މީހާ ވަރުބަލިވެ، ނިދިޖެހޭ ހިސާބަށް ހަށިގަނޑުގެ ހާލަތު ދިޔުމުގައި، އެއީ މައިގަނޑު ސަބަބެއްގެ ގޮތުގައި އޭނާ ފާހަގަކުރި އެވެ.\n"ބަސް ޑްރައިވަރުންގެ ތެރޭގައި އުޅޭނެ ހުސް ވަގުތުތަކުގައި ޓެކްސީ ކުރާ މީހުންނާއި ޕިކަޕު ދުއްވާ މީހުން. އާމްދަނީ ހޯދަން އިތުރު މަސައްކަތް ކުރުމަކީ މައްސަލައެއް ނޫން. އެކަމަކު ގިނަ މީހުންނަށް ވަގުތު މެނޭޖެއް ނުކުރެވޭ. ރަނގަޅަށް ނުނިދާ ޓެކްސީ ކުރަންއުޅެފަ އެބަ އާދޭ އަނެއްކާ އަނެއް ދުވަހުގެ ޑިޔުޓީއަށް. ދެން އިންސާނުންވީމަ ނިދި ވެސް ޖެހޭނެތާ،" އޭނާ އިތުރަށް ކިޔައި ދިނެވެ.\nއެއީ ޑްރައިވަރުން އަމިއްލައަށް ކުރާ ކަމެއް ނަމަވެސް، އެމީހުންގެ ވަޒީފާއަށް ބުރުއަރާފަދަ އަމަލުތައް ހިދުމަތްދޭ ފަރާތްތަކުން ގާތުން ބަލަންޖެހޭކަމަށް ގިނަ ބަޔަކު ގަބޫލުކުރެ އެވެ. ފަސިންޖަރުންގެ ސަލާމަތާ ރައްކާތެރިކަން ޑްރައިވަރުންނާ ކައްޕީންގެ އަތުގައި އޮންނައިރު، އެމީހުންގެ ނަފްސާނީ އަދި ޖިސްމާނީ ހާލަތު މިހާރަށް ވުރެ ރަނގަޅަށް ސުޕަވައިޒް ކުރެވެންޖެހޭ ކަމަށް ލޭބާ ރިލޭޝަންސް އޮތޯރިޓީން (އެލްއާރުއޭ) އިން ބުނެ އެވެ.\nއައްޑޫގައި އެމްޕީއެލްއިން ދޭ ބަހުގައި މީހުން ދަތުރު ކުރަނީ. -- އަވަސް ފޮޓޯ\n"ކޮންމެ ކަމަކަށް ގާނޫނެއް ނެހެދޭނެ. އަދި ހެދިއަސް ކޮންމެ ހާލަތެއްގެ ވާހަކައެއް ގާނޫނުތަކުގައި ނުހިމެނޭނެ. މިސާލަކަށް ވަޒީފާއާ ބެހޭ ގާނޫނުގައި ނުލިޔެވޭނެ ދެއްތޯ ރާއްޖޭގައި އޮންނަ ކޮންމެ ދާއިރާއެއްގައި މަސައްކަތްކުރާ އިންޑިވިޖުއަލް މީހުންގެ ވާހަކައެއް. އެހެންވީމަ، އެކަމުގެ ޒިންމާ ނަގަންޖެހޭނީ ކުންފުނިތަކުންނާ އެ ހިދުމަތްދޭ ފަރާތުން. ޑްރައިވަރުންގެ ޑިޔުޓީ ގަޑިތައް ކަނޑައަޅާއިރު އެކަމަށް ސަމާލުވާންޖެހޭނީ ކުންފުނިތަކުން،" އެލްއާރްއޭގެ އިންފޮމޭޝަން އޮފިސަރު އަލީ ޝަރީފް ވިދާޅުވި އެވެ.\nދުނިޔޭގެ ގިނަ ގައުމުތަކުގައި ފަސަންޖަރުން އުފުލާ އުޅަނދުތައް ދުއްވާ މީހުންނަށް ހާއްސަ ގަވައިދުތަކެއް ހުރެ އެވެ. ފަސިންޖަރުން އުފުލާ އަދަދާއި، ވެހިކަލްގެ ބޮޑު މިނާއި، ދުއްވާ މަގުތަކަށާއި ސްޕީޑަށް ވެސް ބަލައިގެން، މެދުކެނޑުމެއްނެތި ދުއްވޭނެ ގަޑިތަކާއި، ބްރޭކު ނަގަންޖެހޭ އަވަސްމިން ވެސް ވަނީ އެ ގަވައިދުތަކަށް ތިރިކޮށްފަ އެވެ.\nޑްރައިވަރުންފަދަ ޝިފްޓް ޑިއުޓީ ނަގަންޖެހޭ ވަޒީފާތަަކުގައި އުޅޭ މީހުން އަމިއްލައަށް އެހެން މީހަކާ ޑިޔުޓީ ބަދަލުކޮށްލައިގެން އިތުރަށް މަސައްކަތްކުރާ މައްސަލައަކީ ވެސް ކުންފުނިތަކުން އިތުރަށް ސަމާލުވާންޖެހިފައިވާ ކަމެއް ކަމަށް ޝަރީފް ވިދާޅުވި އެވެ.\n"މިސާލަކަށް، ޖެހިގެން އަންނަ ދުވަސް ފުލްކޮށް ނަގަންވެގެން، އެހެން މީހަކާ ޑިއުޓީ ބަދަލުކޮށްގެން މިއަދު ނަގާފާނެ ދެ ޑިއުޓީ އެއްކޮށް ނުނިދާ ހުރެގެން. އެހެން މީހުންގެ ފުރާނައަށް ޒިންމާވާންޖެހޭ ފަދަ ވަޒީފާ ތަކުގައި ތިބޭ މީހުންނަށް އެކަން އެގޮތަށް ކުރަން ދޫކޮށްލައިގެން ނުވާނެ. ކުންފުނިތަކުން އެބަޖެހޭ އެކަހަލަ ކަންކަންވެސް ހުއްޓުވަން،" އޭނާ އިތުރަށް ވިދާޅުވި އެވެ.\nއެންމެ ބޮޑީ ފަރުދީ ޒިންމާ\nފުރަމަތަ އެކްސިޑެންޓްގައި ހިމެނޭ ބަސް ޑްރައިވަރުގެ ބަންދުގެ މުއްދަތު ވަނީ ދެ ފަހަރެއްގެ މަތިން އިތުރުކޮށްފަ އެވެ. ކޮންމެ ހާލަތެއްގައި ހުރި ނަމަވެސް، އަދި ގަސްދުގައި ނޫން ނަމަވެސް ފުރާނައެއް ގެއްލިގެން ދިއުމުގެ ޒިންމާ އޭނާ އެވަނީ އުފުލަންޖެހިފަ އެވެ. ކުޑަ ކުޑަ ހިނދުކޮޅެއްގެ ތެރޭގައި އޭނާގެ މުޅި ހަޔާތް ބަރުބާދުވީ އެވެ. އޭނާގެ އާއިލާއަށް ކުރިމަތިވެފައިވާ މާޔޫސް އަދި ހިތްދަތި ހާލަތު ވަޒަން ކުރަންވެސް ނޭނގޭނެ އެވެ.\nހާއްސަކޮށް ފަސަންޖަރުން އުފުލާ އުޅަނދުފަހަރު ދުއްވާ މީހުންނަށް ޝަރީފް ވެސް ދެއްވާ ނަސޭހަތަކީ އެއީ އެވެ.\n"އެހެން އެއްވެސް ބަޔަކަށްވުރެ މިކަހަލަ ކަންކަމުގައި ޑްރައިވަރުން އަމިއްލައަށް އެބަޖެހޭ އިސްނަގަން. ތިމާއަށްދޯ ބޮޑަށް އެނގޭނީ ތިމާ ހުރި ހާލަތު. ކުރިން ރޭ ނުނިދާ ހުރިއްޔާ އެވާހަކަ ބުނަން އެބަޖެހޭ. ބަލިވެގެން ބާރުގަދަ ބޭހެއް ކައިގެން ހުރިނަމަ، ބަސް ވިއަސް ފެރީ ވިއަސް ދުއްވަން ނާރާ ތިބެންވީ. އެމީހުންގެ ފަރުދީ ޒިންމާ ވަރަށް ބޮޑު،"\nޝަރީފް ވެސް ވިދާޅުވި ގޮތަށް، މޭޒެއްގެ ދޮށުގައި މަސައްކަތްކުރާ މުވައްޒަފަކު ނިދިޖެހިގެން ވެއްޓޭނީ މޭޒު މައްޗަށެވެ. ނަމަވެސް، އެހެން ބައެއްގެ ފުރާނަ އަތްމައްޗަށްލައިގެން އުޅޭ މީހަކަށް ނިދިޖެހުމުން، ނުކުމެދާނެ ނަތީޖާ މިހާރު މުޅި ރާއްޖެ ދަންނާނެ އެވެ.\nއެމްޓީސީސީ މޯލްޑިވްސް ޕޯޓްސް ލިމިޓެޑް އެކްސިޑެންޓް + ކަނޑުމަތީގެ ހާދިސާ ޓްރެފިކް މައްސަލަތައް ބަސް ދަތުރުތައް މަރު ޓްރާންސްޕޯޓް އޮތޯރިޓީ މަގުމަތީގެ އެކްސިޑެންޓް މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން ރޯދަ މަހާ ރޯއްޖާ\nއަހަރުގެ ފުރަތަމަ 20: ބިރުވެރިކަމުގެ ތެރޭގައި!\nކާމިޔާބު ދަތުރަކަށް ފަހު އެމްޕީއެލް ބަހުން ފައިބަނީ


ރިލްވާން ގެއްލުނު މައްސަލާގައި އަޅަމުންދާ ފިޔަވަޅުތަކުގެ މައުލޫމާތު ސަރުކާރުން ހިއްސާއެއް ނުކުރޭ: އެޗްއާރްސީއެމް | Help Find Ahmed Rilwan (@moyameehaa)\nރިލްވާން ގެއްލުނު މައްސަލާގައި އަޅަމުންދާ ފިޔަވަޅުތަކުގެ މައުލޫމާތު ސަރުކާރުން ހިއްސާއެއް ނުކުރޭ: އެޗްއާރްސީއެމް\nހިއުމަން ރައިސްޓްސް ކޮމިޝަން (އެޗްއާރްސީއެމް)ގެ ކުރީގެ މުވައްޒަފެއް ކަމަށްވާ، މިނިވަން ނިއުސްގެ ރިޕޯޓަރު އަހްމަދު ރިލްވާން އަބްދުﷲ ގެއްލުނު މައްސަލާގައި ދައުލަތުން އަޅަމުންދާ ފިޔަވަޅުތަކާއި މިންވަރު އަންގައިދިނުމަށް އެޗްއާރްސީއެމް އިން ފޮރިން މިނިސްޓްރީ އާއި ބަންޑާރަ ނައިބުގެ އޮފީހުގައި އެދިފައި ވާނެ ކަމަށާއި އެކަމަކު މިހާތަނަށް އެކަމާ ގުޅިގެން އެއްވެސް ޖަވާބެއް ދީފައި ނުވާ ކަމަށް އެޗްއާރްސީއެމް އިން މިއަދު ބުނެފި އެވެ.\nއެ ކޮމިޝަނުން ނެރުނު ބަޔާނެއްގައި ބުނީ މިދިޔަ މަހުގެ ހަތް ވަނަ ދުވަހުގެ ރޭ ރިލްވާން ގެއްލުނު ފަހުން އެކަމާ ގުޅިގެން ދައުލަތުން އަޅަމުންދާ ފިޔަވަޅުތައް މޮނިޓަކުރަމުން އަންނަ ކަމަށެވެ. އަދި ރިލްވާން ގެއްލުނު މައްސަލަ އދ.ގެ ވާކިން ގްރޫޕް އޮން އިންވޮލަންޓަރީ ޑިސެޕިއަރެންސްއާ ހިއްސާކޮށްފައިވާކަން ފާހަގަކުރަމުން ބުނެފައި ވަނީ ދައުލަތުން އަޅަމުންދާ ފިޔަވަޅުތައް ސާފުކުރުމަށް އެދިފައި ވާނީ މިދިޔަ މަހުގެ 19 ވަނަ ދުވަހު އދ. އިން ނެރުނު ބަޔާނަަށް ފަހުގައި ކަމަށެވެ.\nއެޗްއާރްސީއެމް އިން ބުނީ ރިލްވާން ގެއްލުނުކަން ރިޕޯޓްކުރުމާ އެކު، އެ މައްސަލާގައި ކޮމިޝަނުން ފިޔަވަޅު އަޅާފައިިވާ ކަމަށާއި ރިލްވާންގެ އާއިލާއާ ބައްދަލުކޮށް މައުލޫމާތު އޮޅުންފިލުވާފައިވާ ކަމަށެވެ. އަދި ރިލްވާން ވަަގަށް ނަގާފައިވާ ކަމަށް ކުރެވޭ ތުހުމަތާ އެކު، އޭނާއާ ބެހޭ އެއްވެސް މައުލޫމާތެއް ބިދޭސީ މަސައްކަތު މީހުންގެ ތެރެއިން ވެސް މީހަކަށް ލިބިފައިވޭތޯ ބެލުމަށް ބެންގާލީ، ޓެމިލް، ހިންދީ އަދި މަލިޔާޅަމް ބަހުން ޕޯސްޓަރުތައް ހަދައި ބިދޭސީ މަސައްކަތްތެރިންނަށް ކޮމިޝަނުން ބަހާފައިވާ ކަމަށް ވެސް ބުނެފައިވެ އެވެ.\n“އަހްމަދު ރިލްވާން އަބްދުﷲ ވީނުވީއެއް ނޭނގި ގެއްލިފައިވާތާ 26 ދުވަސް މިއަދާ ހަމަޔަށް ވެފައި ވާތީ، މި މައްސަލާގައި ކޮމިޝަންގެ ކަންބޮޑުވުންތަކެއް ހުރުމާ އެކު، ކޮމިޝަނަށް ކުރެވެން ހުރި ހުރިހާ މަސައްކަތެއް ހުއްޓާނުލައި މި ދަނީ ކުރަމުންނެވެ.” ބަޔާން ނިންމާލަމުން ބުނެފައިވެ އެވެ.\nރިލްވާން ގެއްލުނު މައްސަލައިގެ ތަހުގީގުގައި ފުލުހުން ވަނީ ޝައްކުކުރެވޭ ހަތަރު މީހެއްގެ ޕާސްޕޯޓް ހިފަހައްޓައިފަ އެވެ. ރިލްވާން ގެއްލުނު ރޭ، ރިލްވާން ހުޅުމާލޭގައި އުޅޭ އެޕާޓްމަންޓް ހުންނަ އިމާރާތު ކައިރިން މީހަކު ގަދަކަމުން ކާރަކަށް އަރުވައިގެން ގެންދިޔަ ކަމުގެ ރިޕޯޓެއް ކޮށްފައި ވާތީ ތަހުގީގުގައި ފުލުހުން ވަނީ ކާރެއް ހިފަހައްޓައިފަ އެވެ.


India China ah: Kashmir ge massala UN ga nunagaathi - vNews.mv\nއިންޑިއާ ޚާރިޖިއްޔާގެ ތަރުޖަމާނު ރަވީޝް ކުމާރު:\nއިންޑިއާ ޗައިނާއަށް: ކަޝްމީރުގެ މައްސަލަ އދގައި ނަގައިގެން ނުވާނެ\nސައިފް އަޒްހަރު 16 January 2020, 22:53\nކަޝްމީރުގެ މައްސަލަ އދގެ ސަލާމަތީ މަޖިލީހުގައި ނުނެގުމަށް އިންޑިއާއިން ޗައިނާގެ ކިބައިން އެދިއްޖެއެވެ.\nއިންޑިއާއިން ބުނެފައިވަނީ، ކަޝްމީރުގެ މައްސަލައަކީ އިންޑިއާއާއި ޕާކިސްތާނާ ދެމެދުގެ މައްސަލައެއް ކަމަށާއި، އެހެންކަމުން، އެކަމުގެ ތެރެއަށް ޗައިނާ ވަންނަން ނުޖެހޭނޭ ކަމަށެވެ. އެ މައްސަލާގައި ސަލާމަތީ މަޖިލީހުގައި ޗައިނާއިން ގޮތްކިޔައިގެން ނުވާނޭ ކަމަށެވެ.\nއިންޑިއާއިން މިކަމަށް އެދުނީ، އދގެ ކަޝްމީރު އޮބްޒާވަރ މިޝަންގެ މަސައްކަތްތައް އަލުން މުތާލިއާކުރުމަށް ޗައިނާއިން ސަލާމަތީ މަޖިލީހުގައި އެދުމާ ގުޅިގެންނެވެ.\nމިމައްސަލާގައި އިންޑިއާ ސަރުކާރުން މިއަދު ބަޔާނެއް ނެރެފައިވާއިރު، އިންޑިއާ ޚާރިޖިއްޔާގެ ތަރުޖަމާނު ރަވީޝް ކުމާރު ވިދާޅުވީ، ކަޝްމީރުގެ މައްސަލަ އިތުރަށް ގޯސްކުރަން ޗައިނާއިން މަސައްކަތް ކޮށްގެން ނުވާނޭ ކަމަށާއި، އެ މައްސަލަ ސަލާމަތީ މަޖިލީހުގައިވެސް ނަގައިގެން ނުވާނޭ ކަމަށެވެ.\nއދގެ ސަލާމަތީ މަޖިލީހުގައި ހިމެނޭ 15 މެމްބަރު ގައުމުގެ ތެރެއިން ގިނަ ގައުމުތަކުން އިންޑިއާއާއި ޕާކިސްތާނަށްވެސް ގޮވާލާފައިވަނީ، ކަޝްމީރުގެ މައްސަލާގައި އުފެދިފައިވާ ޚިލާފްތައް މަޝްވަރާކޮށްގެން ނައްތާލައި ސުލްހަވެރި މަގު ޚިޔާރުކުރުމަށެވެ.\nއެހެންނަމަވެސް، ކަޝްމީރުގެ މައްސަލާގައި ބަހުސްކުރުމަށް، އދގެ ސަލާމަތީ މަޖިލީހުގެ ބައްދަލުވުމަށް އިއްޔެ ގޮވާލައްވަމުން ޗައިނާއިން އދއަށް ކަނޑައަޅާފައި ހުންނަވާ އެމްބަސެޑަރވަނީ، މައްސަލަ އިތުރަށް ގޯސްވެދާނެ ކަމަށް އިންޒާރު ކުރައްވާފައެވެ. ހަމަ އެއާއެކު، ސަލާމަތީ މަޖިލީހުގެ ބައްދަލުވުމުގެ ސަބަބުން އިންޑިއާއާއި ޕާކިސްތާނާ ދެމެދު މަޝްވަރާކޮށްގެން ހައްލުހޯދުމަށް މަގުފަހި ވެގެންދާނެ ކަމަށް އުންމީދު ކުރައްވާ ކަމަށްވެސް ޗައިނާ އެމްބަސެޑަރ ވިދާޅުވެފައި ވެއެވެ.\nއިންޑިއާ ޚާރިޖިއްޔާގެ ތަރުޖަމާނު ރަވީޝް ކުމާރު ވިދާޅުވީ، ކަޝްމީރުގެ މައްސަލައިގެ ތެރެއަށް ނުވަނުމަށް ޗައިނާގެ ކިބައިން މީގެކުރިންވެސް އެދިފައވާނޭ ކަމަށެވެ.\nކަޝްމީރުގެ މައްސަލަ މިފަހުން ހޫނުވެގެންދިޔައީ، އިންޑިއާއިން ވެރިކަން ކުރަމުން އަންނަ ކަޝްމީރު ފަޅި، ޖައްމޫ އެންޑް ކަޝްމީރަށް ދީފައިއޮތް ސްޓޭޓެއްގެ ހައިސިއްޔަތު ނިގުޅައިގަނެ އެ ސްޓޭޓް ރޫޅާލުމަށް އިންޑިއާ ސަރުކާރުން މިދިޔަ އަހަރުގެ އޮގަސްޓްމަހުގެ5ވަނަ ދުވަހު ނިންމުމާ ގުޅިގެންނެވެ.\nމިކަމާ ގުޅިގެން ޖައްމޫ އެންޑް ކަޝްމީރުގެ ހާލަތު ވަރަށް ބޮޑަށް ގޯސް، އިންޑިއާގެ މައި ސަރުކާރުން އެ ސްޓޭޓަށް ސަލާމަތީ އިތުރު ފައުޖުތައް ފޮނުވައި، ކާފިއު ހިންގައި، އިންޓަރނެޓާއި މުވާސަލާތީ ޚިދުމަތް ކަނޑާލައި، އެތައްހާސް ބަޔަކު ހައްޔަރުކޮށްފައި ވެއެވެ. އަދި އެކަމާ ގުޅިގެން ހިނގި ހަމަނުޖެހުންތަކުގައި އެތައްބަޔަކު މަރުވެ އެތައްހާސް ބަޔަކު ޒަޚަމްވިއެވެ.\nޖައްމޫ އެންޑް ކަޝްމީރަށް އިންޑިއާއިން އަދިވެސް އިންޓަރނެޓްގެ ޚިދުމަތް ނުދެއެވެ.


Re registration form thah anbura fonuvalee gasthuga vote...\nރީ ރަސްޖިސްޓްރޭޝަން ފޯމް އަނބުރާ ފޮނުވާލާފައިވަނީ ގަސްތުގައި މަކަރު ހެދުމުގެ ބޭނުމުގައި: އިބޫ\nއިބޫގެ މަންމާފުޅު ރަޖިސްޓްރީ ކުރުމަށް ހުށައެޅުއްވި ފޯމްވެސް ވަނީ ބާޠިލުކޮށްފައި\nކ. މާލެ 24 އޯގަސްޓު 2018 | ހުކުރު 16:50 2,910\nއިނގުރައިދޫއަށް އިބޫ ވަޑައިގަތުމުން ޒުވާން ކުއްޖަކު އެމަނިކުފާނާއެކު ސެލްފީއެއް ނަގަނީ - ރާއްޖެ އެމްވީ\nރީ ރަސްޖިޓްރީ ކުރުމަށް ހުށަހަޅާއިވާ ބައެއް ފޯމްގައި މައްސަލަ ހުރި ކަމަށް ބުނެ އަނބުރާ ފޮނުވާލާފައިވަނީ ގަސްތުގައި ވޯޓު އޮޅުވާލުމުގެ ބޭނުމުގައި ކަމަށް ކޯލިޝަނުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nހުކުރު ދުވަހު ރ. އިނގުރައިދޫއަށް ވަޑައިގެން އެރަށުގައި ތިބި ކޯލިޝަނަށް ތާއިދުކުރައްވާ ފަރާތްތަކާ ބައްދަލު ކުރައްވާ އިބޫ ވިދާޅުވީ އެމީހަކަށް ނޭނގި އެހެން ތަންތަނަށް ރަޖިސްޓްރީ ކޮށްފައި ހުންނަނީ ވެސް އޮޅިގެން ނޫން ކަމަށާއި އެއީ އިންތިހާބު އޮޅުވާލުމަށް ވަކި ބަޔަކު ކުރަމުންދާ ކަމެއް ކަމަށެވެ. މިމޭރުމުން ދެއްކެވި ވާހަކަފުޅުގައި އިބޫ ވިދާޅުވީ ރީ ރަޖިސްޓްރީ ކުރުމަށް ހުށައެޅި ފޯމްތަކުގެ ތެރެއިން 5600 އަށްވުރެ ގިނަ ފޯމް ބާތިލްކުރި މައުލޫމާތު ލިބޭއިރު އޭގެ ތެރޭގައި ހިމެނެނީ ކޯލިޝަނަށް ތާއިދުކުރާ ފަރާތްތައް ކަމަށެވެ.\n"މިކަމަކީ ގަސްތުގައި ނުފޫޒު ބޭނުން ކޮށްގެން އޮޅުވާލަން ކޮށްގެން އުޅޭ ކަމެއް،"އިބޫ ވިދާޅުވި އެވެ.\nއިބޫ ވިދާޅުވީ ވޯޓު އޮޅުވާލުމަށް އެ މަސައްކަތް ބަޔަކު ކުރަމުންދަނީ ކޮންތާކު ތިބެކަން ވެސް އެނގިވަޑައިގަންނަވާ ކަމަށެވެ. އިބޫ ވިދާޅުވީ އެމަނިކުފާނުގެ މަންމާފުޅު ވެސް ލަންކާއަށް ވޯޓުލުމަށް ރަސްޖިޓްރީ ކުރުމަށް ހުށަހެޅުއްވި ފޯމާއި ރައްޔިތުންގެ މަޖިލީހުގެ މެމްބަރު އަލީ ނިޒާރުގެ ދަރިކަލުންގެ ފޯމާއި މަޑުއްވަރީ ދާއިރާގެ މެމްބަރު މުހައްމަދު އަމީތުގެ އަނބިކަނބަލުން ހުށަހެޅުއްވި ރީ ރަޖިސްޓްރީ ފޯމް ރިޖެކްޓްކޮށްލާފައި ކަމަށް ވިދާޅުވެފައި އެވެ. ނަމަވެސް އެހެން ކުރިމަތިކުރުވާ ދަތިތައް ގިރާކުރުމަށްފަހު އިންތިހާބު ކާމިޔާބު ކުރައްވާނެ ކަމަށް އިބޫ ވިދާޅުވިއެވެ. އެގޮތުން އެއްވެސް މީހަކު ރަޖިސްޓްރީ ނުވެ އޮތިއްޔާ އަނެއްކާ ވެސް ރަޖިސްޓްރީ ކުރެއްވުމަށް އިބޫ ވަނީ ގޮވާލައްވާފަ އެވެ.\nމީގެ އިތުރުން އޮޑިދޯނިފަހަރު ބަނުމުގެ ދާއިރާއަކީ ކުރިއެރުވިދާނެ ދާއިރާއެއްކަން ފާހަގަ ކުރައްވައި އިބޫ ވިދާޅުވީ އެ ދާއިރާއިން ސްކޮލަރޝިޕްތައް ދެއްވާނެ ކަމަށެވެ. ހަމަ އެހެންމެ އެމަނިކުފާނުގެ ވެރިކަމުގައި އިނގުރައިދޫގެ ސިއްހީ މަރުކަޒު 24 ގަޑިއިރަށް ބަދަލުކުރައްވާނެ ކަމަށް ވިދާޅުވި އެވެ. އަދި އެހެންމެ ރަށުގައި ތިބެ އޭ-ލަވެލްއަށް ކުދިންނަށް ކިޔެވޭނެ އިންތިޒާމް ހަމަޖައްސައިދެއްވާނެ ކަމަށް ވެސް އެމަނިކުފާނު ވިދާޅުވި އެވެ.


galehiri: ހުވަދުއަތޮޅު ތިނަދޫގެ އެންމެ ދުވަސްވީ ކަރުދާހުގެ ލިޔުން\nހުވަދުއަތޮޅު ތިނަދޫ މީހެއްގެ އަމިއްލައަތުން ކަރުދާހުގައި ލިޔެފައިވާ އެންމެދުވަސްވީ ލިޔުމަކަށް މިހާރު ފެންނާން އޮތް ލިޔުމެއްކަމަށް ބަލަންޖެހެނީ 1927މ. ވަނަ އަހަރު ހުވަދުއަތޮޅުގެ އަތޮޅުވެރިކަމުގައި ހުންނަވައިގެން ހުވަދުއަތޮޅު ތިނަދޫ އަލްމަރުޙޫމް ޙާޖީ މުޙައްމަދު ކަލޭގެފާނު ޙައްޖަށް ވަޑައިގެންނެވި ދަތުރުގައި އޭނާ އަމިއްލަފުޅަށް ލިޔުއްވާފައިވާ ދަތުރުނާމާއެވެ. ހުވަދުއަތޮޅު ތިނަދޫގެ މީހަކު ކަރުދާހުގައި ލިޔެފައިވާ މިއަށްވުރެ ދުވަސްވީ އެހެން ލިޔުމެއް ނުފެންނަނަމަ މިއީ އެންމެ ގިނަދުވަސްވީ ލިޔުންކަމަށް ބަލަންޖެހެއެވެ.\nހަވަރުތިނަދޫ ޙާޖީ މުޙައްމަދުކަލޭގެފާނުގެ މި ޙައްޖުދަތުރުގެ ބައިވެރިންގެތެރޭގައި ޝައިޚު ޙުސައިން ޞަލާޙުއްދީންގެ އަރިހުގައި މާލެއިންފުރި ޖަމާޢަތަކާއި މަލިމްމޫސާ މާފަތްކަލޭގެފާނުގެ ޙަވާލުގައި މާލެއިންފުރި ޖަމާޢަތެއް ހިމެނެއެވެ. މިދެމާޖަޢަތުގެވެސް އެންމެއިސްވެރިޔަކީ ނުވަތަ އަމީރުލްޙައްޖުއަކީ ޝައިޚު ޙުސައިން ޞަލާޙުއްދީނެވެ.\nޝައިޚު ޙުސައިން ޞަލާޙުއްދީންގެ ޖަމާޢަތް\n1 – ބޮޑުގަލުގޭ މޫސާދީދީ\n2 – ދަރަވަންދޫގޭ ޙުސައިންދީދީ (ޙުސައިން ޞަލާޙުއްދީން)\n3 – ދަރަވަންދޫގޭ މުޙައްމަދު ޖަމީލުދީދީ\n4 – ދަރަވަންދޫގޭ މުޙައްމަދު ރަޝީދުދީދީ\n5 – ދަރަވަންދޫގޭ ޙުސައިން ޢަފީފުދީދީ\n6 – ދަރަވަންދޫގޭ އިބްރާހީމް ޝިހާބުދީދީ\n7 – ދަރަވަންދޫގޭ ފާޠިމަތުދީދީ\n8 – ދަރަވަންދޫގޭ މެދުގަޑުވަރު ތުއްތުމަނިއްޕުޅު\n9 – ދަރަވަންދޫގޭ މެދުގަޑުވަރު ތުއްތުގޮމާ\n10 – ދަރަވަންދޫގޭ މެދުގަޑުވަރު ތުއްތުދީދީ\n11 – އައްޑޫ ފާޠިމާމަނިކެ\n12 – ކަޑޫދޫގޭ ޙާޖީ ކަލޭގެފާނު\n13 – ހިންނަވަރު މުދިން ދޮންޙުސައިން\n14 – ހިންނަވަރު ޒަކަރިއްޔާ\n15 – ހިންނަވަރު ކާސިންފުޅު\n16 – ހިންމަފުށީ ކަތީބު އިބްރާހީމްމަނިކު\n17 – ގުޅީ ޢީސާ ކަލޭގެފާނު\n18 – ގުޅީ ޢިސާ ކަލޭގެފާނުގެ ދޮންމަނިކު\n19 – ބޮޑުގަލު މުދިންކަލޭގެފާނު\n20 – މަކުނުދޫ ޙުސައިން\n21 – ޅަސޮރު ދޮންކޮއްކޯ\n22 – ހައްދުންމަތީ ދޮންޙުސައިން\nމަލިމްމޫސާ މާފަތްކަލޭގެފާނުގެ ޖަމާޢާތް\n1 - މަލިމްމޫސާ މާފަތްކަލޭގެފާނު\n2 – ހުވަދުއަތޮޅު އަތޮޅުވެރިކަލޭގެފާނު\n3 – ތިލަދުންމަތީ ނާއިބު މުޙައްމަދު ތަކުރުފާނު\n4 – ކެއުދޫ ޚަޠީބު ޙުސައިންރަހާ\n5 – ވަށަފަރު ޚަޠީބު ޙުސައިން ތަކުރުފާނު\n6 – ގުޅީ ޚަޠީބު ޙުސައިން\n7 – ނައިފަރު މާމުދިމް ޢަލިކޮއި\n8 – ގުޅީ ރަށްވެރި ޢަލީ\n9 – ހަވަރުތިނަދޫ އިސްމާޢީލް ތަކުރުފާނު\n10 - ހަވަރުތިނަދޫ ކުދުތަކުރުފާނު\n11 – ހަވަރުތިނަދޫ ޙުސައިން ތަކުރުފާނު\n12 – ހަވަރުތިނަދޫ އިބްރާހީމް ތަކުރުފާނު\n13 - ހަވަރުތިނަދޫ އިބްރާހީމް ތަކުރުފާނުގެ އަނބި ކަމަނާ\n14 – ދިއްދޫ ދޮންޢަލީ\n15 – ކަނދޮޅުދޫ އިސްމާޢީލް ކަލޭގެފާނު\n16 – ހުވަރަފުށީ ކުޑަސޮރު ގާސިމް ތަކުރުފާނު\n17 – ނައިފަރު ޢަލިކޮއިގެ އާދަމްކޮއި\n18 – ނައިފަރު މުޙައްމަދުކޮއި\n19 – މާކުން އާދަމްފުޅުު\n20 – ބޯކިބާ އާދަމްފުޅު\n21 – ހިންނަވަރު ޢީސާ ޙާޖީ\n22 - ހިންނަވަރު ޢީސާ ޙާޖީގެ އަނބި ޢާއިޝާ\n23 – ނައިފަރު ޒަކަރިއްޔާ\n24 - ނައިފަރު ޒަކަރިއްޔާގެ އަނބި މަރިޔަމް\n25 – މުޙައްމަދު ވަޙީދުގެ އަނބި ސިއްތި\n26 – މަނަދޫ ހާރޫނު\n27 – ހުވަދޫ ވިލިގިލީ ބޮޑުފުތާ (ބޮޑު މޫސާ ކަލޭގެފާނު)\n28 – ގުޅީ އަބޫބަކުރު\n29 – ހުވަރަފުށީ އަޙުމަދުބެ\n30 – ނޮޅިވަރަންފަރު ޙަސަން\nމުޙައްމަދު ކަލޭގެފާނު އެ ދަތުރަށް ތިނަދޫން ފުރުއްވުމަށްފަހު، މާތްކަން އިތުރު ތިން ޙަރަމަށް ޒިޔާރަތްކުރައްވައި ޙައްޖުގެ މަތިވެރި އަޅުކަން ނިންމެވުމަށްފަހު އެނބުރި ތިނަދޫއަށް ވަޑައިގެންނެވުނީ ގާތްގަނޑަކަށް ދަތުރުގައި 11 މަހަށްވުރެ ގިނަ ދުވަސްވީ ފަހުންނެވެ. މަތިވެރި ސަވާބާއި ދަރުމައާއި ފުއްސެވުން އެދިވަޑައިގެން އެ ދުވަސްވަރު ޙައްޖުގެ މަތިވެރިއަޅުކަން އަދާކުރެއްވުމަށް ދިވެހިރާއްޖެއިން ޚާއްޞަކޮށް ހުވަދޫ ކަނޑުން ދެކުނުގެ އަތޮޅުތަކުން ޙިޖާޒުކަރައަށް ވަޑައިގަންނަވާ ބޭފުޅުންގެ އެފަދަ ދަތުރުފުޅެއްގައި ހޭދަވެގެންދާ ދުވަސްތައް އުޅޭނީ އެހާކަންހާ ވަރަށެވެ.\nހުވަދުއަތޮޅު ތިނަދޫ ޙާޖީ މުޙައްމަދު ކަލޭގެފާނުގެ އެ ދަތުރުގައި އޭނާގެ އިތުރަށް ޙައްޖުގެ އަޅުކަން އަދާކުރެއްވި ހުވަދުއަތޮޅުގެ ބޭފުޅުންނަކީ ތިނަދޫގެ ބޭފުޅުންކަމަށްވާ އިސްމާޢީލް ޙާޖީ، ކުޑަތަކުރުފާނު (ކުދެބެއްޔާ)، މުދިމް ޙުސޭން ތަކުރުފާނު، އިބްރާހީމް ތަކުރުފާނު، އޭނާގެ އަނބިކަނބަލުން ކަމަނާ (ކައްބޮއްލޭ ކަމެންދައިތާ)، ދާންދޫ މާމުދިމް ދޮންތަކުރުފާނު، އަދި ވިލިގިލީގައި ދިރިއުޅުއްވާ ހަވަރުތިނަދޫގެ ބޭފުޅެއްކަމަށްވާ ބޮޑު މޫސާ ކަލޭގެފާނެވެ. މޫސާ ކަލޭގެފާނަކީ މުޙައްމަދު ކަލޭގެފާނާ ދެބެއިންގެ ދެދަރި ބޭފުޅެކެވެ.\nއެ ދަތުރު ދިވެހި ޙައްޖާޖީންގެ އަމީރުލްޙައްޖަކަށް ވަޑައިގަތީ ޝައިޚުލްއުސްތާޛް މަރުޙޫމް ޙުސައިން ޞަލާޙުއްދީނެވެ. އެ ދުވަސްވަރު އެ މަނިކުފާނުގެ އަތްޕުޅުންލިޔުއްވައި މިހާރު ޗާޕްކޮށް ނެރެފައިވާ "ދިވެހިންގެ ޞަފަރުނާމައޭ ޙިޖާޒު 1346" މިފޮތަކީ އެ ދަތުރުފުޅެވެ. އެ ފަހަރު ޙައްޖުގެ މަތިވެރި އަޅުކަން އަދާކުރި ހުރިހާ ދިވެހީންގެނަންތައް އެ ފޮތުގައި ލިޔުއްވާފައިވެއެވެ. މި ލިޔުމުގެ މަތީގައިވާ ފޮޓޯގައި އެވަނީ އެ ފަހަރު މުޙައްމަދު ކަލޭގެފާނުމެން އިޓަލީ ބޯޓެއްގައި ކޮޅުނބުން ފުރާވަޑައިގެންނެވި ހިސާބުން ދަތުރުނާމާގެ ޞަފްޙާއެކެވެ.\nހުވަދުއަތޮޅުގައި މީހުން ދިރިއުޅުނު ރަށްރަށާއި މިހާރު ދިރިއުޅޭ ރަށްރަށުގައި އެ ދުވަސްވަރެއްގެ ނިސްބަތުގައި ޢިލްމީބޭފުޅުން އުފެދި އެކިކަހަލަ ލިޔުއްވުންތައް ލިޔުއްވާފައިވާނެ ކަމަށް ގަބޫލުކުރެވެއެވެ. ނަމަވެސް މިހާތަނަށް އައިއިރު އެފަދަ ދުވަސްވީލިޔުމެއް ފެންނަންނެތީއެވެ. އެ ދުވަސްވަރުގެފަހުން ދެންއައި ޖީލުތަކަށް އެ ކަމަށް އެހާބޮޑު ޝައުގުވެރިކަމެއް ނުދެވުނީކަމަށް ވެދާނެއެވެ. އަޅުގަނޑަކީ ވެސް މީގެ އަހަރުތަކެއްގެ ކުރިން އެފަދަ މީހަކީމޭ ދެންނެވިދާނެއެވެ. ނަމަވެސް މި ލިޔުމުގައި ދެންނެވިފައިވާ ދަތުރުނާމާގެ ކޮޅުނބުން ފެށިގެން އަޞްލުލިޔުން އަޅުގަނޑުގެ އަތުގައި އެބަ އޮތެވެ. އެކަމަކު މިލިޔުމުގެ ހުވަދޫން މާލެއިން ކޮޅުނބަށް ލިޔުއްވިބައި ކަތުރުފަނީގެ ޝިކާރައަކަށްވެ ނެތިގެންގޮސްފައިވާ ކަމީ ހިތާމަހުރި ދެރަ ކަމެކެވެ.\n1962 ގައި ތިނަދޫން މީހުން ބޭލީއްސުރެ ގިނަ އަހަރުތަކެއް ވަންދެން ދަތުރުނާމާގެ މިބައި އަޅުގަނޑުގެ އަތުގައި ނުގެއްލިއޮތީ، ލިޔުއްވުމުގައި މޮޅަށް ސިފަކޮށްދެއްވާފައިވާ އިސްލާމީޙައްޖުގެ މަތިވެރި އަޅުކަމުގެކަންކަމާއި ޙުރުމަތްތެރިވެގެންވާ ތަންތަނާއި ދަތުރުގެ އެހެންކަންކަމުގެ ވާހަކައަކީ އިސްލާމީ ހިތްތަކުގައި އިސްލާމީރޫޙް އިތުރަށް އާލާކޮށް ވަރުގަދަކޮށްދޭނޭ ކަންކަމާއި ތަންތަނަށްވާތީ އެހެން މީހުންނާއި ވެސް ދަތުރުނާމާއިން އެ ވާހަކަ ޙިއްޞާކުރުމަށް އަޅުގަނޑު ބޭނުންވާތީއެވެ. އޭގެއިތުރަށް ތިނަދޫ ޙާޖީ މުޙައްމަދު ކަލޭގެފާނަކީ އަޅުގަނޑުގެ މަންމަގެ މާފަ (މަންމަގެ މައިފުށުގެ ކާފަ)އެވެ.\nމުޙައްމަދު ކަލޭގެފާނުގެ ޙައްޖުދަތުރުގައި އޭނާއާ އަދި އެ ދަތުރުގެ ބައެއް ބޭފުޅުން އަލްޤުދުސަށް ވަޑައިގެން އެ ތަނުން އެ ބޭފުޅުން ޒިޔާރަތްކުރެއްވި ތަންތަނާއި ކުރެއްވި ކަންކަމުގެވާހަކަ ދަތުރުނާމާއިން ކިޔާލީމާ މައްކާ، މަދީނާގައި ކުރަންޖެހޭ މަތިވެރި އަޅުކަމުގެއިތުރަށް އަލްޤުދުސަށް ޒިޔާރަތްކުރުމުގެ ބަރަކާތާއި ޝަރަފު ލިބިގަންނަށް ގިނަ ބަޔެއްގެ ޝައުގުވެރިކަން އުފެދެއެވެ. މިހާރު ދިވެހިރާއްޖެއިން ޙައްޖަށް ވަޑައިގަންނަވާ ގިނަ ބޭފުޅުންނަކީ އަލްޤުދުސަށް ޒިޔާރަތްކުރެއްވުމުގެ ފުރުޞަތު ލިބިވަޑައިގަންނަވާ ބޭފުޅުންނެއްނޫނެވެ.\nއެހެންކަމާ އެކު، މުޙައްމަދު ކަލޭގެފާނު ލިޔުއްވާފައިވާ ދަތުރުނާމާގެ އަޞްލު ބައްލަވާލައްވައި އޭގައިވާ އަލްޤުދުސަށް ކުރެއްވި ޒިޔާރަތުގެ ބައި މިޒަމާނުގެލިޔުމަށް ގެނެސް ދެއްވުމަށާއި އަދި މުޙައްމަދު ކަލޭގެފާނުގެ އެ ލިޔުއްވުމާމެދު ދެކިވަޑައިގަންނަވާ ގޮތެއް ހާމަކޮށްދެއްވުން އެދިގެން ތިނަދޫ އަލިދޯދި އަލްފާޟިލް ޢަބުދުﷲ ޢަފީފު އަރިހަށް އަޅުގަނޑު އެ ދަތުރުނާމާ ގެންދިޔައީމެވެ. އެ ލިޔުއްވުމާމެދު ޢަފީފު ދެކިވަޑައިގަންނަވާ ގޮތެއް ހާމަކޮށްލަދެއްވުމަށް އެދުނީ އެ ލިޔުއްވުމަކީ ވަރަށްކުރީގެ އެއްޗަކަށްވެފައި އެ ދުވަސްވަރުގެ ލިޔުންތެރިކަމުގެ ފެންވަރު ހުރި ނެތްގޮތް އެހެން ފަރާތްތަކަށް ވެސް އެނގުމުގެ ބޭނުންތެރިކަން ބޮޑުކަމުންނެވެ. އަދި މިހެންމެ ލިޔުން ލިޔުއްވި ފަރާތަކީ އަޅުގަނޑުގެ މަންމަގެ މާފައަށްވާތީ އެ ލިޔުމާމެދު ވަކިގޮތެއް އަޅުގަނޑު ހާމަކުރުމަކީ އެންމެ ރަނގަޅުނޫން ގޮތެއް ކަމަށް ވެދާނެކަމަށް އަޅުގަނޑު ދެކޭތީވެއެވެ. މިހެންކަމުން އަޅުގަނޑުގެ ދެންނެވުން ޤަބޫލުކުރައްވައި ޢަފީފު ކޮށްދެއްވި މަސައްކަތްޕުޅަށް އޭނާއަށް ނިހާޔަތަށް ޝުކުރުވެރިވަމެވެ.\nހުވަދުއަތޮޅު ތިނަދޫ ޙާޖީ މުޙައްމަދު ކަލޭގެފާނުގެ ޙައްޖުދަތުރުގެތެރެއިން އަލްޤުދުސް އަށް ކުރެއްވި ދަތުރު\nމިޞްރުން ޤުދުސްއަށް ދާންފުރީ ހިޖުރައިން 1346 ވަނައަހަރު ޝައްވާލު މަހު 11ވަނަ ދުވަހުއެވެ. ރޭލުގެ ސެކެންޑް ކްލާހުން ޓިކެޓް ނަގައިގެން ރޭލަށްއެރީ އެދުވަހު ހަވީރު ފަސްގަޑި ތިރީހުގައެވެ. ފުރައިގެންގޮސް އެރޭ ނުވަގަޑި ތިރީހުގައި ޤަންޠަރާ އަށް މަޑުކުރިއެވެ. ދެން އެތަނުން ފުރައިގެން ފާލަމެއްގައި ސްވޭސްކެނެލް ހުރަސްކުރުމަށްފަހު ދިހަގަޑި ސާޅީސްފަހެއްގައި ޝާމު ކަރަޔަށްގޮސް ޕާސްޕޯޓާބެހޭ ކަންތައް ނިންމައި ރޭލުގައި ފުރޭވަރުވީ އެރޭ ބާރަޖެހި ފަހުންނެވެ. އަނެއް ދުވަހު އިރުއަރާ ހަތްގަޑިބައިވީ އިރު އުސްފަރުބަދަ ހުރިތަނަކަށް ދެވުނެވެ. އޭގެފަހުން ހަތްވަނަ ސްޓޭޝަނަކަށް ވަނީ ފަސްޠީނެވެ. ފަލަސްޠީނަށް ދެވުނީ ޝައްވާލުމަހު 12 ވަނަދުވަހު ނުވަގަޑި ތިރީސް ވީއިރުއެވެ. ފަލަސްޠީނަށްގޮސް ރޭލުންފޭބި އިރު ސްޓޭޝަނުގައި އައްޝައިޚް އިބްރާހީމުލް އަންޞާރީ ހުންނެވިއެވެ. އޭނާ އަޅުގނޑުމެން ގޮވައިގެން ވަޑައިގަތީ އޭނާގެ ގެއަށެވެ.\nހަމަ އެދުވަހު ޢީސާގެފާނާ މަރިޔަމުގެފާނަށް ނިސްބަތްކޮށް ހަދާފައިހުރި ފައްޅިއާއި ނާނޭފުޅުފިއްލެވިތަނޭ ކިޔާ ތަނެއް ބެލީމުއެވެ. އަދި އެދުވަހު މަޣުރިބު ނަމާދު ޤުއްބުފުޅުގައި ކުރެވުނެވެ. އަނެއްދުވަހު (ޝައްވާލުމަހުގެ 13ވަނަދުވަހު) ސަލާމްލެއްވި މޫސާގެފާނުގެ ޒިޔާރަތަށް ދިއުމަށްޓަކައި ހެނދުނު އަށްގަޑިފަނަރަ އެހާންހާއިރު ކާރުގައި ފުރައިގެން ކަސީބުލް އަޙުމަރު ކީތަނަށް ދެވުނީ 9.30 ގައެވެ. މިދަތުރު ކުރާ މަގުގައި ތީޙުމައިދާން ކިޔާ ފަރުބަދަނެތް ތަނެއްވެސް އޮތެވެ. ދެން އަރީޙާ ކިޔާރަށަށްގޮސް ސަލާމްލެއްވި މޫސާގެފާނުގެ މަޤުބަރާއަށް ޒިޔާރަތްކޮށްފާ ކާރުގައި ނައްޓާލެވުނީ 10.15 ގައެވެ. 11.15 ވީ އިރު ޢަޒީޒުގެފާނުގެ މަޤުބަރާއަށް ޒިޔާރަތްކޮށްފައި 11.32 ގައި މަރިޔަމްގެ ފާނުގެ މަޤުބަރާއަށް ޒިޔާރަތްކުރުމަށްޓަކައި ވަން ތަނެއްގައި ތިރިއަށް ފައިބާން 20 ގަނޑު ހަރުފަތް ހުއްޓެވެ. އެތަނަށް ފައިބައި މަރިޔަމްގެފާނުގެ މަޤްބަރާއަށް ޒިޔާރަތްކުރުމަށްފަހު ފުރައިގެން 12 ޖެހިއިރު ބައިތުލަޙުމު ކީ ރަށަށްދެވުނެވެ. އެތަނަށްގޮސް ޢީސާގެފާނު ރައްކައުވީތަނޭ ކިޔާ ދެއްކި ތަނަށް ދިޔުމަށްޓަކައި 16 ގަނޑު ހަރުފަތުން ފައިބަންޖެހުނެވެ.\nއެތަނުން ފުރައިގެން ދެންދިޔައީ ޚަލީލުއްރަޙްމާން ކީ ރަށަށެވެ. އެރަށް ވަނީ 136 މޭލު ދުރުގައެވެ. އެރަށަށްގޮސް ވަނީ ބޮޑު މިސްކިތެއްގެ ތެރެއަށެވެ. އެމިސްކިތުގެ އެކި ފަރާތް ފަރާތުގައި (މިސްކިތްތެރޭގައި) އިބުރާހީމްފާނުގެ ޒިޔާރަތް، އެކަލޭގެފާނުގެ އަނބިކަނބަލުންގެ ޒިޔާރަތް، އިސްޙާޤުގެފާނުގެ ޒިޔާރަތް، އެކަލޭގެފާނުގެ އަނބިކަނބަލުންގެ ޒިޔާރަތް،ޔޫސުފްގެ ފާނުގެ ޒިޔާރަތް،އެކަލޭގެފާނުގެ މަންމާފުޅުގެ ޒިޔާރަތް، އަދި ރާޙީލު މި ބޭބޭކަލުންގެ ޒިޔާރަތް ހުއްޓެވެ. މިބޭބޭކަލުން ފަސްދާނުލެއްވުމަށް ލަޙުދުވަޅަށް ފޭބިތަނުގައި ބިމުގެ އަޑިޔަށް ހަފުއް ދިއްލާފައިވާ ވޮށެއް ދޫކޮށްފާ އޮތެވެ. އަދި ރަސޫލުﷲގެ ފާނުގެ ފައިންޕުޅު އެޅުއްވި ހިލަފުޅެއްކަމަށްބުނާ ފައިންޕުޅެއްގެ އަސަރު ހުރި ހިލަފުޅުވެސް ބެލީމުއެވެ. މިހުރިހާ ޒިޔާރަތެއްކޮށްފާ އެތަނުން ނުކުމެގެން ކާރުގައި އެތައް ތަނަކަށް ދެވުނެވެ. ދެން މިސްކިތެއްގެ ތެރެއަށްވަދެ ސަލާމުލެއްވި ދާއޫދުގެފާނުގެ މަޤުބަރާއަށްވެސް ޒިޔާރަތް ކުރީމެވެ. ޝައިޚު އިބްރާހީމުލް އަންޞާރީ ވިދާޅުވީ އެމިސްކިތުގައި ސުލައިމާނު ޢަލްއިހިއްސަލާމްގެ މަޤުބަރާވެސް ވާކަމަށާއި، އެދެބަފައިކަލުންގެ މަޤުބަރާ ވަނީ އެއްމަޤާމެއްގައިކަމަށް ބުނެވޭކަމަށެވެ. އެތަން ހުރީ ފަރުދާކޮށްފައި ވަރަށް ރީތިކޮށް ހަދާފައެވެ.\nޝައްވާލު މަހު 16 ވަނަދުވަހު، ލޫޠުގެފާނުގެ ރަށް ބަންޑުން ޖެއްސެވި ތަނަށް ދިޔައީމުއެވެ. އެތަން އޮތީ އަލްޤުދުސް އިން 40 މޭލު ދުރުގައެވެ. އެކަނޑުގެ ލޮނު އަނގައަށްލުމުން ލޮނު ގަދަކަމުން ހީވީ އަނގައާ ދޫވެސް ތޮރުފާލާހެންނެވެ. އެކަނޑުގެ ނަމަށް ކިޔަނީ ބަޙުރުލް މައްޔިތުއެވެ. އެކަނޑުގައި އެއްވެސް ދިރޭއެއްޗެއް (ފަންޏެއްވިޔަސް) އުޅޭކަމަކަށް ނުވެއެވެ. އެތާގެ ގޮނޑުދޮށުގައި ވަރަށް ރީތި އެކި ކުލަކުލައިގެ ހިލަ ހުއްޓެވެ. މިހިލަތަކާ މިތާގެ މަންޒަރު ބަލަން ވަރަށްގިނަ މީހުން ގޮސްއުޅޭކަމަށްވެއެވެ. އަދި އެތަނުން ފެންވެރީމާ ގައިގެ ތަދުފިލާކަމަށްވެސް ބުނެއުޅެއެވެ. މިތަނުން ފުރައިގެން ޝައްވާލު މަހުގެ 15 ވަނަ ދުވަހު މަހުޒު ބަރުދަން ކީ އާރު ދޮށަށްގޮސް އެ އާރުން ފެން ބުއީމެވެ. އެ އާރުގެ ފުޅާމިނުގައި އަށެއްކަ ބަމަ ހުންނާނެއެވެ. މިފެނަކީ ބަޙީރަތުއްޠަބުރިޔާ ކިޔާތަނުން އަންނަ ފެނެއްކަމުގައި ބުނެވެއެވެ.\nމިތަނަކީ ދެފަރާތުގައި ގަސްހެދިފައި ވަރަށް ރީތިކޮށް އޮތް ތަނެކެވެ. އަދި މިފެން ދެމެމުންގޮސް އެޅެނީ ކުރިން މިދެންނެވި ލޫޠުގެފާނުގެ ރަށް ނެންގެވި ބަޙުރުލްމައްޔިތު ކިޔޭ ކަނޑަށްކަމުގައި ބުނެވެއެވެ. މިތަނުން ފުރައިގެން ދިޔައީ އަރީޚާ ކިޔާރަށަށެވެ. އެތަނަށްގޮސް ސުލައިމާނުގެ ފާނު ހެއްދެވިކަމަށް ބުނާ ދެ ފެންގަނޑު ބެލީމުއެވެ. މިއީ ތާނގީ ހެން ރާނާފައި ހުރި ވަރަށްބޮޑު ދެތަނެވެ. މި ދެ ފެންގަނޑުގައިވެސް ނުފުރި ތަންކޮޅެއް ހުރެއެވެ. މިއިން ބޭރުވާ ފެން އޮރުދާޔަކުން (ދިޔަދޮތްވަކުން) ގޮސް ބަގީޗާއަކަށް އެޅެނީއެވެ. މިއަރީޚާ އަކީ މީސްކޮޅުމަދު ކުޑަ ރަށެކެވެ. އަދި މާމީރުވަސްދުވާ ރަށެކެވެ. މިތަނުން އެދުވަހު 10.30 ގައި ފުރައިގެން ހުކުރު ދުވަސް ކަމަށް ވުމާއެކު ދިޔައީ ހުކުރުނަމާދު ކުރުމަށްޓަކައި މަސްޖިދުލް އަޤުޞާ އަށެވެ. އެދުވަހު ހުކުރު ނަމާދުގައި މުޅި މިސްކިތާއި ގުއްބުފުޅާއި ގުއްބުފުޅާއި މިސްކިތާ ދޭތެރެވެސް ފުރިފައި މީހުން ތިބޫއެވެ. ގުއްބުފުޅުގެ ޙަރަމުގައިވެސް ތިން ހަތަރުހާސް މީހުންނަށްވުރެ މަދެއް ނުވާނެއެވެ. އެދުވަހުގެ އަޞުރުނަމާދުވެސް ކުރީ މަސްޖިދުލް އަޤުޞާގައެވެ.\nޤުދުސް އިން މިސްރަށް ދިޔުމަށްޓަކައި ރޭލުގައި ފުރީ ޝައްވާލު މަހުގެ 16 ވީ ހޮނިހިރު ދުވަހު ހެނދުނު 08.30 ގައެވެ. މިހިސާބުން މިދަތުރުނާމާގެ ޤުދުޞުގެ ދަތުރު ނިމުނީއެވެ.\nދަތުރުނާމާގެ މިބައި މިޒަމާނުގެ ލިޔުމުން ލިޔުނު މީހެއްގެ ގޮތުން އަޅުގަނޑު (ގދ. ތިނަދޫ އަލިދޯދި ޢަބްދުﷲ ޢަފީފު) ދަންނަވާނީ މިއީ މީގެ 84 އަހަރުކުރިން ލިޔުއްވާފައިވާ ލިޔުއްވުމަކަށް ވާއިރުވެސް ލިޔުމުގެ ޢިބާރާތްތައް ވަރަށް ފަސޭހައިން ދޭހަކުރެވެއެވެ. އެދުވަސްވަރުގެ ލިޔުންތަކުގައި ހުންނަ ދޭހަކުރުމަށް އުނދަގޫވާ ގޮތް މިލިޔުމަކު ނެތެވެ. ލިޔުމަކީ ދަތުރުމަތީގައި ވަރަށް އަވަދިނެތި އުޅުއްވަމުން ލިޔުއްވާފައިވާ ލިޔުމަކަށް ވާތީ (ދޭހަ ނުގެއްލޭގޮތަށް) ކުރުކޮށްލައްވާފައި ހުރި ބައެއް ތަންތަން ފުރިހަމަކޮށްލުން ނޫން މާބޮޑު ބަދަލެއް އަޅުގަނޑު ނުގެންނަމެވެ. ދެން މިލިޔުމުން ފާހަގަކުރެވޭ އަނެއްކަމަކީ އަލްމަރުޙޫމް މުޙައްމަދު ކަލޭގެފާނު މިލިޔުމުގައި ވަގުތު (ގަޑިއާއި މިނެޓަށް ދަންދެން) ބަޔާންކޮށް ދެއްވުމަށް ބަހައްޓަވާފައިވާ ފަރުވާތެރިކަމެވެ. އަދި އެކަލޭގެފާނުގެ ސިފަކުރެއްވުމުގެ މޮޅުކަމާ ފޭބެންނެވި ސިޑިތަކުގެ ހަރުފަތްތަކުގެ ޢަދަދުވެސް ބަޔާންކޮށް ދެއްވާފައިވުމުން ދޭހަވަނީ ލިޔުންތެރިކަމަށް ވަރަށް ބޮޑަށް ހޭލުންތެރިވެލައްވާފައިވާ ކަމެވެ. އަދި މިލިޔުމަކީ އެދުވަސްވަރުގެ އެންމެރީތި ލިޔުމަކާ އެއްފެންވަރުގެ ރީތި ލިޔުމެއްކަމަށްވެސް ފާހަގަކުރެވެއެވެ.\n- ޢަބުދުﷲ ޢަފީފު -\n08 ޖެނުއަރީ 2013މ.


SunOnline: Roagaage sababun baeh amilla school tha bandhukuran fashaiffi\nޓީޗަރަކު ދިވެހި ކުދިންތަކަކަށް ކިޔަވައިދެނީ---\nރޯގާގެ ސަބަބުން ބައެއް އަމިއްލަ ސްކޫލްތައް ބަންދުކުރަން ފަށައިފި\n1 އަހަރު 1 މަސް ކުރިން - 13 މާޗް 2017 1\nހުމާއި ރޯގާ އާންމުވެފައިވާތީ ބައެއް އަމިއްލަ ސްކޫލްތަކުގައި ކިޔަވައިދިނުން މެދުކަނޑާލާން ފަށައިފި އެވެ.\nމުޅި ރާއްޖޭގައި ވެސް އިންތިހާއަށް ހުމާއި ރޯގާ ވަނީ ފެތުރިފަ އެވެ. އެކަމުގެ ސަބަބުން ސްކޫލްތަކަށް ކިޔަވަންދާ ކުދިންނާއި ކިޔަވައިދޭންދާ ޓީޗަރުންގެ އަދަދު ދަނީ މަދުވަމުންނެވެ.\nއިއްޔެ ވަނީ ކިންޑާ ޕްރީ ސްކޫލުގެ ކިޔަވައިދިނުން މެދުކަނޑާލައިފަ އެވެ.\nއެޑިއުކޭޝަން މިނިސްޓްރީގެ މީޑިއާ އޮފިޝަލް ވިދާޅުވީ އަދި ސަރުކާރުގެ އެއްވެސް ސުކޫލެއް ބަންދު ނުކުރާ ކަމަށާއި އެމިނިސްޓްރީން އަމަލުކުރަމުން ދާނީ އެޗްޕީއޭ އިން އަންގާ އެންގުމެއްގެ މައްޗަށް ކަމަށެވެ.\nއަންނަ ހަފްތާއިން ފެށިގެން ހަފްތާއަކަށް ސުކޫލުތައް ބަންދުވެ އެވެ. އެއީ މިޑްޓާމް ބަންދެވެ.\nއެޗްޕީއޭ އިން ބުނީ، އެ އޮތޯރިޓީން ކުރި ދިރާސާތަކާއި ޓެސްޓުތަކަކުން އިންފުލުއެންޒާ އެޗްވަންއެންވަން އިތުރުވަމުންދާކަން ފާހަގަވެފައިވާ ކަމަށެވެ. އެ ބަލި ފެތުރުން ހުއްޓުވުމަށް ޓަކައި ކަމާގުޅޭ މާހިރުންނާ އެކު ސިއްހީ ވަސީލަތްތައް ބޭނުންކުރަމުންދާ ކަމަށެވެ.\nދެހާސްނުވަ ވަނަ އަހަރު އިންފުލުއެންޒާ ދުނިޔޭގެ އެކި ކަންކޮޅުތަކުގައި ފެތުރެން ފެށި ފަހުން އެޗްވަންއެންވަން ދަނީ މޫސުމީ ރޯގާއެއްގެ ގޮތުގައި ދުނިޔޭގެ އެކި ކަންކޮޅުތަކުގައި ފެތުރެމުންނެވެ.\nއެޗްޕީއޭ އިން ބުނީ، އެހެން ރޯގާތަކެކޭ އެއްގޮތަށް އެޗްވަންއެންވަން އަކީ ނުރައްކާތެރި ބައްޔެއް ނޫން ކަމަށެވެ. ނަމަވެސް މި ބަލީގެ ނުރައްކާ ބޮޑީ ތުއްތު ކުދިންނަށާއި އުމުރުން ދުވަސްވީ މީހުންގެ އިތުރުން ފުއްޕާމޭގެ ބަލިތައް ހުންނަ މީހުންނަށެވެ.\nއެޗްވަންއެންވަން އާއްމުކޮށް ޖެހެނީ އިންފުލުއެންޒާ ނުވަތަ އަރިދަފުސް ރޯގާ ވެސް ފެތުރޭ ގޮތަށެވެ. ބަލިޖެހިފައިވާ މީހާގެ ފަރާތުން ބަލި ނުޖެހި ތިބޭ މީހުންނަށް ޖަރާސީމު ފެތުރެނީ ކެއްސުމާއި އަދި ކިނބިހި އެޅުމުގެ ތެރެއިންނެވެ. އަދި ޖަރާސީމު އެކުލެވިފައި ނުވަތަ ހަރުލާފައިވާ ތަންތަނުގައި ނޭނގި ނަމަވެސް އަތްލުމަށް ފަހު އަނގަޔާއި ނޭފަތުގައި އަތްލުމުން ވެސް މިޖަރާސީމު ހަށިގަނޑުގެ ތެރެއަށް ވާސިލުވެ އެވެ.\nތައުލީމީ ދާއިރާ އެޑިއުކޭޝަން މިނިސްޓްރީ އެޗްޕީއޭ ދޫނި ރޯގާ\nއޭލެވެލް އިމްތިހާންގެ ނަތީޖާ އަންނަ އާދިއްތަ ދުވަހު ދޫކުރަން ފަށަނީ 13 ގަޑި4މިނެޓް ކުރިން\nސްޓޫޑެންޓް ލޯނަށް އެދޭއިރު ސެޓްފިކެޓްތަކުގެ އަސްލު ހުށަހަޅަން އިތުރު މުއްދަތެއް 11 ގަޑި2މިނެޓް ކުރިން


ޓީޗަރުންގެ މޫނު ބުރުގާ ނެންގުވުމުގެ ވިސްނުން ވަގުތުން ވަގުތައް ދޫކޮށްލަން ޝައިޚް ޝަފީޢު ތައުލީމީ ވަޒީރަށް ގޮވާލައްވައިފި.\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 24 ސިކުންތު\nރާއްޖޭގެ ސްކޫލްތަކުގައި ކިޔަވައިދޭ ޓީޗަރުންގެ ތެރެއިން މޫނު ބުރުގާއަޅާ ޓީޗަރުންގ ވަނަވަރު ތައުލީމީ ވަޒީރު އޮޅުންފިލުއްވަމުން ގެންދަވާ ކަމަގެ މައުލޫމާތު ފެތުރުމާއި ގުޅިގެން ގިނަބައަކު ދަނީ ކަންބޮޑުވުން ފައޫޅުކުރަމުންނެވެ.\n"މި ކަން އެޑިއުކޭޝަންގެ ފަރާތުން ކުރަމުން ދާ ކަމަށް ވަރަށް ގިނަ ފަރާތް ފަރާތުން ޚަބަރު ލިބެމުން ދޭ...\nއެޑިއުކޭޝަނުން މި ކަން ކުރައްވަނީ މޫނު ބުރުގާ އެޅި އުޚުތުން ވަޒީފާއިން ވަކި ކުރަން ނުވަތަ މޫނު ނަގަން މަޖުބޫރު ކުރަން ކަމުގައި ވަނީ ނަމަ އެ ޚިޔާލު ވަގުތު ވަގުތަށް ދޫކޮށްލުމަށް ގޮވައިލަމެވެ.... މިއީ އިސްލާމީ ޤައުމެކެވެ... މި ޤައުމުގައި މޫނު ބުރުގާ އަޅައިގެން ވަޒީފާ އަދާ ކުރެވެން ޖެހޭނެއެވެ...\nމިއީ އެ އުޚުތުންނަށް އެލަވަންސެއް ދޭން ކުރައްވާ ކަމެއް ނަމަ، އަވަހަށް އެ އެލަވަންސެއް ދެއްވާށެވެ..."\n- ޝެއިޚް ޝަފީޢު އަބްދުﷲ -\nފިރިހެނުން ޖަމާޢަތުގައި ނަމާދުކުރުމަށް ދެކޮޅުހަދައި ނޫރުސޫރަތުގައިވާ މިންވަރަށް އަޢުރަ ނިވާކުރަން ދެކޮޅުހަދާ، ﷲ ތައާލާއަށްގޮންޖަހާ ފަރާތްތަކުން ޒަމާނުންސުރެ އިސްލާމްދީނާއި ދެކޮޅަށް ހިންގަމުން އަންނަ ބޮޑެތި ޖަރީމާތަކުގެ ނުރައްކާތެރިކަން މިއަދު މިވަނީ ކުރިމަތިވެފައެވެ.\nމިއަހަރުގެ މާރިޗްމަހުގައި އޮޅުންފިލުވަން މިއަދުނޫޙުން އެދުނު މައުލޫމާތު އަދިވެސް ނުދޭތީ އެމިނިސްޓްރީ ނުވަތަ ތައުލީމީ ވަޒީރާއި ގުޅައިގެން މައުލޫމާތުހޯދަން މަސައްކަތްކުރުން މިއަދުނޫހުން ވަނީ ހުއްޓާލާފައެވެ.\nމޫނުބުރުގާ އަޅާ ޓީޗަރުންގެ ޢަދަދު ތައުލީމީ ވަޒީރު ބައްލަވަނީ މުސާރަބޮޑުކޮށްދޭންތޯ؟ ނޫނީ އިބިލީހަށް ކުރާ ކައްކައިދޭންވެގެން ވަޒީފާއިން ވަކިކުރަންތޯ؟ ފަދަ ސުވާލުތައް ކުރަންމިވަނީ ޖެހިފައެވެ.\nކީރިތި ޤުރްއާނާބެހޭ ޤައުމީ މަރުކަޒާ ގުޅިގެން މީހުން ތަމްރީންކުރުމާ ކޯސްހިންގުމުގެ ފުރުޞަތު ހުރިހާ ކައުންސިލްތަކަށްވެސް އެބަ އޮތް! ޝައިޚް އިލްޔާސް ޖަމާލް\nވަޒީރުގެ ވާހަކަފުޅުން ޢަރަބިއްޔާ ސްކޫލް ވުޖޫދުން ގެއްލިދާނެ ކަމުގެ ބިރު ބޮޑުވެއްޖެ!\nމިނިމަމް ވޭޖް ކަނޑައަޅައި އިއުލާންކޮށްފި\nފަތުވާދޭ މަޖިލީހުގެ ވެބްސައިޓު އިފްތިތާޙްކޮށްފި- އެންމެ މަތީގަ އޮތީ ގައިދުރުކޮށް ނަމާދުކުރަން ބާރުއަޅާ ލިޔުން!\nކޮންމެ ފިހާރައެއްގެ ކުރިމަތީގަ ޖެންޑަރ މިނިސްޓަރު ބަލަހައްޓަވަން ޖެހޭ މީހުން ވަޒަންވެރިވަމުންދާއިރު އެކަމަނާ ކޮބާ؟


ﷲ ތަޢާލާ މަތިވެރިކުރުމާއި އެއިލާހަށް ފުރައްސާރަކުރާ މީހާގެ ޙުކުމް (3 ވަނަ ބައި ) – DhiSalafiyyah\nﷲ ތަޢާލާ އަށް ފުރައްސާރަކުރުމުގެ ޙުކުމް\nﷲ ތަޢާލާ އަށް ފުރައްސާރަކުރުމަކީ ކުފުރުގެ ޢަމަލެއްކަމުގައި އިސްލާމްދީނުގެ އަހުލުވެރިން ޚިލާފުވެފައި ނުވެއެވެ. އަދި ﷲ ތަޢާލާ އަށް ފުރައްސާރަކުރާ މީހާ ޤަތުލުކުރެވޭނޭ ކަމާއިމެދުވެސް ޚިލާފުވެފައި ނުވެއެވެ. އެހެން ނަމަވެސް އިޚްތިލާފު ވެފައި ވަނީ ފުރައްސާރަކުރި މީހާ ތައުބާވެއްޖެކަމުގައި ވަނީނަމަ އޭނާގެ ތައުބާ ޤަބޫލުކުރުމާއި މެދުގައެވެ. އެބަހީ އޭނާ ތައުބާވެއްޖެ ކަމުގައިވަނީނަމަ އޭނާ ޤަތުލު ކުރުމުން ދުރުހެލި ވެވިދާނެތޯއެވެ؟ މިކަމުގައި ޢިލމުވެރިންގެ އަރިހުން މަޝްހޫރުވެގެން އައިސްފައިވަނީ ދެ ބަހެކެވެ.\nފުރައްސާރަކުރުމާއި މަލާމާތްކުރުމަކީ އެންމެ ބޮޑެތި އުނދަނގޫކުރުންތަކުގެތެރޭގައި ހިމެނޭ ކަމެކެވެ. ﷲ ތަޢާލާ ވަޙީކުރައްވާފައިވެއެވެ.\n( إِنَّ الَّذِينَ يُؤْذُونَ اللَّـهَ وَرَسُولَهُ لَعَنَهُمُ اللَّـهُ فِي الدُّنْيَا وَالْآخِرَةِ وَأَعَدَّ لَهُمْ عَذَابًا مُّهِينًا ﴿٥٧﴾ وَالَّذِينَ يُؤْذُونَ الْمُؤْمِنِينَ وَالْمُؤْمِنَاتِ بِغَيْرِ مَا اكْتَسَبُوا فَقَدِ احْتَمَلُوا بُهْتَانًا وَإِثْمًا مُّبِينًا ﴿٥٨﴾)\nމާނައީ: “ހަމަކަށަވަރުން، ﷲ އާއި، އެކަލާނގެ رسول އާއަށް އުނދަގޫކުރާ މީހުން (ދަންނާށެވެ!) ﷲ، އެއުރެންނަށް ދުނިޔެއާއި، آخرة ގައި لعنة ލެއްވިއެވެ. އަދި އެކަލާނގެ އިހާނަތްތެރި عذاب އެއުރެންނަށްޓަކައި ތައްޔާރުކުރެއްވިއެވެ. (57) އަދި އެއުރެން ހޯދައިގަތް ކުށަކާނުލައި مؤمن ފިރިހެނުންނަށާއި، مؤمن އަންހެނުންނަށް އުނދަގޫކުރާ މީހުން (ދަންނާށެވެ!) ފަހެ، ހަމަކަށަވަރުން، އެއުރެންނީ بهتان ދޮގަކާއި، ފާޅުވެގެންވާ ފާފައެއް ލިބިގެންފި ބަޔެކެވެ. “. [الأحزاب: 57-58].\nﷲ ތަޢާލާއަށް އުނދަގޫކުރުމުގެ މާނައަކީ އެއިލާހު ތަޢާލާއަށް ގެއްލުމެއް ފޯރުކުރުމެއްނޫނެވެ. އެހެނީ އުދަނގޫކުރުމުގެ ދެ ވައްތަރެއްވެއެވެ. އެއީ ގެއްލުން ފޯރުވާ އުނދަގުލާއި ގެއްލުން ނުފޯރުވާ އުނދަގުލެވެ. ﷲ ތަޢާލާ އަށް އެއްވެސް އެއްޗަކުން ގެއްލުމެއް ނުފޯރުވޭނެއެވެ!\nފަހެ ޤުދުސިއްޔަ ޙަދީޘެއްގައިވެސް ﷲ ތަޢާލާ ވަޙީކުރައްވާފައިވެއެވެ.\n(( يا عبادي! إنكم لن تبلغوا ضري فتضروني))\nމާނައީ: “އޭ ތިމަން އިލާހުގެ އަޅުންނެވެ! ތިޔަބައިމީހުންނަކަށް ތިމަން އިލާހަށް ގެއްލުމެއްދިނުމާއި ހަމަޔަށް ވާޞިލްނުވެވޭނެއެވެ.”. [رواه مسلم 2577]\nﷲ ތަޢާލާވަނީ އެއިލާހަށް އުނދަގޫކުރި މީހަކަށް ދުނިޔެއާއި އާޚިރަތުގައި ލަޢުނަތް ލައްވާފައެވެ. ލަޢުނަތަކީ އެއިލާހު ތަޢާލާގެ ރަޙުމަތުން އެއަޅަކު ބޭރުކޮށްލެވެމުވެ. އަދި މަތީގައި ބާޔާންވެދިޔަ އާޔަތުން އެފަދަ ޢަމަލެއްކުރާ މީހާ ދެ ރަޙުމަތުންވެސް ބޭރުކޮށްލެވޭނެ ކަމަށް އަންގަވާފައިވެއެވެ. އެއީ ދުނިޔެވީ ރަޙުމަތާއި އުޚުރަވީ ރަޙުމަތެވެ. އަދި ﷲ ތަޢާލާގެ މި ދެ ރަޙުމަތުން އެއިލާހަށް ކާފަރުވެފައިވާ ކާފިރަކު މެނުވީ ބޭރުކޮށްނުލައްވާނެއެވެ! މިކަން އަޅުގަނޑުމެންނަށް އެނގިގެންދާ ގޮތަކީ؛ އާޔަތުގެ ފަހުކޮޅުގައި މުއުމިނު ފިރިހެނުންނާއި އަންހެނުންނަށް އުނދަގޫކުރާ މީހުންގެ ވާހަކަ ގެންނެވުމަށް ފަހު އެބައިމީހުންނަށް ދެ ދުނިޔޭގައި ލަޢުނަތްލައްވާފައި ނުވާތީއެވެ. އެހެނީ މީސްތަކުން އެކަކު އަނެކަކަށް އުނދަގޫކޮށް ފުރައްސާރަކޮށް ލަޢުނަތްދީ ޤަޒުފުކޮށް ހެދުމުން އެބަމީހުން ކާފަރުނުވާތީއެވެ. އެހެނެއްކަމަކު އެފަދަ ކަންތައް ޘާބިތުކޮށްދޭނެ ހެކިތަކެއް ނެތްކަމުގައި ވަނީނަމަ އެއީ ބޮޑުވެގެންވާ ދޮގުތަކަކާއި ފާޅުވެގެންވާ ފާފަތަކެވެ.\nދެން އެއަށް ފަހު ﷲ ތަޢާލާ އަންގަވާފައިވަނީ އެއިލާހު ތަޢާލާއަށް އުނދަގޫކުރި މީހަކަށް އިހާނެތިވެގެންވާ އަޒާބު ތައްޔާރުކުރައްވާފައިވާ ވާހަކައެވެ. އިހާނެތިވެގެންވާ ޢަޒާބު ކީރިތި ޤުރުއާނުގައި ކާފަރުންގެ ޙައްޤުގައި މެނުވީ ޒިކުރުކުރައްވާފައި ނުވެއެވެ.\nﷲ ތަޢާލާ އަށް ފުރައްސާރަކުރުމަކީ އެންމެހާ ކުފުރުތަކުގެ މަތީގައިވާ ކުފުރެވެ. މިކުފުރު ވަނީ ބުދަށް އަޅުކަންކުރާ މީހުންގެ ކުފުރަށް ވުރެވެސް މަތީގައެވެ. އެހެނީ ބުދަށް އަޅުކަންކުރާ މީހުންވެސް އެ ހިލަތަށް މަތިވެރިކުރަނީ އެ އެއްޗެހި މެދުވެރިކޮށް ﷲ ތަޢާލާ މަތިވެރިކުރުމަށްޓަކައެވެ! އެހެންކަމުން އެބައިމިހުން ﷲ ތަޢާލާގެ ޤަދަރުފުޅު ދަށްކުރުމަށްޓަކައި އެ ހިލަތަކާއި އެއްހަމަ ނުކުރެއެވެ. އެހެނެއްކަމަކު އެބައިމީހުން އެހިލަތަކުގެ ޤަދަރު އެއިލާހު ތަޢާލާ ގެ ޤަދަރާއި އެއްހަމަ ކުރުމަށްޓަކައި އުފުލީއެވެ. މުޝްރިކުން ނަރަކަށް ވެއްދެވުމުން ތިރީގައިވާ އާޔަތުގައިވާ ފަދައިން ބުނަނީ މިހެންވީމައެވެ. ﷲ ތަޢާލާ އެމީހުން އެދުވަހު ބުނާނެ ކަމުގައި ވަޙީކުރައްވާފައިވެއެވެ. (تَاللَّـهِ إِن كُنَّا لَفِي ضَلَالٍ مُّبِينٍ ﴿٩٧﴾ إِذْ نُسَوِّيكُم بِرَبِّ الْعَالَمِينَ ﴿٩٨﴾ ) [الشعراء 97 – 98] މާނައީ: ” ﷲ ގަންދީބުނަމުއެވެ. ހަމަކަށަވަރުން، ތިމަންމެންވަނީ، بيان ވެގެންވާ ފުރެދުމެއްގައެވެ. (97) (އަޅުކަން ކުރުމުގައި) عالم ތަކުގެ ވެރިއިލާހު އާއި ތިޔަބައިމީހުންނާ ހަމަހަމަކޮށްގެން ތިމަންމެން އުޅުނު ހިނދުގައެވެ. (98) “.\nއެބައިމީހުން ހިލަތަކުގެ ޤަދަރު އުފުލީ ﷲ ތަޢާލާ އާއި އެއްހަމަ ކުރުމަށްޓަކައެވެ. އެހެންނަމަވެސް ހިލަތަކާއި އެއްހަމަކުރުމަށްޓަކައި ﷲ ތަޢާލާގެ ޤަދަރުފުޅު ދަށްނުކުރެއެވެ! އެހެންކަމުން އެބައިމީހުން ބުނާގޮތުގައި އެބައިމީހުން އެ ހިލަތައް މަތިވެރިކުރީ ﷲ ތަޢާލާ މަތިވެރިކުރުމަށްޓަކައެވެ! އެހެންނަމަވެސް ﷲ ތަޢާލާއަށް ފުރައްސާރަކުރާ މީހާ އެ ފުރައްސާރަކުރަނީ އެއިލާހުގެ ޤަދަރުފުޅު ހިލަތަކަށްވުރެ ދަށްކޮށްލުމަށްޓަކައެވެ. ފަހެ މުޝްރިކުން އެބައިމީހުންގެ އިލާހުންތަކަށް މަޖަލަކަށްވެސް ފުރައްސާރަނުކުރެއެވެ؛ އެހެނީ އެމީހުން އެތަކެތި މަތިވެރިކުރެއެވެ! އެމީހުން އެ އެއްޗެއްސަށް ފުރައްސާރަކުރާ މީހުންނަށް ފުރައްސާރަކުރަނީ މި ސަބަބަށްޓަކައެވެ!\nހަމަ ކަށަވރުން ﷲ ތަޢާލާ އެއިލާހު ތަޢާލާގެ ނަބިއްޔާގެ މައްޗަށް މި ބަސްފުޅު ވަޙީކުރައްވާފައިވެއެވެ.\n(وَلَا تَسُبُّوا الَّذِينَ يَدْعُونَ مِن دُونِ اللَّـهِ فَيَسُبُّوا اللَّـهَ عَدْوًا بِغَيْرِ عِلْمٍ ۗ ) [الأنعام 108]\nމާނައީ: ” ﷲ ދޫކޮށް، އެއުރެން އަޅުކަންކުރާ ތަކެއްޗަށް ތިޔަބައިމީހުން އެއްޗެހިގޮވައި ނަހަދާށެވެ! އޭރުން ނޭނގިތިބެ އެއުރެން عداوة ތެރިކަމުގެ ގޮތުން اللَّه އަށް އެއްޗެހި ގޮވައިފާނެތެވެ. “.\nމުޝްރިކުންނަކީ ކާފަރުން ކަމުގައި ވުމާއެކުވެސް ﷲ ތަޢާލާ މިވަނީ އެއިލާހުގެ ނަބިއްޔާ ޞައްލަﷲޢަލައިހިވަސައްލަމަގެ މައްޗަށް އެބައިމީހުންގެ ބުދުތަކަށް ފުރައްސާރަކުރުން މަނާކުރައްވާފައެވެ. އެއީ އެކާފަރުން ޙައްޤާއި ޚިލާފުވުމުގެ ބޮޑުކަމުގެ ސަބަބުން އެމީހުން ތިބި ކުފުރުގެ މައްޗަށް އިތުރު އެއަށްވުރެ ބޮޑު ކުފުރުގެ ޢަމަލެއްކޮށްފާނެތީއެވެ. އެއީ މުޙައްމަދު ޞައްލަﷲ ޢަލައިހިވަސައްލަމަގެ އިލާހަށް ފުރައްސާރަކޮށްފާނެތީއެވެ.\nﷲ ތަޢާލާ އަށް ފުރައްސާރަކުރުމަށް ބޭނުންކުރެވޭ ބައެއް ލަފުޒުތަކަކީ އެއިލާހު ތަޢާލާ ވޮޑިގެންވާކަމަށް އީމާންނުވާ މީހުންގެ ކުފުރަށްވުރެވެސް ބޮޑު ކުފުރެއް ހިމެނޭ ބަސްތަކެކެވެ. އެހެނީ ކަލަކު ވޮޑިގެންވާނުވާކަމަށް ޤަބޫލްކުރާ މީހާ އިންކާރު ކުރަނީ ކަލަކު ވޮޑިގެންވާ ކަމަށެވެ. ކަލަކު ވޮޑިގެންވާކަމަށް ތިމަންނަޔަށް ޘާބިތުވާނަމަ އެ ކަލާންގެއެއް މަތިވެރި ކުރީމުއޭ އޭނާގެ ޙާލުގެ ދުލުން ބުނާފަދައެވެ!\nއެހެންނަމަވެސް ﷲ އަށް އީމާންވާކަމަށް ދަޢުވާކުރާމީހާ އެއިލާހު ވޮޑިގެންވާކަމަށް ޘާބުތުކޮށް ޤަބޫލުކުރާ ޙާލު އެއިލާހަށް ފުރައްސާރަކުރާމީހާ އެވަނީ ކަލަކު ވޮޑިގެންވާކަމަށް ޤަބޫލުނުކުރާ މުލްޙިދު މީހާއަށްވުރެ ފާޅުކަންބޮޑު ގޮތެއްގައި ޙައްޤާއި ޚިލާފުވެ ދެކޮޅުވެރިވެ ޙައްޤަށް ގޮންޖަހާފައެވެ!!\nއަދި ޤައުމެއްގައި ބުދެއް ބަހައްޓައިގެން އޭގެ ވަށައިގެން ޠަވާފުކުރުމާއި އެއަށް ސަޖިދަޖެހުމާއި އެއިން ބަރަކާތް ޙާޞިލްކުރުމަކީ ޤައުމުގެ ނަދީތަކާއި މަގުތަކާއި ބާޒާރުތަކާއި މަޖިލިސްތަކުގައި ﷲ ތަޢާލާއަށް ފުރައްސާރަކުރުން ޢާއްމުވެ ފާޅުވުމަށްވުރެ އެއިލާހު ތަޢާލާގެ ހަޟުރަތުގައި ކުޑަކަމެކެވެ. މި ދެކަމަކީވެސް ކުފުރުގެ ދެޢަމަލު ކަމުގައި ވުމާއެކުވެސްމެވެ. އެހެންނަމަވެސް ތަފާތަކީ ﷲ އަށް ޝިރުކުކުރާ މީހާ އެއިލާހު ތަޢާލާ މަތިވެރިކުރެއެވެ! އެހެންނަމަވެސް އެއިލާހު ތަޢާލާއަށް ފުރައްސާރަކުރާމީހާ އެއިލާހުތަޢާލާގެ ޤަދަރުފުޅު ކުޑަކުރެއެވެ! ﷲ ތަޢާލާ އެކަމަށްވުރެ މަތިވެރިވެ ވޮޑިގެންވެއެވެ.\nއަދި ﷲ ތަޢާލާއަށް ފުރައްސާރަކުރުން ޤައުމެއްގައި ޢާއްމުވެ ފާޅުވުމަކީ އެ ޤައުމެއްގައި ޒިނޭ ހުއްދަކޮށް އެއާއި އެއްގޮތަށް ޤާނޫނު ހެދުމަށްވުރެ ނުބައިކަން ބޮޑުވެގެންވާ ކަމެކެވެ. އަދި ލޫޠުގެފާނުގެ ޤައުމުގެ މީހުން ކުރި ފާޙިޝް (އެއްޖިންސުން ގުޅުން ހިންގުމުގެ) ކަންތައް ހުއްދަކޮށް އެގޮތަށް އެޤައުމެއްގައި ޤާނޫން ހެދުމަށްވުރެ ނުބައިކަން ބޮޑުވެގެންވާކަމެކެވެ. އެހެނީ ފާޙިޝްކަންތައް ހުއްދަކުރުމުގެ ކުފުރުގެ ސަބަބަކީ ﷲ ތަޢާލާގެ ޝަރުޢުކުރައްވާފައިވާ ޝަރުޢަކަށް އިންކާރުކޮށް އެއިލާހު ތަޢާލާގެ އަމުރުފުޅުތަކަށް އިހާނެތިކޮށް ހިތުމެވެ. އަދި ﷲ ތަޢާލާ އަށް ފުރައްސާރަކުރުމުގެ ކުފުރުގެ ސަބަބަކީ އެ ޝަރުޢުތައް ޝަރުޢުކުރެއްވި ޝާރިޢުގެ ޒާތުފުޅަށް ފުރައްސާރަކޮށް ކާފަރުވުމެވެ. އަދި ޝަރުޢުތައް ޝަރުޢުކުރެއްވި އިލާހުގެ ޒާތުފުޅަށް ކާފަރުވުމަކީ އެއިލާހު ޝަރުޢުކުރެއްވި ހުރިހާ ކަމަކަށް ކާފަރުވުމެވެ. އަދި އެ ކަންތައްތަކަށް އިހާނަތްތެރިވުމެވެ. އަދި ބަޔާންވެދިޔަ ދެކަމަކީވެސް ކުފުރުގެ ދެ ޢަމަލަށްވުމާއިކުވެސް ޝަރީޢަތްތައް ބާވައިލެއްވި އިލާހުގެ ޒާތުފުޅަށް ކާފަރުވުމަކީ މާ ބޮޑުވެގެންވާ މާ ނުބައި ކުފުރެކެވެ. އެހެނީ އީމާންކަމުގައިވެސް މައްޗަށް އަރައިގެންދާ ހަރުފަތްތަކެއް ވާފަދައިން ކުފުރުގައިވެސް ތިރިޔަށް ފައިބައިގެންވާ ހަރުފަތްތަކެއްވެއެވެ.\nނަޞާރާއިން ﷲ ތަޢާލާ އަށް ދަރިކަލަކުވާކަމަށް ބުނެ ފުރައްސާރަކޮށް ވީ ކުފުރު ޒިކުރުކުރެއްވި ހިނދު އެޖަރީމާ ޞިފަކުރައްވާފައިވައި އޭގެ އަޘަރު ބަޔާންކުރައްވާފައިވަނީ ބުދަށް އަޅުކަންކުރާ މީހުންނާއި ތަރިތަކަށް އަޅުކަންކުރާ މީހުންގެ ޝިރުކަށްވުރެ ބޮޑުކޮށެވެ. ﷲ ތަޢާލާ ވަޙީކުރައްވާފައިވެއެވެ. (وَقَالُوا اتَّخَذَ الرَّحْمَـٰنُ وَلَدًا ﴿٨٨﴾ لَّقَدْ جِئْتُمْ شَيْئًا إِدًّا ﴿٨٩﴾ تَكَادُ السَّمَاوَاتُ يَتَفَطَّرْنَ مِنْهُ وَتَنشَقُّ الْأَرْضُ وَتَخِرُّ الْجِبَالُ هَدًّا ﴿٩٠﴾ أَن دَعَوْا لِلرَّحْمَـٰنِ وَلَدًا ﴿٩١﴾ وَمَا يَنبَغِي لِلرَّحْمَـٰنِ أَن يَتَّخِذَ وَلَدًا ﴿٩٢﴾ إِن كُلُّ مَن فِي السَّمَاوَاتِ وَالْأَرْضِ إِلَّا آتِي الرَّحْمَـٰنِ عَبْدًا ﴿٩٣﴾ لَّقَدْ أَحْصَاهُمْ وَعَدَّهُمْ عَدًّا ﴿٩٤﴾ وَكُلُّهُمْ آتِيهِ يَوْمَ الْقِيَامَةِ فَرْدًا ﴿٩٥﴾ ) [مريم 88-95] މާނައީ: ”ރަޙްމާންވަންތަ އިލާހު، ދަރިކަލަކު ހިއްޕެވިކަމަށް ކާފިރުވި މީހުން ބުންޏެެވެ.  ހަމަކަށަވަރުން ތިޔަބައިމީހުން ތިޔަ ގެނައީ ވަރަށްވެސް ނުބައިވެގެންވާ ބަހެކެވެ.  އެކަމުގެ ސަބަބުން އުޑުތައް ފަޅަފަޅައިގެންގޮސް، ބިންގަނޑު އިރައިރައިގެންގޮސް، ފަރުބަދަތައް ކުދިކުދިވެ، ވެއްޓިގެން ދިއުން ކައިރިވެގެންވެއެވެ.  އެއީ ރަޙްމާންވަންތަ އިލާހަށް ދަރިކަލަކުވާކަމަށް އެބައިމީހުން ގޮވުމުގެ ސަބަބުންނެވެ.  ފަހެ، ދަރިކަލަކު ހިއްޕެވުން ރަޙްމާންވަންތަ އިލާހަށް އެކަށީގެނެއް ނުވެއެވެ.  ރަޙްމާންވަންތަ އިލާހުގެ ޙަޟްރަތަށް އަޅެއްގެ ގޮތުގައި ނާންނާނޭ ހަމައެކަކުވެސް އުޑުތަކުގައްޔާއި، ބިމުގައި ނުވެއެވެ.  ހަމަކަށަވަރުން އެއިލާހު އެބައިމީހުން ހިމަނުއްވައި، ފުރިހަމަ ޢަދަދު ކުރެއްވުމަކުން ޢަދަދު ކުރެއްވިއެވެ.  އަދި ޤިޔާމަތް ދުވަހުން، އެބައިމީހުންކުރެ ކޮންމެ މީހަކު، އެއިލާހުގެ ޙަޟްރަތަށް އަންނަހުށީ، އެކަނިމާއެކަންޏެވެ. “\nއެހެނީ ﷲ ތަޢާލާއަށް ދަރިކަލަކު ވާކަމަށް ބުނުމަކީ އެއިލާހު ތަޢާލާ އަށް އުނިކަން ނިސްބަތްކުރުމެވެ. އަދި އެއިލާހު ތަޢާލާ އަށް ކުރެވޭ ފުރައްސާރައެކެވެ. ފަހެ މިކަމަކީ އެބައިމީހުން ﷲ ތަޢާލާ އާއި އެކީ އެހެންފަރާތަކަށް އަޅުކަންކުރުމަށްވުރެ ބޮޑުފާފައެކެވެ. އޭރުން އެބައިމީހުން މަޚްލޫޤަކު މަތިވެރިކޮށް ﷲ ތަޢާލާ މަތިވެރިކުރާ ގޮތަށް މަތިވެރިކުރީއެވެ. އެހެން ނަމަވެސް ﷲ ތަޢާލާ އަށް ދަރިކަލަކު ނިސްބަތްކުރުމަކީ އެއިލާހުގެ ތަޢާލާގެ ޤަދަރު ދަށްކޮށް މަޚްލޫޤަކާ އެއްގޮތްކޮށް މަޚްލޫޤެއްގެ ދަށުދަރަޖަޔަށް ގެނައުމެވެ. އަދި ބުދަށް އަޅުކަންކުރުމަކީ މަޚްލޫޤަކު ﷲ ތަޢާލާއާއި އެއްހަމަޔަށް ގެންދިޔުމެވެ. ﷲ الخالق ގެ ޤަދަރު ދަށްކުރުމަކީ މަޚްލޫޤެއްގެ ޤަދަރު ﷲ އާއި އެއްވަރުކުރުމަށްވުރެ ބޮޑުވެންވާ ފާފައެކެވެ. އަދި އެކަމުގެ ކާފަރުކަންވެސް ބޮޑުވެގެންވެއެވެ.\nﷲ ތަޢާލާ އަށް ފުރައްސާރަކުރުމަކީ އެތެރޭގެ އީމާންކަމާއި ބޭރުފުށުގެ އީމާންކަން ނަފީކުރާ ކަމެކެވެ. އަދި ހިތުގެ އިޢުތިޤާދުވެސް ނަފީކުރާކަމެކެވެ. ހިތުގެ ޢިޢުތިޤާދަކީ ﷲ ތަޢާލާ ތެދުކޮށް އެއިލާހު ތަޢާލާ ވޮޑިގެންވާކަމަށް އީމާންވެ އަޅުކަންތަކަކީ އެއިލާހުގެ ޙައްޤުތަކެއްކަން ތެދުކުރުމެވެ. އަދި ﷲ ތަޢާލާ އަށް ފުރައްސާރަކުރުމުން ހިތުގެ ޢަމަލުތައްވެސް ނަފީވެއެވެ. އެއީ ﷲ ތަޢާލާއަށް ލޯބިކުރުމާއި އެއިލާހު ތަޢާލާ މަތިވެރިކުރުމާއި އިޙްތިރާމްކުރުމެވެ. އެހެނީ އެއްވެސް ފަރާތަކަށް ފުރައްސާރަކުރާ ޙާލު އެފަރާތެއް މަތިވެރިކުރާ ކަމުގައި ދަޢުވާކުރިޔަސް އެއީ ޤަބޫލުކުރެވޭނެ ދަޢުވާއެއް ނޫނެވެ. މިސާލަކަށް ﷲ ތަޢާލާ މަތިވެރިކުރުމާއި މައިންބަފައިންނަށް އިޙްތިރާމްކުރުންވެސް މެވެ. ފަހެ އެމީހެއްގެ މައިންބަފައިންނަށް ފުރައްސާރަކޮށް މަލާމާތްކޮށް ހަދާ ޙާލު އެމީހުންނަށް އިޙްތިރާމްކުރާ ކަމުގައި ކުރާ ދަޢުވާއަކީ ދޮގު ދަޢުވާއެކެވެ!\nހަމަ މިފަދައިން ﷲ ތަޢާލާ އަށް ފުރައްސާރަކުރާ މީހާގެ ބޭރުފުށުގެ އީމާންކަންވެސް ގެއްލި ބާޠިލްވެގެންދެއެވެ. އެއީ އޭނާގެ ދުލުން ކުރާ ހެޔޮޢަމަލުތަކާއި އޭނާގެ އެހެން ގުނަވަންތަކުން ކުރާ ހެޔޮޢަމަލުތަކެވެ.


Iniesta Japan team akah soi kohffi\nއިނިއެސްޓާ ޖަޕާން ޓީމަކަށް ސޮއިކޮށްފި\n1 އަހަރު,6މަސް,2ހަފްތާ,3ދުވަސް, 12 ގަޑި, 8 މިނެޓް, 33 ސިކުންތު ކުރިން 4200އަހުމަދު ތޯޢިލް\nފުޓްބޯޅައިން ދުނިޔެ ދުށް އެންމެ މޮޅު އެއް މިޑްފީލްޑަރު ކަމަށްވާ އަންޑްރޭސް އިނިއެސްޓާ ޖަޕާނުގެ ވިސެލް ކޯބީއަށް ސޮއިކޮށްފި އެވެ.\nސްޕޭނުގެ ގަދަބާރު ބާސެލޯނާގައި ބާވީސް އަހަރުގެ ދިގު މުއްދަތެއް ހޭދަކުރުމަށް ފަހު އެ ކްލަބުން އަލްވަދާއު ކީ އުމުރުން 34 އަހަރުގެ އިނިއެސްޓާ ޖަޕާނުގެ ވިސެލް ކޯބީއަށް ސޮއިކޮށްފައިވަނީ އަހަރެއްގެ މައްޗަށް ތިރީސް މިލިއަން ޑޮލަރުގެ މުސާރައެއް ލިބޭ އެއްބަސްވުމެއްގެ ދަށުންނެވެ. އޭނާ އެ ކްލަބަށް ސޮއިކުރުމަށް ފަހު ނޫސްވެރިންނާ ބައްދަލުކޮށް ވާހަކަ ދައްކަމުން އިނިއެސްޓާ ބުނީ އޭނާ ޖަޕާނަށް ދިރިއުޅުން ބަދަލުކުރި އިރު، އޭނާގެ ސޮއި ހޯދުމަށް ގިނަ ކްލަބުތަކަކުން އޮފާތަކެއް ހުށަހެޅި ކަމަށާއި ނަމަވެސް، ވިސެލް ކޯބީއަށް ސޮއިކުރީ އޭނާއަށް އެ ކްލަބުން ދިން އިތުބާރުގެ މައްޗަށް ރިއާޔަތްކުރުމަށް ފަހު ކަމަށެވެ.\nކޯބީގެ ވެރި ފަރާތް ކަމަށްވާ ހިރޯޝީ މިކިޓާނީ ވިދާޅުވީ އިނިއެސްޓާގެ ސަބަބުން ޖަޕާނުގެ ފުޓްބޯޅަ ވަރަށް ބޮޑުތަން ކުރިއަރާނެ ކަމަށް ގަބޫލުކުރައްވާ ކަމަށެވެ. އޭނާ ވިދާޅުވީ އިނިއެސްޓާގެ ފަލްސަފާގެ ސަބަބުން ކޯބީގެ ކުޅުންތެރިންގެ ފެންވަރު އިތުރުވުމުގެ އިތުރުން ޖަޕާނުގެ ފުޓްބޯޅަ މުޖްތަމައުގެ ފެންވަރުވެސް މަތިވާނެ ކަމަށެވެ.\nބާސެލޯނާގައި ހޭދަކުރި 22 އަހަރުގެ ތެރޭ އިނިއެސްޓާ ވަނީ އެ ކްލަބާ އެކު 32 މުބާރާތެއްގެ ޗެމްޕިއަންކަން ހޯދާފަ އެވެ. އުމުރުން އެންމެ 12 އަހަރުގައި ބާސެލޯނާގެ ޔޫތު ސެޓް އަޕުން އެ ކްލަބަށް ކުޅެން ފެށި އިނިއެސްޓާ ބާސެލޯނާ އަށް ކުޅެދިން ފަހު މެޗުގައި އެ ޓީމުން ނުކުމެފައިވަނީ ލީގުގައި ރެއާލް ސޮސައިޑޭޑާ ދެކޮޅަށެވެ. ކޯބީއަށް އިނިއެސްޓާ ސޮއިކުރި އިރު، އޭނާ ލާނީ 8 ނަންބަރު ޖާޒީ ކަމަށް ބޭރުގެ ނޫސްތަކުން ރިޕޯޓުކޮށްފައިވެ އެވެ.\nވިސެލް ކޯބީ އޮތީ ޖަޕާނު ލީގުގައި ކުޅުނު ފަނަރަ މެޗުން ލިބުނު ނަތީޖާ އާއެކު އެ ގައުމުގެ ލީގު ތާވަލުގެ ހަވަނައިގަ އެވެ. އެ ޓީމުން މިދިޔަ ސީޒަން ނިންމާލާފައިވަނީ ލީގުގެ ނުވަވަނަ ހޯދައިގެންނެވެ.\nސްޕެނިޝް ލަލީގާ ބާސެލޯނާ ފުޓްބޯލް


ޤaumuge ޙaalathu! - TrendingRED\n13 މޭ 2017 - 10:03\nރާއްޖެއަކަށް މާބޮޑު ބަދަލެއް އައިސް ބޮޑެތި ތަރައްޤީތަކެއް ވެފައެއް ނުވެއެވެ. ނަމަވެސް ކުށްކުރާ ފަރާތްތައް މިއަންނާނީ ގިނަވެ، އެމީހުން ކުށްކުރާ ގޮތް ވެސް ތަރައްޤީ ވެފައެވެ. އެހެން ކަމުން، މީހުން ދެކޭ ގޮތުގައި މާލެއަކީ އެހާ އަމާން ތަނެއް ނޫނެވެ. މަގެއް މައްޗަށް ނުކުތަސް ފޮށިނުލާ މީހެއް ނުހުންނާނެއެވެ. ޒުވާން އުމުރުފުރައިން ފެށިގެން މެދު އުމުރު ފުރައިގެ މީހުންނާ ޖެހެންދެންވެސް މަގުމަތިން ފޮށޭނެއެވެ. އަދި މި ނިމުނީކީ ނޫނެކެވެ. ސައިކަލުތަކުގައި ދާ ބައެއް މީހުން، ހިނގާފައި ދާމީހުން ފަހަތުން އައިސް އުނދަގޫވެސް ކުރެއެވެ. ކިތައްމެ މޮޅުކަމެއްގެ ގޮތުގައި ބައެއް ފިރިހެނުން ދެކުނަސް، މިއީ ވަރަށް ހަޑިކަމެކެވެ.\nމިދެއްކީ ހަމައެކަނި މަގުމަތީގައި އަންހެން ބޭފުޅުންނަށް ދިމާވާ މައްސަލަތަކެވެ. ދެން، ފިރިހެން ބޭފުޅުންނަށް ނަޒަރު ހިންގާލަމާތޯއެވެ؟ ފިރިހެނުންނަށް ވެސް މާލޭގެ މަގުތައް މިވަނީ ނާމާންވެފައެވެ. ކޮންމެ ދިމާލަކުން ވެސް ހަމަލާއެއް އައިސްދާނެ ކަމުގެ ބިރު ހިތުގައި އޮންނާނެއެވެ. ތިމާގެ ކުށަކާއި ނުލައިވެސް ތިމާގެ ފުރާނަ ނަގާލަފާނެ ކަމުގެ ބިރު ހިތުގައި އިންނާނެއެވެ. އަޅުގަނޑުމެންނަށް ފެންނަ ފެނުމުގައި، މާލޭގައި އެއްވެސް ބަޔަކަށް ވާހަކަ ދައްކައިގެން މައްސަލަ ޙައްލު ކުރާކަށް ނޭނގެއެވެ. އަނގައަށް ވުރެ އަތް އިސްކުރެވެއެވެ. މިއީ ކީއްވެބާއެވެ؟ ކޮންމެ އަކަސް މި ސުވާލުގެ ޖަވާބު އިނގޭނީ މާރާމާރީތައްކޮށް އުޅޭ ބޭފުޅުންނަށެވެ.\nރާއްޖެ ފަދަ ކުޑަ ޤައުމެއްގައި މިހާ ކުށް ގިނަވުން އެއީ އަޅުގަނޑުމެން ހިތާމަ ކުރަން ޖެހޭނެ ކަމެކެވެ. ގިނަ މައިންބަފައިން، ދަރިން ގެއިން ބޭރަށް ފިޔަވަޅެއް އެޅުމުން، ކަޅި ޖަހާލާނުލާ ގެއަށް އަންނާނެ ވަގުތަކަށް އިންތިޒާރު ކުރަން ޖެހިފައި އެވަނީ ޤައުމުގެ ޙާލަތުންނެވެ. އެތައް ބައެއްގެ ދަރިން ގެއްލި މުޅި އުމުރު ދުވަހު އެކަމުގެ ހިތާމައިގައި އިންސާފު ނުލިބި އުޅެންވެސް ޖެހިފައި އެވަނީ ޤައުމުގެ ޙާލަތުންނެވެ. ކުރިމަގުގައި ރާއްޖޭގެ ނަން ރީތިކޮށްދެން ތިބި ކުދިން ގެއްލި ހަލާކުވަނީ ވެސް ޤައުމުގެ ޙާލަތުންނެވެ.\nމީހަކަށް ގެއްލުމެއް ދެވުމަކީ ތިމާ އުފާވާން ޖެހޭ ވަރު ކަމެއް ނޫނެވެ. އަދި ހަމަ އެގޮތަށް ޤައުމަށް ގެއްލުމެއް ދެވުމަކީ ތިމާ ފަޚުރުވެރިވާން ޖެހޭ ވަރުގެ ކަމެއް ނޫނެވެ. އެއީ ތިމާ ލަދުގަންނަން ޖެހޭ ވަރުގެ ކަމެކެވެ. އާނ އެކެވެ. ތިމާ އެހެން މީހަކަށް ދޭ ކޮންމެ ގެއްލުމަކީ ޤައުމަށް ދެވޭ ގެއްލުމެކެވެ.


ތިން އަތޮޅެއްގައި ހިންގި މަސްތުވާތަކެތީގެ އޮޕަރޭޝަންތަކެއްގައި ތިން މީހަކު ހައްޔަރުކޮށްފި – Dhen.mv\nތިން އަތޮޅެއްގައި ހިންގި މަސްތުވާތަކެތީގެ އޮޕަރޭޝަންތަކެއްގައި ތިން މީހަކު ހައްޔަރުކޮށްފި\nރައުފާ ރަޝީދު February 23, 2021 - 9:47 am\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ތިން އަތޮޅެއްގައި ހިންގި މަސްތުވާތަކެތީގެ އޮޕަރޭޝަންތަކެއްގައި ތިން މީހަކު ހައްޔަރުކޮށް އެމައްސަލަތައް ފުލުހުން ތަހުގީގު ކުރަން ފަށައިފިއެވެ.\nއެ އޮޕަރޭޝަންތައް ހިންގާފައި ވަނީ ހދ. ނޮޅިވަރަމާއި ރ. ދުވާފަރުގެ އިތުރުން ނ. ވެލިދޫގައެވެ.\nމަސްތުވާތަކެތީގެ އެ އޮޕަރޭޝަން ތަކުގެ ތެރެއިން ނޮޅިވަރަމުގައި ހިންގި އޮޕަރޭޝަނަކީ މަސްތުވާތަކެތީގެ ވިޔަފާރި ކުރާ ކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން އިންޓެލިޖެންސާއި ކުޅުދުއްފުށި ޕޮލިސް އަދި ނޮޅިވަރަމް ޕޮލިސް ސްޓޭޝަން ގުޅިގެން ހިންގި އޮޕަރޭޝަނެކެވެ.\nމި ފެބުރުވަރީ މަހުގެ 21 ވަނަ ދުވަހު ކުރިއަށް ގެންދިޔަ އެ އޮޕަރޭޝަނުގައި 31 އަހަރުގެ ދިވެހި ފިރިހެނަކާއި 40 އަހަރުގެ ދިވެހި ފިރިހެނަކު ހައްޔަރު ކޮށްފައި ވެއެވެ. އަދި އެމީހުން ދިރިއުޅޭ ތަން ކޯޓު އަމުރެއްގެ ދަށުން ބަލައި ފާސްކުރި އިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ފަސް ސެލޯފިން ކޮޅު ފެނިފައި ވެއެވެ.\nމި މައްސަލައާ ގުޅިގެން އެ މީހުންގެ ބަންދާމެދު ގޮތެއް ނިންމުމަށް ކުޅުދުއްފުށި މެޖިސްޓްރޭޓް ކޯޓަށް ހާޒިރު ކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބޭތިއްބުމަށް ހަތް ދުވަހުގެ މުއްދަތު ދީފައިވެއެވެ.\nވެލިދޫގައި ހިންގި އޮޕަރޭޝަނަކީ ވެލިދޫގައި މަސްތުވާތަކެތި ގެންގުޅޭކަމަށް ފުލުހުންގެ އިންޓެލިޖެންސަަށް ލިބުނު މައުލޫމާތަކާ ގުޅިގެން އިންޓެލިޖެންސާއި ވެލިދޫ ޕޮލިސް ސްޓޭޝަން ގުޅިގެން ހިންގި އޮޕަރޭޝަނެކެވެ. މި ފެބުރުވަރީ މަހުގެ 21 ވަނަ ދުވަހު ހިންގި އެ އޮޕަރޭޝަނުގައި އެ ރަށު ގެއެއް ކޯޓު އަމުރެއްގެ ދަށުން ބަލައިފާސްކުރި އިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި އަށް ސެލޯފިންކޮޅާއި ރަބަރު ޕެކެޓެއް ފެނިފައިވެއެވެ.\nއޭގެ އިތުރުން، މި ފެބުރުވަރީ މަހުގެ 20 ވަނަ ދުވަހު ދުވާފަރުގައި ހިންގި މަސްތުވާތަކެތީގެ އޮޕަރޭޝަނަކީ ވެސް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެކެވެ. އިންޓެލިޖެންސާއި ދުވާފަރު ޕޮލިސް ސްޓޭޝަން ގުޅިގެން ހިންގި އެ އޮޕަރޭޝަނުގައި 33 އަހަރުގެ ދިވެހި ފިރިހެނަކު ހައްޔަރުކޮށް ބަލައި ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި 15 ހޮޅިކޮޅު ފެނިފައިވެއެވެ.\nމި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް ދުވާފަރު މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާތަނެއްގައި ބަންދުގައި ބެހެއްޓުމަށް ހަތް ދުވަހު ގެ މުއްދަތު ދީފައިވާ ކަމަށް ފުލުހުން ބުނެއެވެ.\nމަސްތުވާތަކެތީގެ އޮޕަރޭޝަން މޯލްޑިވްސް ޕޮލިސް ސަރވިސް\nޕެސްޓް އާއި އިތުރު މީހުންގެ ވަނަވަރު އާންމުކޮށްފި\nނ. އަތޮޅުގެ ދެރަށަކުން މަސްތުވާތަކެއްޗާއެކު ދެމީހަކު ހައްޔަރުކޮށްފި


Rayyithun rulhigadhavumun Dharavandhoo guesthouse thah anekkaves bandhukoffi | Mihaaru\nރައްޔިތުން ރުޅިގަދަވުމުން ދަރަވަންދޫ ގެސްޓު ހައުސްތައް އަނެއްކާ ވެސް ބަންދުކޮށްފި\nގެސްޓު ހައުސް ހުޅުވުމާ ދެކޮޅަށް ދަރަވަންްދޫގައި މުޒާހަރާ ކުރަނީ--\n24 ނޮވެމްބަރ 2020 - 13:06\nއެ ރަށުގެ ރައްޔިތުންގެ ކަންބޮޑުވުންތަކާ ހެދި، ގެސްޓު ހައުސްތައް ހުޅުވުން ކުރިން ވެސް ފަސްވެގެން ދިޔަ އެވެ. ގެސްޓު ހައުސްތައް ހުޅުވުމުގެ ހުއްދަ 15 އޮކްޓޯބަރުން ފެށިގެން ދިން ނަމަވެސް ދަރަވަންދޫ ކައުންސިލުން ހުއްދަ ދިނީ މި މަހުގެ ނުވަ ވަނަ ދުވަހު އެވެ.\nދަރަވަންދޫގައި ގެސްޓު ހައުސް ހިންގާ މީހަކު ބުނި ގޮތުގައި އެ ރަށުގެ ދެ ގެސްޓު ހައުސްއަކަށް ވަނީ ހުޅުވުމުގެ ހުއްދަ ދީފަ އެވެ. މީގެ ތެރެއިން އެއް ގެސްޓު ހައުސްއަށް ޓޫރިސްޓަކު އައުމާއެކު މިދިޔަ ބުރާސްފަތި ދުވަހާއި އާދީއްތަ ދުވަހު ރައްޔިތުން މުޒާހަރާކުރި ކަމަށް އޭނާ ބުންޏެވެ.\nއޭނާ ބުނި ގޮތުގައި މިވަގުތު އެ ރަށުގައި ހުރީ އެންމެ ޓޫރިސްޓެކެވެ. އެ ޓޫރިސްޓު ވެސް މިއަދު ފުރުވާލާނެ ކަމަށް އޭނާ ބުންޏެވެ.\n"އިއްޔެ އަންނަން އުޅުނު ގެސްޓެއްގެ ވެސް ބުކިން އަޅުގަނޑުމެން ވާހަކަދައްކައިގެން އެހެން ތަނަކަށް ބަދަލުކުރީ. މި ހާލަތުގައި ހުއްދަ އޮތް ނަމަވެސް ގެސްޓުން ގެނައުމަކީ ގެސްޓުންނަށް ވެސް ރައްކާތެރިކަމެއް ކަމުގައި ގަބޫލެއް ނުކުރެވޭ،" އޭނާ ބުންޏެވެ.\nއޭނާ ބުނީ ރައްޔިތުން ކަންބޮޑުވަނީ އެޗްޕީއޭގެ ގައިޑްލައިނުގެ ސަބަބުން ކަމަށެވެ. ގެސްޓު ހައުސް ހުޅުވާފައި ހުންނަ ރަށަކުން އެހެން ރަށަކަށް ޒަރޫރީ ބޭނުމެއްގައި ނޫން ގޮތަކަށް ދާނަމަ 14 ދުވަހު ކަރަންޓިން ވާން ޖެހޭއިރު އެ ރަށުގެ ރައްޔިތުން އެގޮތަށް ބޭނުމެއް ނުވެ އެވެ.\n"މި ރަށުގެ ގިނަ މީހުން އެކި ކަންކަމުގައި މި ދަނީ އޭދަފުއްޓަށް. އެރަށުން ނެރުނު އިއުލާނެއްގައި މި ބުނީ ދަރަވަންދުއިން އެ ރަށަށް ގޮސް ކުރިން އުޅުނުހެން ނޫޅެވޭނެކަމަށް. އެކަމަކު މި ރަށުގަ އެބަތިބި އެ ރަށުގައި އާއިލާ ތިބި މީހުން ވެސް. އެ މީހުން ބޭނުންވޭ ދާން. ރައްޔިތުން ބުނަނީ ދެ ގެސްޓު ހައުސެއް ހުޅުވަން މުޅި ރަށް ބަންދު ނުކުރެވޭނެ ކަމަށް،" ގެސްޓު ހައުސް ހިންގާ މީހަކު ބުންޏެވެ.\nރައްޔިތުން މުޒާހަރާ ކުރަން ފެށުމުން އެ ރަށުގެ ކައުންސިލުން ވަނީ ވަކިގޮތެއް އަންގަންދެން ގެސްޓު ހައުސްތަކުން ޓޫރިސްޓުން ގެނައުން މަނާ ކޮށްފަ އެވެ. މި މައްސަލަ ހައްލު ކުރުމަށް އެޗްޕީއޭ އާއި އެރަށުން ކައުންސިލާއި ޓޫރިޒަމް މިނިސްޓްރީ އާއި އެލްޖީއޭއާ ގުޅިގެން މަސައްކަތް ކުރަމުން އަންނަކަން އެނގިފައިވެ އެވެ.\nޑިސެމްބަރުން ފެށިގެން ދަރަވަންދުއަށް ވަނީ ގިނަ އަދަދެއްގެ ބުކިން ލިބިފަ އެވެ. ނަމަވެސް އަލުން ހުޅުވޭނެ ތާރީހެއް ޔަގީން ނުވާތީ ބުކިންތައް ކެންސަލް ކުރަމުން އަންނަ ކަމަށް އެ ރަށުގައި ގެސްޓު ހައުސް ހިންގާ މީހަކު ބުންޏެވެ. އޭނާ ބުނި ގޮތުގައި މިކަމުގެ ސަބަބުން ގެސްޓު ހައުސްތަކުގެ އިތުރުން ޓޫރިޒަމާ ގުޅުވައިގެން އެ ރަށުގައި ހިންގާ އެހެން ވިޔަފާރިތަކަށް ވެސް ވަރަށް ބޮޑަށް ގެއްލުން ވާނެ އެވެ.\nގެސްޓް ހައުސް ބ. ދަރަވަންދޫ ޓޫރިޒަމް\nއެޗްފީއޭއިން ހަދާ ތާކުން ތާކު ނުޖެހޭ ގަވާއިދު ތަކުގެ ސަބަބުން ރަށްއިތުން އިންތިހާއަށް ރުޅިގަދަވޭ\nރަށަށް ނަފާވާގޮތަށް ކޮށްފައި ހުންނަ މިލިއަން މިލިއަން ރުފިޔާގެ އިންވެސްޓްތަކަށް މުޒާހަރާ ކޮށްގެން ގޮތް ގޮތް ނިންމުމަކީ ރަށުގެ އިއްތިސާދީ މުސްތަގުބަލް ބަނަވެދާނެ ކަމެއް .\nސަރުކާރު ބޭފުޅުން ރައްރަށައް ގޮސް ނާޗަރަންގީ ކުޅެފަ އަންނަންވީ ރަށެއްވެސް ރަށައްދިޔަ މީހަކުވެސް ބަނދެއްނުވެ. ގެސްޓް ހައުސްއައް ޓޫރިސްޓަކު ދިޔައިމަ ރަށުގެ ރައްޔިތުން އެހެން ތަނަކައް ދަންޔާ ބަނދުވެ. މާލޭން ސަރުކާރުގެ މީހުން ގޮސްތަ އަންނަވީމަ އެއްވެސް ހުރަހެއްނެތް. ކޮވިޑް ވަރައްތަފާތު، ދޯ މައިމޫނާގެ އޯގާތެރި ސަރުކާރު\nތީގައި އޮތީ ވަކި އަދަދަކަށް ގެސްޓުން ނެތިއްޔާ ފިޔަވަޅުތައަ ލުއިކުރަން އެޗް.ޕީ.އޭ އިން ނިންމުން.. މިސާލަކަށް 50 ގެސްޓުން ނެތިއްޔާ އެރަށަކުން އެހެންރަށްރަށަށް ދެވޭ ގޮތަށް އޮތުން..\nމިކަމުންވެސްއެނގެނީ ސަރުކާރުދޯދިޔާކަން. ނެގެޓިވްރިޒާލްޓްހިފައިގެން ގެސްޓްމީހާއަންނަގޮތަށްހަދާފަ ރައްޔިތުންގެތެދެއަށްނުދެވޭގޮތްހަދާބަލަ\nގެސްޓް ހައުސްތަށް މަދު ރަށް ރަށުގައި ތިކަން ހިގާނެ. ގެސްޓް ހައުސްތަށް ހިންގޭނީ އެހެން ވިސްނުމަކުން. މި ސަރުކާރުގައި އެ ވިސްނުމެއް ނެތް.\nރަށުބަންދު ކުރާކަށް ނުޖެހޭނެ ވަކި ބަޔަކު ތަންތަނަށް ދަތުރު ކުރީމަތަ ކޮވިޑް ފެތުރެނީ. ސަރުކަރު ވެރިން އޯކޭ ދޯ ކޮންމެތާކަށްވެސް ދާން ކަރަންޓީނު ނުވެ. ރަންގަޅަށް ތިޔަ ހަދަނީ އެންމެ މީހެއްގެ މަންފާއަކަށް އެންމެން ރަށު ބަންދުވާކަށް ނުޖެހެނެ.\nރައްޔިތުންގެ ބޯ ނެތް ވަރު އެނގެނީ. ގެސްޓުން އައީމާ ސީދާ ފައިސާ ތިރަށު މީހުންނަށް ނުލިބުނަސް ނުސީދާކޮށް ގައުމަށް ކުރާ މަންފާ ތިރަށު ރައްޔިތުންނަށް ލިބިގެންދެއެވެ. ކޮންމެ ވެސް ވަރެއްގެ އުނދަގޫތަަކެއް ތަހަމަލް ކުރުމަކީ ގައުމަށްޓަކާ ކޮންމެ ރައްޔިތަކު ވެސް އުފުލަންޖެހޭނެ އުނދަގުލެކެވެ. ލޮލަށް ނުފެނުނަސް އަތަށް ފައިސާ ނޭރިއަސް ގެސްޓުން އައިސްގެން ރައްޔިތުންނަށް ލިބޭ ފައިދާ މިބަލިން ލިބޭ ގެއްލުމަށްވުރެ އިތުރުވާ ކަން އިހްސާސް ނުކުރެވެނީ ގަމާރުކަމުން.\nލިބޭހުރިހާޓެކުހެއްގެ ފައިދާ މިސަރުކާރުގަ ލިބޭނީ މާލެބޭފުޅުންނަށް. ސަރުކާރުގެވިސްނުންހުރިގޮތަކީއެއީ. ސަރުކާރުވަޒީފާތަކުގަ ގައުނުހިންގުމުގަ މަސައްކަތްކުރާމުވައްޒަފުންގެ 90%އަކީ ތަށްރަށުމީހުން. ކަމެއްނުޖޮށްކަންނެތްކަމުގަ މާލެމީހުންނަށްއޮތީ ނުއަގުގަ ތަންތަންކުއްޔަށްދީގެންކެްުން. ރަށްރަށުމީހުންތަކުލީފުއުފުލައިގެންވިޔަސް ގައުމަށްލާރިވައްދަދޭންވީ ކަލޭމެންމާލެ މީހުންގެޖީބުފުރަންތަ؟ ބައްޔެއްނު\nވިޔަފާރި ހުއްޓުވުމުން ރަށުގެ ފުދުންތެރިކަމާ އާންމު ހާލަތު ދައްވާނީ، މިބަލި ހުއްޓުވޭނީ ފަރުދީޒިންމާ އަދާކޮއްގެން، ސޯޝަލް ޑިސްޓަންސިން ބަހައްޓާ، މާސްކުއަޅާ، އަތްދޮވެ އަދި ރަށައް އަރާ ފައިބާމީހުން ހުންބަލާ ޓެސްޓު ބަރާބަރައް ހަދައިގެން.\nބަލަ ރަށު ޖީބައް ޑޮލަރު ލާކައް ބޭނުމެއް ނޫންތޭ!؟؟


ޓޯވ ކޮށްފައިވާ (ނަގާފައިވާ) އެއްގަމު އުޅަނދުގެ މައުލޫމާތު\nމިހާރު ޢަމަލު ކުރަމުންދާ އެއްގަމު ދަތުރުފަތުރުގެ ޤާނޫނާއި ޕާކްކުރުމުގެ ގަވާއިދުގައި ބަޔާންކޮށްފައިވާގޮތުގެ މަތިން، ގަވާއިދާ ޚިލާފަށް ޕާކްކޮށްފައިވާ އުޅަނދުތަކުގެ ތެރެއިން ޓޯވ ކޮށްފައިވާ (ނަގާފައިވާ) އެއްގަމު އުޅަނދުގެ މަޢުލޫމާތު އާންމުކޮށް އިޢުލާން ކުރަމެވެ.\nވީމާ، މި އިޢުލާނާ އެޓޭޗްކުރެވިފައިވާ ލިސްޓުގައިވާ އުޅަނދުތަކުގެ ވެރިން ނުވަތަ އުޅަނދާ ހަވާލުވެފައިވާ ފަރާތެއްވާނަމަ އެފަރާތަކުން މޯލްޑިވެސް ޕޮލިސް ސަރވިސަސްގެ ޓޯވޔާޑަށް ވަޑައިގެން5ފެބުރުވަރީ 2015 ގެ ކުރިން އެއްގަމު ދަތުރުފަތުރުގެ ޤާނޫނާއި ގަވާއިދާ އެއްގޮތަށް އުޅަނދުތަކާ ހަވާލުވެވަޑައިގެން ގެންދެވުމަށް ދެންނެވީމެވެ.\nމި މުއްދަތުގައި ހަވާލުނުވެހުރި އެއްގަމު އުޅަނދުތައް އެއްގަމު ދަތުރުފަތުރުގެ ޤާނޫނުގެ ދަށުން ނައްތާލުމުގެ މަސައްކަތް ކުރިއަށް ގެންދާނެ ވާހަކަ ދެންނެވީމެވެ.\nސުންގަޑި: 05 ފެބުރުވަރީ 2015 2300\n- ޓޯވ ކޮށްފައިވާ އުޅަނދުތަކުގެ ލިސްޓު


Adhaalathah dhaulathun faisaa nulibey goiy hadhan govaalaifi\nއަދާލަތު ޕާޓީގެ ލީޑަރު އިމްރާން އަބްދުﷲ އެޕާޓީގެ ފަރާތުން ވާދަކުރާ ކެންޑިޑޭޓަކަށް ޓިކެޓް ހަވާލު ކުރަނީ -- ފައިލް ފޮޓޯ އަދާލަތު ޕާޓީ\nއަދާލަތު ޕާޓީގެ ލީޑަޝިޕަށް އަންހެންނުންނަށް ކުރިމަތިނުލެވޭ ގޮތަށް އެ ޕާޓީގެ އަސާސީ ގަވާއިދަށް ބޮޑެތި ބަދަލުތަކެއް ގެނައުމަށް މަސައްކަތް ކުރަމުންދާކަމުގެ އަޑުތައް ފެތުރިފައި ވަނިކޮށް، އެ ފަދަ ބަދަލެއް ގެނެސްފިނަމަ، އެ ޕާޓީއަށް ދައުލަތުން ފައިސާ ނުލިބޭ ގޮތް ހަދަން ގޮވާލައިފި އެވެ.\nމީގެ 15 އަހަރު ކުރިން އުފެދުނު އަދާލަތު ޕާޓީގެ ދުސްތޫރަށް މައިގަނޑު ދެ ބަދަލެއް ގެނައުމަށް ދަނީ މަސައްކަތް ކުރަމުންނެވެ. އެ ގޮތުން ޕާޓީގެ ރައީސް ކަމާއި ނައިބު ރައީސް ކަމަށް ކުރިމަތި ލެވޭނީ، ކުރިމަތިލުމާއި ހަމައަށް ޕާޓީގެ މަޖިލިސްތަކުގެ ތެރެއިން މަޖިލީހެއްގައި މެދުނުކެނޑި ދެ އަހަރު އުޅެމުން އަންނަ މީހަކަށް ކަމަށް ހަމަޖެއްސުމާއި އަދާލަތު ޕާޓީގެ ރައީސް ކަމަށް އަންހެނަކަށް ކުރިމަތި ނުލެވޭ ގޮތް ހެދުން ހިމެނެ އެވެ.\nއެކަމާ ގުޅިގެން، ކުރީގެ ފޮރިން މިނިސްޓަރު އަދި އދ. ސެޕްޝަލް ރެޕެޓުއާ އަހުމަދު ޝަހީދު ވިދާޅުވީ، އަދާލަތު ޕާޓީގެ އިސް މަގާމުތަކަށް އަންހެނުންނަށް ކުރިމަތިލުމަށް ޕާޓީގެ އަސާސީ ގަވައިދު ހުރަސް އަޅާނަމަ، އެ ޕާޓީއަށް ދައުލަތުން ފައިސާ ލިބިގެން ނުވާނެ ކަމަށެވެ.\n"ޖިންސީ ހަމަހަމަކަމަށް ހުރަސް އަޅައި، އަންހެނުންގެ ހައްގުތަކަށް ފާޅުގައި ހުރަސް އެޅޭ ކަމަކަށް ރައްޔިތުންގެ ޓެކްސް ފައިސާއިން ހަރަދުކުރެވިގެން ނުވާނެ،" ޝަހީދު ވިދާޅުވި އެވެ.\nޝަހީދުގެ އިތުރުން އެކަމާ ކަންބޮޑުވުން ފާޅުކުރި އަދާލަތު ޕާޓީގެ ބައެއް މެންބަރުން ބުނީ ޕާޓީގެ ރައީސް ކަމާއި ނާއިބު ރައީސް ކަމަށް ކުރިމަތިލެވޭ އުސޫލު ބަދަލު ކުރަން މަސައްކަތް ކުރަމުން ދަނީ ވަކި ބަޔަކު އެ މަގާމުގައި ތިބުމަށް ކަމަށެވެ. ގެންނަން އުޅޭ އިސްލާހަކީ ގާބިލް، އިލްމީ މީހުންނަށް ފުރުސަތު ހަނިކުރުމަށް ކޮށްފައިވާ ކަމެއް ކަމަށެވެ.\nމި އަހަރު ރާއްޖޭގެ ބަޖެޓަށް ކަނޑައަޅާފައިވާ 37 ބިލިއަން ރުފިޔާގެ ތެރެއިން 33.4 މިލިއަން ރުފިޔާ ސިޔާސީ ޕާޓީތަކަށް ދޫކުރަން ވަނީ ކަނޑައަޅާފަ އެވެ. ޕާޓީތަކާ ބެހޭ ގަވާއިދުގައިވާ ގޮތުން ދައުލަތުގެ ބަޖެޓުން ފައިސާ ލިބޭނީ ކުރިއަށް އޮތް އަހަރުގެ ދައުލަތުގެ ބަޖެޓު ރައްޔިތުންގެ މަޖިލީހުން ފާސްކުރާ ތާރީހާ ހަމައަށް 10،000 މެންބަރުން ހަމަވާ ޕާޓީތަކަށެވެ.\nއިލެކްޝަންސް ކޮމިޝަނުން އާއްމު ކޮށްފައިވާ ތަފާސް ހިސާބުތަކަށް ބަލާއިރު، އަދާލަތު ޕާޓީގައި މިވަގުތު ތިބީ 6،600 އެއްހާ މެންބަރުންނެވެ. އެގޮތުން މި އަހަރުގެ ބަޖެޓުން ފައިސާ ލިބެނީ އެމްޑީޕީއާއި ޕީޕީއެމް އަދި ޖޭޕީ އަށެވެ.\nއަދާލަތުގެ އިންތިހާބަށް އަލުން ހުޅުވާލައިފި


PHOTO GALLERY: Lockdown gai Hulhumale ge baeh manzaruthah | Mihaaru\nފޮޓޯގެލަރީ / ލޮކްޑައުން\nލޮކްޑައުންގައި ހުޅުމާލޭގެ ބައެއް މަންޒަރުތައް\nހުޅުމާލެ: މެއި 21، 2020- ،މިދިޔަ މަހުގެ 15 ގައި މާލެ އިން ފުރަތަމަ ފަހަރަށް ކޮވިޑް-19 ޖެހިފައިވާ މީހަކު ފެނުމާ ގުޅިގެން، އެ ދުވަހުން ފެށިގެން މާލެ އާއި ހުޅުމާލެ އާއި ވިލިމާލެ ވަނީ ލޮކްޑައުންގައި. ލޮކްޑައުން އަށް އެންމެ ފަހުން ކަނޑައެޅި 14 ދުވަހުގެ މުއްދަތު މި މަހުގެ 28 އަށް ހަމަވާއިރު، ވަރަށް ބޮޑަށް ކޮންޓްރޯލް ނިޒާމެއްގެ ތެރެއިން ލޮކްޑައުން އަށް ލުއިދޭން ސަރުކާރުން ވަނީ ނިންމާފައި. ފޮޓޯތަކުން ތިޔަ ފެންނަނީ ހުޅުމާލޭގައި އުޅޭ ބައެއް މީހުންގެ މި ލޮކްޑައުންގެ ދިރިއުޅުން. މާލެ އާއި ވިލިމާލެއެކޭ އެއްގޮތަށް ހުޅުމާލޭގައި ވެސް ޒަރޫރީ ބޭނުމެއްގައި ނޫން ގޮތަކަށް ޚާއްސަ ހުއްދައެއް ދަށުން ނޫނީ ބޭރަށް ނުކުތުމަކީ ލޮކްޑައުންގެ މި ދުވަސްވަރު މަނާކަމެއް.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، މަގުމަތި ހުސްކޮށް: މާލެ ސަރަހައްދުގައި މި ދުވަސްވަރު މަގުމައްޗަށް ނުކުމެވޭނީ ޚާއްސަ ހުއްދަ އޮންނަ ބަޔަކަށް، ވަކި ގަޑިތަކެއްގައި އެކަނި.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ކޮވިޑް-19 އިން ރައްކާތެރިވުމަށް މާސްކް އަޅައިގެން ހުރި މީހަކު ރެޑް ވޭވުން ބާޒާރުކުރަނީ.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތްއިރު، ހުޅުމާލޭގެ ރެޑް ވޭވް ފިހާރައިން ބާޒާރު ކުރަން ވަންނަން ބޭރުގައި ކިއޫ ހަދާފައި: ކޮވިޑް-19 އިން ރައްކާތެރިވުމުގެ ގޮތުން، މި ދުވަސްވަރު މާލެ ސަރަހައްދުގެ ފިހާރަތަކުގައި ވަނީ ވަރުގަދަ ފިޔަވަޅުތަކެއް އަޅާފައި.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ރެޑް ވޭވް ފިހާރައިން ބާޒާރުކުރާ މީހަކު ރައްކާތެރިވުމުގެ ގޮތުން މާސްކު އަޅައިގެން.-- ފޮޓޯ: ނިޝާން އަލީ / މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތްއިރު، ހުޅުމާލޭގެ ރެޑް ވޭވް ފިހާރައިން ބާޒާރުކުރާ ބަޔަކު މާސްކް އަޅައިގެން.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތްއިރު، ހުޅުމާލޭގެ ބޭސް ފިހާރައަކަށް ދިޔަ ބަޔަކު ބޭރުގައި ކިއޫ ހަދާފައި.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތްއިރު، ހުޅުމާލޭގެ ރެޑް ވޭވް ފިހާރައިން އެއް ބަޔަކު ބާޒާރު ކޮށްގެން ނުކުންނައިރު، އަނެއް ބަޔަކު ބާޒާރު ކުރަން ވަންނަން ބޭރުގައި ކިއޫ ހަދާފައި: ކޮވިޑް-19 އިން ރައްކާތެރިވުމުގެ ގޮތުން، މި ދުވަސްވަރު މާލެ ސަރަހައްދުގެ ފިހާރަތަކުގައި ވަނީ ވަރުގަދަ ފިޔަވަޅުތަކެއް އަޅާފައި.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތްއިރު، ބާޒާރުކުރަން ރެޑް ވޭވް ފިހާރައަށް ވަންނަ މީހެއްގެ ހުން ޗެކް ކުރަނީ.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، ސައިކަލެއްގައި ދިޔަ ދެ މީހަކު ރައްކާތެރިވުމުގެ ގޮތުން މާސްކް އަޅައިގެން.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، އިމާރާތް ކުރުމުގައި އުޅޭ ދެ ބިދޭސީއަކު ކޮވިޑް-19 އިން ރައްކާތެރިވުމަށް މާސްކް އަޅައިގެން މަސައްކަތުގައި.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލޭގައި އުޅޭ ބިދޭސީއަކު ރައްކާތެރިވުމުގެ ގޮތުން މާސްކް އަޅައިގެން ކުނިކޮތަޅެއް ހިފައިގެން ދަނީ.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020: ހުޅުމާލެ ލޮކްޑައުން ކޮށްފައިވާއިރު، ލޭބާ ކްއާޓާއެއްގައި އުޅޭ ބިދޭސީންތަކެއް އެ ތަނުގެ ބެލްކަނީގައި މަޑުކޮށްލައިގެން.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލޭގެ މަގެއްގައި ދެ މީހަކު ސައިކަލް މަޑުކޮށްލައިގެން ވާހަކަ ދައްކަން ތިބިއިރު، ކޮވިޑް-19 އިން ރައްކާތެރިވުމަށް މާސްކް އަޅައިގެން، އެކަކު އަތަށް އަންގި ލައްވައިގެން.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، އިމާރާތް ކުރުމުގައި އުޅޭ ބިދޭސީއަކު ކޮވިޑް-19 އިން ރައްކާތެރިވުމަށް މާސްކް އަޅައިގެން މަސައްކަތުގައި.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލޭގެ ސައިކަލަކުން ދިޔަ މީހަކު ހުއްޓުވައި، އެއީ ބޭރުތެރޭގައި ނުކުމެ އުޅުމުގެ ހުއްދަ އޮތް މީހެއްތޯ ފުލުހުން ބަލަނީ.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، މަގުމަތިން ދާ މީހުން ހުއްޓުވައި ސުވާލު ކުރުމަށް ފުލުހަކު ހަރަކާތްތެރިވަނީ.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލޭގެ މަގުމަތިން ބައިސިކަލެއްގައި ދިޔަ ބިދޭސީއަކު ހުއްޓުވައި، އެއީ ބޭރުތެރޭގައި ނުކުމެ އުޅުމުގެ ހުއްދަ އޮތް މީހެއްތޯ ފުލުހަކު ބަލަނީ.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، ހުއްދަ ދީފައިވާ ޓެކްސީއެއްތޯ ބެލުމަށް ފުލުހަކު ޗެކް ކުރަނީ: މި ލޮކްޑައުންގެ މުއްދަތުގައި ބޭރުތެރޭގައި އުޅެވޭނީ ކޮންމެވެސް އެއްގޮތަކުން ފުލުހުންގެ ހުއްދަ އޮތް ބަޔަކަށް އެކަނި.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، މާސްކް އަޅައިގެން ހުރި މީހަކު ބާޒާރުން ގެ އަށް ދަނީ.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، ކޮވިޑް-19 އިން ރައްކާތެރިވުމަށް މީހަކު މާސްކް އަޅައިގެން: މި ބަލިން ރައްކާތެރިވުމުގެ އެންމެ މުހިންމު އެއް ފިޔަވަޅަކީ މާސްކް އެޅުމާއި ގިނަގިނައިން އަތްދޮވުމާއި ސޯޝަލް ޑިސްޓެންސިން އަށް ސަމާލުވުން.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، ރައްކާތެރިކަމުގެ ހެދުން އަޅައިގެން ހުރި މީހަކު ބާޒާރުން ގެ އަށް ދަނީ.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، މި ރަށުގެ މާރުކޭޓުގައި ވިޔަފާރިކުރާ ބަޔަކު މާސްކް އަޅައިގެން މަސައްކަތުގައި: ކޮވިޑް-19 އިން ރައްކާތެރިވުމަށްޓަކައި، ބޭރުތެރޭގައި އުޅޭއިރު މާސްކް އެޅުމަށް ސިއްހީ މާހިރު ވަނީ ލަފާދީފައި..---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، މީހަކު މާސްކެއް އަޅައިގެން ބާޒާރު ކުރަނީ: ކޮވިޑް-19 އިން ރައްކާތެރިވުމަށްޓަކައި، ބޭރުތެރޭގައި އުޅޭއިރު މާސްކް އެޅުމަށް ސިއްހީ މާހިރު ވަނީ ލަފާދީފައި..---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، މި ރަށުގެ ބީޗް ސަރަހައްދު ހުސްކޮށް.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020- ހުޅުމާލެ ލޮކްޑައުންގައި އޮތް އިރު، ސައިކަލެއްގައި ދިޔަ ދެ މީހެއްގެ ލައިސަންސް ފުލުހަކު ޗެކް ކުރަނީ.---ފޮޓޯ: ނިޝާން އަލީ/މިހާރު\nހުޅުމާލެ: މެއި 21، 2020: ހުޅުމާލެ ލޮކްޑައުން ކޮށްފައިވާއިރު، ދެ ބިދޭސީއަކު ގޭގެ ކުޑަދަޮރުން ކެމެރާ އަށް ބަލަހައްޓައިގެން.---ފޮޓޯ: ނިޝާން އަލީ/މިހާރު


ތިބާއަކީ ކެތްތެރިއެއްތޯއެވެ؟ – DhiSalafiyyah\nﷲ ސުބުޙާނަހޫ ވަޠަޢާލާ ހެއްދެވި މަޚްލޫގުންގެ ތެރެއިން އިންސާނުންނަށްވަނީ އިމްތިޙާނަށްޓަކައި އިޚްތިޔާރާއި ބާރު ދެއްވައި، ހަށިގަނޑުގައި ހިއްސުތަކަކާ އުދާސް ތަކެއްލައްވައި، ހެޔޮ ވިސްނުން ދެއްވައި އެހެން ހުރިހާ މަޚުލޫގުންނަށްވުރެ މާތް ކުރައްވައި އިންސާނުންގެ ދަރަޖަ ވަނީ މަތި ކުރައްވާފައެވެ. ދުނިޔެ މަތީގައި ދިމާވާ ކަންތައްތައް ތަހައްމަލު ކުރުމަށްޓަކައި އިންސާނާ ގަދަ އަޅައި މަސައްކަތް ކުރަން ޖެހެއެވެ. މިގޮތުން އިންސާނާގެ ހަށިގަނޑުގައި ލައްވާފައިވާ އެކިއެކި ސިފަތަކަށް ބަލައިލި ކަމުގައިވީނަމަވެސް، ކޮންމެ ސިފައަކީވެސް އޭގެ ޒާތުގައި ރަނގަޅު، ނުވަތަ ނުބައި ސިފަ ތަކެއްގެ މަތީން އެކުލެވިގެންވާ ސިފަތަކެކެވެ. އެހެނީ ހަށިގަނޑުގައި ސިފަ ތަކެއް ލެއްވިކަމުގައި ވިޔަސް މި ދަންނަވާ ސިފަތަކުގެ ހެޔޮ ނުބައި ވަކިކޮށް ދަނެގަންނަނީ އިންސާނާގެ ބުއްދިންނެވެ. އަދި ހަމަޖެހޭ ބުއްދިއަކުން ވިސްނުމަށްފަހު ރަނގަޅުގޮތް ހޯދައި ނުބައިކަންތައްތަކުން އެއްކިބާވެގަތުމުގެ ބާރު ލިބިގެންވަނީ އިންސާނާއަށް ދެއްވާފައިވާ އިޚްތިޔާރުގެ ބޭނުންކޮށްގެންނެވެ. މިގޮތަށް ޢަމަލުތައް ބެހެއްޓޭނީ ތިމާއަކީ ކެއްތެރިއެއްކަމުގައިވާނަމައެވެ.\nއިބްނު ޤައްޔިމް އަލް ޖައުޒިއްޔާ، އެކަލޭގެފާނުގެ ފޮތެއްކަމުގައިވާ ” عدة الصابرين ” ގައި ލިޔުއްވާފައިވެއެވެެ.\n“މީހެއްގެ ގައިގައި ކެތްތެރިކަން އަށަގަތުމުގެ މާނައަކީ، އެމީހެއްގެ އަމިއްލަ ނަފްސުގެ އެދުންވެރިކަމާއި ބޭނުންތަކުގެ މައްޗަށްެ ދީނާ ބުއްދިވެރިކަން އިސްކުރުމެވެ.”\nއެހެނީ ދީނާ ހެޔޮ ވިސްނުމުގެ މައްޗަށް ހަވާ ނަފްސު އިސްކުރުމަކީ ކެތްތެރިކަން ކުޑަ ކަމުގެ ޢަލާމާތެކެވެ. އަމިއްލަ ނަފްސުގެ އެދުންވެރިކަމަކީ އިންސާނާގެ ހަ ފަރާތުން އަބަދައި އަބަދު އެކި ސިފަސިފައިގައި ލައިގަންނަަ ކަންކަމެވެ. ކޮންމެ ނޭދެވޭ ސިފައެއްގައިވާ އިދިކޮޅު ސިފަ ލިބިގަންނަން މަސައްކަތްކޮށް އިސްލާމީ އަޚުލާގުގައި އެމީހާގެ ފައިތިލަ ސާބިތު ކުރުމަކީ ކޮންމެ މުސްލިމަކަށްމެ ވަރަށް ބޭނުންތެރި ކަމެކެވެ. މި ދަންނަވާ އިދިކޮޅު ސިފަ ލިބި ގަނެވެން އޮންނާނީ ކެތްތެރި ވެގެންނެވެ. އެހެނީ ކެތްތެރިކަން ކުޑަވެއްޖެ މީހެއްގެ ހަވާ ނަފްސުގެ މަގު ދައްކައިދޭނީ ހަމައެކަނި އެމީހާގެ ހަލާކަށާއި މަގު ފުރެދުމަށެވެ. އެހެން ޢިބާރާތަކުން، ކުރުކޮށް ފޮނިކޮށް ދަންނަވަނީ ކަމުގައި ވާނަމަ، ކެތްތެރިކަމަކީ ހަވާ ނަފްސުގެ އެދުންތައް ތަޅައި ފުނޑު ފުނޑު ކޮށް ސުންނާފަތި ކޮށްލުމެވެ.\nކެތްތެރީނަށް ނުހަނު ގިނަ ގުނަ ފައިދާ ތަކެއް ދުނިޔެއާއި އާޚިރަތުގައިވެއެވެ. ދުނިޔެމަތީގައި ލިބޭނެ އެންމެ ބޮޑު އެއްއުފަލަކީ މާތްﷲ އެމީހަކާއި އެކުގައި ވޮޑިގެންވުން ކަމާމެދަކު ކުޑަވެސް ޝައްކެތް ނެތެވެ. އެހެނީ މާތް ﷲ ވޮޑިގެންވަނީ ކެތްތެރީންނާއެކުއެވެ.\nއަލް އަންފާލު ސޫރަތުގެ 46 ވަނަ އާޔަތުގައި މާތްﷲ ވަޙީ ކުރައްވާފައިވެއެވެ.\n(وَاصْبِرُ‌وا ۚ إِنَّ اللَّـهَ مَعَ الصَّابِرِ‌ينَ)\nމާނައީ: “އަދި ތިޔަބައިމީހުން ކެތްތެރިވާށެވެ! ހަމަކަށަވަރުން، اللَّه ވޮޑިގެންވަނީ، ކެތްތެރިންނާ އެކުގައެވެ.”\nއަދި މީގެއިތުރުން ކެތްތެރިނުވާ އަޅުންނަށް ގެއްލުމާއި ހަލާކު ހުށަހެޅިގެންވާކަން މާތްﷲ ޢަޞްރު ސޫތަރުގައި ވަޙީ ކުރައްވާފައިވެއެވެ. މާތްﷲ ވަޙީ ކުރައްވަނީ\n(وَالْعَصْرِ ﴿١﴾ إِنَّ الْإِنسَانَ لَفِي خُسْرٍ ﴿٢﴾ إِلَّا الَّذِينَ آمَنُوا وَعَمِلُوا الصَّالِحَاتِ وَتَوَاصَوْا بِالْحَقِّ وَتَوَاصَوْا بِالصَّبْرِ ﴿٣﴾)\nމާނައީ: “ޒަމާން ގަންދެއްވަމެވެ. ހަމަކަށަވަރުން، އިންސާނާ ވަނީ، ގެއްލުމެއްގައިކަން ކަށަވަރެވެ. إيمان ވެ صالح عمل ތައްކޮށް، އަދި އެކަކު އަނެކަކަށް حق އަށް وصية ކޮށް، އަދި އެކަކު އަނެކަކަށް ކެތްތެރިވުމަށް وصية ކޮށްއުޅުނު މީހުން މެނުވީއެވެ.”\nމިސޫރަތުގައި ބަޔާންވެގެންވާ ގޮތުން، އިންސާނާ ބާއްޖަވެރި ވުމަށްޓަކައި ހަމައެކަނި އީމާންވެ ޞާލިޙު ޢަމަލު ކޮށް މުންކަރާތްއައް މަނާކޮށް ހެޔޮ ޢަމަލަށް މަގު ދެއްކުމަކުން ނުފުދެއެވެ. އެއާ އެއްކޮށް އެކަކު އަނެކަކަށް ކެތްތެރިވުމަށް ވަޞިއްޔަތް ކުރަން ޢަމުރު ކުރައްވާފައިވުމުގެ އިތުރުން، އިންސާނާއަށް ސަލާމަތްތެރިކަން އޮތީ ކެތްތެރި ވެގެން ކަންވެސް މި ސޫރަތުން ވަރަށް ރަނގަޅަށް އެނގިގެންދެއެވެ.\nމީގެ އިތުރުން، އުޚުރަވީ ޙަޔާތަށްޓަކައި ކެތްތެރީންނަށް މާތްﷲ ވަނީ އުފާވެރި ޚަބަރު ދެއްވާފައެވެ.\nއެގޮތުން ކެތްތެރީންނަށް އެއުރެންގެ ޢަމަލުތަކުގެ ދެގުނަ ދެއްވާނެކަމަށް ވަޙީ ކުރައްވައި ކީރިތި ޤުރުއާނުގެ އަލްޤަސަސް ސޫރަތުގެ 54 ވަނަ އާޔަތުގައި މާތްﷲ ވަޙީ ކުރައްވާފައިވައެވެ.\n(أُولَـٰئِكَ يُؤْتَوْنَ أَجْرَ‌هُم مَّرَّ‌تَيْنِ بِمَا صَبَرُ‌وا وَيَدْرَ‌ءُونَ بِالْحَسَنَةِ السَّيِّئَةَ وَمِمَّا رَ‌زَقْنَاهُمْ يُنفِقُونَ)\nމާނައީ: ” އެއުރެންނީ، ކެތްތެރިވިކަމަށްޓަކައި، އެއުރެންނަށް ދެފަހަރަށް ދަރުމަ ދެއްވާނޭ މީހުންނެވެ. އަދި އެއުރެން ހެއުކަންތައް މެދުވެރިކޮށް ނުބައިކަންތައް ދިފާޢު ކުރެތެވެ. އަދި ތިމަންރަސްކަލާނގެ އެއުރެންނަށް ދެއްވި ތަކެތިން އެއުރެން ހޭދަކުރެތެވެ.”\nކަންއޮތީ މިހެންކަމުގައިވީއިރު މިދުނިޔޭގައިވާ ވަގުތީ އަދި މާއްދީ ބޭނުންތަކަށްޓަކި ތިމާގެ ކެތްތެރިކަން ފުނޑުފުނޑުކޮށް މާއްދިއްޔަތަށް ހެއްލުމަކީ މޮޔަ ކަމެކެވެ. އެހެނީ ބުއްދިވެރިޔަކީ ހަވާ ނަފްސަށް ތަބާ ވާނެ މީހެއްނޫނެވެ. ބުއްދިވެރިއަކީ އާޚިރަތަށްޓަކައި ކެތްތެރިވާނޭ މާހެކެވެ.


މިޝްކާގެ މަރު: އެމްބިޔުލެންސް ނުފޮނުވާ ބޮޑު އިހުމާލެއް\n4 ޖޫން 2021 - 23:42 0\nކޮވިޑުގައި މަރުވި މިޝްކާ: ފަރުވާ ލަސްވީ ބޮޑެތި އިހުމާލުތަކުން - ވީޑިއޯ: އަބްދުﷲ ޝަފީޢު (އަބޯ) އަދި އާއިމް ޒަމީރު | އަދަދު\nކޮވިޑުގައި އަންގާރަ ދުވަހުގެ ރޭ މަރުވި 10 އަހަރުގެ ކުއްޖާ މަރަށް ތެޅެމުން ދިޔަ އިރު، އެމްބިޔުލެންސް ނުފޮނުވާ ދެ ގަޑިއިރާ 26 މިނެޓު ހޭދަވި ކަމަށް، ހެލްތު މިނިސްޓްރީން އެ މަރު ތަހުގީގުކޮށް ނެރުނު ރިޕޯޓުން ހާމަވެއްޖެ އެވެ.\nކޮވިޑު ޖެހިގެން ރާއްޖެއިން އެންމެ ފުރަތަމަ މަރުވި ކުޑަކުއްޖާ، ހދ. ކުޅުދުއްފުށީ، ލާޖަހާގޭ، ފާތިމަތު މިޝްކާ މުހައްމަދަށް ފަރުވާ ދިނުމުގައި ބޮޑެތި ގޯސްތަކެއް ހަދާފައިވާކަން އެ ކަން ތަހުގީގުކޮށް މިނިސްޓްރީން ދާދި ދެންމެ އަކު އާއްމުކުރި ރިޕޯޓުން ހާމަވެ އެވެ.\nއެ ރިޕޯޓުގައި ހިމަނާފައިވާ މިޝްކާގެ އާއިލާގެ ފަރާތުން އެޗްޕީއޭގެ ކޯލް ސެންޓަރަށް ގުޅާފައިވާ ކޯލް ލޮގުތަކަށް ބަލާއިރު، އެ ކުއްޖާ ހުންގަދަކަމާއި އެއްޗެއް ނުކެވޭކަމަށް އެންމެ ފުރަތަމަ އެޗްޕީއޭއަށް އަންގާފައިވަނީ މިދިޔަ ހޯމަ ދުވަހުގެ މެންދުރު 2:20 ގަ އެވެ.\nއެއާއެކު، އޭގެ ހަ މިނެއްޓު ފަހުން އެމްބިޔުލަންސް ފޮނުވަން ކަނޑައަޅާފައިވާ ދެ ކްލަސްޓާއަށް އެ މައުލޫމާތު ޑޮކްޓަރު ހިއްސާ ކުރި ނަމަވެސް، އެމްބިޔުލަންސް ދިޔުމަށް އަންގާފައިނުވާކަން ސިސްޓަމުން ފެންނަ ކަމަށް އެ ރިޕޯޓުގައި ބުނެފައިވެ އެވެ.\nއެމްބިޔުލަންސް އައުން ލަސްވެގެން، 11:16 އާއި 11:33 އާ ދެމެދު މިޝްކާގެ ބެލެނިވެރިން ފަސް ފަހަރެއްގެ މަތިން ގުޅާފައިވާއިރު، އެތަނުން އެއް ކޯލުގައި މިޝްކާގެ ހާލު ދައްވަމުންދާ ކަމާއި ހޭނެތި، ނޭފަތުން ލޭ އަންނަ ކަމަށް ބުނެފައިވެ އެވެ. އެމްބިޔުލަންސް ފޮނުވިފައިވާކަމަށް ބެލެނިވެރިން ގާތު ކޯލް ސެންޓަރުން ބުނި ނަމަވެސް، އޭރު ވެސް އެމްބިޔުލެންސް ފޮނުވާފައިނުވާކަމަށް ތަހުގީގަށް ވަނީ ހާމަވެފަ އެވެ.\nއެންމެ ފަހުން 11:38 ގައި އެމްބިޔުލަންސަށް ދެވުނުއިރު، ކުއްޖާގެ ހަރަކާތެއް ނެތް ކަމާއި ވަގުތުން ސީޕީއާރު ދެވުނު ކަމަށް ބުނެފައިވެ އެވެ.\nއެ ހާދިސާގައި އެންމެ ފަހުން ލޮގު ކޮށްފައިވަނީ އޭގެ ހަތަރު މިނެއްޓު ފަހުން، މިޝްކާ އައިޖީއެމްއެޗްގެ އެމަޖެންސީއަށް ގެންދެވުނު ވާހަކަ އެވެ.\nސިއްސައިގެންދާ ވަރުގެ ބޮޑު އިހުމާލެއް\nރޭ އާއްމުކުރާނެ ކަމަށް ހެލްތު މިނިސްޓަރު އަހުމަދު ނަސީމް ޔަގީންކަން ދެއްވި ރިޕޯޓު، އޭގެ 24 ގަޑިއިރު ފަހުން މިރޭ އާއްމުކުރިއިރު، މިޝްކާގެ ކޭހަކީ އެމަޖެންސީ ހާލަތެއް ކަމަށް ބެލިފައިނެތް ކަމަށާއި، އެމްބިޔުލެންސް ޓްރިގާ ކުރަންޖެހޭ ވަގުތުގައި އެކަން ކޮށްފައިނުވާ ކަމަށް ބުނެފައި ވެ އެވެ.\nއަދި ކޯލް ލޮގުތަކަށް ބަލާއިރު، މިޝްކާގެ ހާލު ވަޒަންކުރުމާއި ފަރުވާ ބޭނުންވާ އަވަސް މިން ކޯލް ސެންޓަރަށް ބެލިފައިނުވާކަން ފާހަގަ ކުރެވޭކަމަށް އެ ރިޕޯޓުގައި ބުންޏެވެ.\nއެ ރިޕޯޓުގައި ބުނެފައިވާ ގޮތުގައި، އެމްބިޔުލަންސް ނުފޮނުވި ދެ ގަޑިއިރާއި 26 މިނެޓު ހޭދަވެފައިވާ ކަމަށެވެ.\nތަކުރާރުނުވާނެ ގޮތަށް ގިނަ ބަދަލުތަކެއް\nހެލްތު މިނިސްޓްރީން ބެލި ބެލުންތަކަށްފަހު ނެރުނު ރިޕޯޓުގައި މިފަދަ ހާދިސާއެއް ތަކުރާރުވިޔަ ނުދިނުމަށްޓަކައި ގިނަ މަސައްކަތްތަކަށް ކުރެވެމުންދާކަމަށް ވެސް ބުނެފައިވެ އެވެ.\nއަދި އެމަޖެންސީ ކޭސްތަކަށް ޑޮކްޓަރުންނަށް އަވަހަށް އެޓެންޑުވެ، އެމްބިޔުލަންސް ޓްރިގާ ކުރެވޭނެ ގޮތަށް ނިޒާމަށް ބަދަލު ގެނައުމަށް ވެސް ވަނީ ނިންމައިފަ އެވެ.\nއަދި އެ ސިސްޓަމް ހުރިހާ ކްލަސްޓާތަކަކުން ގަވައިދުން ބޭނުންކުރަމުންދާކަން ކަށަވަރު ކުރުމުގެ އިތުރުން، ސިސްޓަމަށް މައްސަލައެއް ދިމާވެއްޖެނަމަ، ބެކްއަޕް ސިސްޓަމެއް ބޭނުންކުރެވޭނެ އިންތިޒާމު ހަމަޖެއްސުމުގެ މަސައްކަތް ކުރެވެމުންދާ ކަމަށެވެ.\nފަރުވާއަށް ވެސް އިތުރު އިންތިޒާމުތައް\nއެ ރިޕޯޓުގައި ހެލްތު މިނިސްޓްރީން ބުނެފައިވާ ގޮތުގައި މި ތަހުގީގުން ފާހަގަކުރެވުނު ކަންކަމަށް ރިއާއަތްކޮށް އަޅަންޖެހޭ ހުރިހާ ފިޔަވަޅުތަކެއް އަޅަމުންދާނެ ކަމުގެ ޔަގީންކަން ދޭ ކަމަށެވެ.\nނަމަވެސް، އިހުމާލުވި ފަރާތަކާމެދު ފިޔަވަޅެއް އަޅާނެކަމަށް ސީދާކޮށް ބުނެފައެއް ނުވެ އެވެ.\nއިމާދުއްދީން ސްކޫލްގައި ކިޔަވާ މިޝްކާ ކޮވިޑަށް ޕޮޒިޓިވްވީ މީގެ ހަފުތާއެއްހާ ދުވަަސްކުރިންނެވެ. އޭނާގެ އިތުރުން މަންމަ އާއި ބައްޕަ ވެސް ތިބީ ކޮވިޑަށް ޕޮޒިޓިވްވެ ކަރަންޓީންގަ އެވެ.\nމިޝްކާގެ މަރުވި މައްސަލަ ހިއުމަން ރައިޓްސް ކޮމިޝަން (އެޗްއާރުސީއެމް)ގެ އިތުރުން ރައްޔިތުންގެ މަޖިލީހުގެ ކަމާ ގުޅޭ ކޮމިޓީން ވެސް އަންނަނީ ބަލަމުންނެވެ.


އިންޑިއާގެ7ވަނަ "ނޭޝަނަލް ވޯޓާރސް ޑޭ" ފާހަގަ ކުރުމުގައި ދިވެހިރާއްޖޭގެ އިލެކްޝަންސް ކޮމިޝަނުން ބައިވެރިވެއްޖެ\n26 ޖެނުއަރީ 2017, 12:00 ޚަބަރު\nއިންޑިއާގެ7ވަނަ "ނޭޝަނަލް ވޯޓާރސް ޑޭ" ފާހަގަ ކުރުމުގައި ދިވެހިރާއްޖޭގެ އިލެކްޝަންސް ކޮމިޝަނުން ބައިވެރިވެއްޖެ.\nއިންޑިއާގެ އިލެކްޝަންސް ކޮމިޝަން އަދި ޔޫ.އެން.ޑީ.ޕީ ގުޅިގެން އިންޑިއާގެ ވެރިރަށް ނިއުދިއްލީގައި، 2017 ޖަނަވަރީ 24 އިން ޖަނަވަރީ 26 އަށް ކުރިއަށްދާ '7 ވަނަ ނޭޝަނަލް ވޯޓާރސް ޑޭ' ފާހަގަކުރުމުގެ ހަރަކާތްތަކުގައި ދިވެހިރާއްޖޭގެ އިލެކްޝަންސް ކޮމިޝަންގެ ފަރާތުން ބައިވެރިވެވަޑައިގަންނަވަނީ ކޮމިޝަނުގެ ރައީސް އަލްއުސްތާޛު އަހުމަދު ސުލައިމާނުގެ އިތުރުން އޮފިސަރ ފާތިމަތު ޝަބާ ބާޤިރުއެވެ.\n3 ދުވަހުގެ މުއްދަތަށް ކުރިއަށްގެންދާ މި ޕްރޮގްރާމްގައި ހާއްޞަ ޕެރޭޑަކާއި 'ސްޓްރެޓެޖީސް ފޮރ އެމްޕަވަރިންގ ޔަންގް އެންޑް ފިއުޗަރ ވޯޓަރސް' ޝިއާރުގެ ދަށުން ސެމިނާއެއް ވަނީ ބާއްވާފައެވެ. މީގެ އިތުރުން ދުވަހާއި ގުޅުވައިގެން ވަނީ ހާއްޞަ އީ މެގަޒިން އެއް އިފްތިތާހު ކޮށްފައެވެ.\nމި ޕްރޮގްރާމުގައި ސާރކްގެ6ޤައުމާއި އޮސްޓްރޭލިއާ، ބޮސްނިއާ، ޖޯރޑަން، ފިޖީ އަދި ޓިއުނޭސިއާ ޢާއި އެކު ޖުމްލަ 11 ޤައުމެއްގެ އިލެކްޝަން ކޮމިޝަންތަކުން ބައިވެރިވެއެވެ. މީގެ އިތުރުން އައި.އެފް.އީ.އެސް، އޭވެބް، އިންޓަނޭޝަނަލް އައި.ޑީ.އީ.އޭ، އައި.ސީ.ޕީ.އެސް އަދި މެލޭސިޔާ ކޮމަންވެލްތް ސްޓްޑީސް ސެންޓަރ ފަދަ ބައިނަލްއަޤްވާމީ ޖަމްއިއްޔާ ޖަމާއަތްތަކުންވެސް ވަނީ މި ޕްރޮގްރާމުގައި ބައިވެރިވެފައެވެ.


ރާއްޖޭގެ ނަން އުނިކޮށް، 17 ގައުމެއް "ނޮން-ކޯޕަރޭޓިވް ޓެކްސް ޖުރިސްޑިކްޝަން" ކަމުގައި ޔޫރަޕިއަން ޔުނިއަން އިން ބްލެކްލިސްޓްކޮށްފި\n2015 ވަނަ އަހަރު ޔޫރަޕިއަން ޔުނިއަން (އީ.ޔޫ) އިން ނެރެފައިވާ "އަ ފެއަރ އެންޑް އެފިޝަންޓް ކޯޕަރޭޓް ޓެކްސް ސިސްޓަމް އިން ދި ޔޫރަޕިއަން ޔުނިއަން" ރިޕޯޓުގައި ހިމަނާފައިވާ "ނޮން-ކޯޕަރޭޓިވް ޓެކްސް ޖުރިސްޑިކްޝަން" ގެ ލިސްޓުން ދިވެހިރާއްޖެ އުނިކޮށް 17 ގައުމެއް،5ޑިސެންބަރު 2017 ގައި އީ.ޔޫ.އިން ބްލެކްލިސްޓްކޮށްފިއެވެ.\n2015 ވަނަ އަހަރު ނެރެފައިވާ ލިސްޓުގައި ދިވެހިރާއްޖެ ހިމެނިފައިވާތީ، ދިވެހިރާއްޖެ އެލިސްޓުގައި ހިމެނިފައިވާ ސަބަބުތައް ބަލައި ދިވެހިރާއްޖޭގެ ޓެކްސް ނިޒާމު ހަރުދަނާ ކުރުމަށް މޯލްޑިވްސް އިންލަންޑް ރެވެނިއު އޮތޯރިޓީ އާއި ދިވެހި ސަރުކާރުން ކުރެއްވެވި މަސައްކަތުގެ ނަތީޖާއެއްގެ ގޮތުން ދިވެހިރާއްޖެ މި ލިސްޓުން އުނިކުރެވިފައިވަނީ އީ.ޔޫގެ އިރުޝާދުގެ ދަށުން ދިވެހި ސަރުކާރުން އެޅުއްވެވި އަވަސް ފިޔަވަޅުތަކެއްގެ ސަބަބުންނެވެ.\nއީ.ޔޫގެ "ނޮން-ކޯޕަރޭޓިވް ޓެކްސް ޖުރިސްޑިކްޝަން"ގެ ބްލެކްލިސްޓުން ދިވެހިރާއްޖޭގެ ނަން އުނިކުރެވިފައިވަނީ ބައިނަލް އަގްވާމީ ޓެކުހުގެ މުޖުތަމައުގައި ރާއްޖޭގެ ބައިވެރިވުން އިތުރުކޮށް ޓެކްސް ނިޒާމު އިތުރަށް ހަރުދަނާކުރުމަށް އޮގަނައިޒޭޝަން ފޮރ އިކޮނޮމިކް ކޯޕަރޭޝަން އެންޑް ޑެވެލޮޕްމަންޓް (އޯ.އީ.ސީ.ޑީ) ގެ "ގްލޯބަލް ފޯރަމް އޮން ޓްރާންސްޕޭރެންސީ އެންޑް އެކްސްޗޭންޖް އޮފް އިންފޮމޭޝަން ފޮރ ޓެކްސް ޕަރޕަސަސް"ގެ މެމްބަރަކަށް ދިވެހިރާއްޖެވުމަށާއި ބައިނަލް އަގްވާމީ ޓެކުހުގެ މައިދާނުގައި ޓެކުހަށް މަކަރުހެދުން ހުއްޓުމުވަށް އޯ.އީ.ސީ.ޑީ އާއި ޖީ.20 ގެ މެމްބަރު ގައުމުތަކުން އެކުލަވާލާފައިވާ "އިންކްލޫސިވް ފްރޭމްވާރކް" ގެ މެމްބަރަކަށް ދިވެހިރާއްޖެ ވުމަށް ރައީސުލް ޖުމްހޫރިއްޔާ ނިންމެވުމާ ގުޅިގެން، ދިވެހިރާއްޖެއަކީ މި ދެ ޖަމްއިއްޔާއްގެ މެމްބަރަކަށްވުމުންނާއި، އަދި މިކަމާ ގުޅިގެން ކުރަންޖެހޭ މަސައްކަތްތައް ފަށާފައިވާތީއެވެ.\nދިވެހިރާއްޖެއަކީ ޓެކްސްއަށް މަކަރުހަދާ ފަރާތްތަކާ ދެކޮޅަށް ދުނިޔޭގެ ފެންވަރުގައި މަސައްކަތްކުރާ ގައުމަކަށް ހެދުމަށް ދިވެހިރާއްޖޭގެ ޓެކްސް އޮތޯރިޓީއިން ކުރަމުންދާ މަސައްކަތްތަކަށް ދިވެހި ސަރުކާރުން ފުރިހަމަ އެއްބާރުލުން ދެއްވާނެކަމަށާއި އީ.ޔޫ އިން އިސްނަގައިގެން ބައިނަލް އަގްވާމީ ޓެކުހުގެ ނިޒާމް ހަރުދަނާކުރުމަށް ކުރާ މަސައްކަތުގައި ދިވެހި ސަރުކާރުގެ އެއްބާރުލުމާއި ބައިވެރިވުން ދެއްވާނެކަމުގެ ޔަގީންކަން މިނިސްޓަރ އޮފް ފިނޭންސް ވެސް ވަނީ އީ.ޔޫ އަށް ދެއްވާފައެވެ.


VAM Club Registration eligibility 2019 Iulaan\nވޮލީބޯލް އެސޯސިއޭޝަން އޮފް މޯލްޑިވްސްއިން ބާއްވާފައިވާ ގައުމީ ފެންވަރުގެ މުބާރާތަތަކުގެ ތެރެއިން ފާއިތުވި4އަހަރުގެ ތެރެއިން3އަހަރު އެމުބާރާތްތަކުގައި ވާދަކޮށްފައިވާ ކަމަށް ނޯމަލައިޒޭޝަން ކޮމިޓީއަށް ކަށަވަރު ކުރެވިފައިވާ ކުލަބްތައް ތިރީގައި އެވަނީއެވެ.\n1- ދިވެހި ސިފައިންގެ ކުލަބް\n2- ޕޮލިސް ކުލަބް\n3- ގުޑީސް ސްޕޯޓްސް ކްލަބް\n4- ސްޕޯޓްސް ކްލަބް ސިޓީ\n5- ޔޫތު ނިއު ޖެނެރޭޝަން\n6- މޯލްޑިވިއަން ސްޕޯޓްސް އެންޑް ރިކްރިއޭޝަން ކްލަބް\n7- ސްޕޯޓްސް ކްލަބް ހޯކްސް\n8- ކްލަބް ހާފް ލައިން ލިންކޭޖް\nވީމާ، ފާއިތުވި4އަހަރުގެ ތެރެއިން3އަހަރު ވޮލީބޯލް އެސޯސިއޭޝަން އޮފް މޯލްޑިވްސްއިން ބާއްވާފައިވާ ގައުމީ ފެންވަރުގެ މުބާރާތްތަކުގައި ވާދަކޮށްފައިވާކަމަށް ނޯމަލައިޒޭޝަން ކޮމިޓީއަށް ކަށަވަރުކުރެވިފައިވާ މަތީގައިވާ ލިސްޓުގައި، ފާއިތުވި4އަހަރުގެ ތެރެއިން3އަހަރު އެމުބާރާތްތަކުގައި ވާދަކޮށްފައިވާ އެއްވެސް ކުލަބެއް ހިމެނިފައި ނުވާ ނަމަ އެކުލަބަކުން، 24 ސެޕްޓެންބަރު 2019 ވާ އަންގާރަ ދުވަހުގެ މެންދުރު 12:00 ގެ ކުރިން، މިދެންނެވި ޝަރުތުތައް ހަމަވާކަން ސާބިތުކުރެވޭފަދަ ލިޔެކިޔުންތަކާއެކު، ލިޔުމަކުން އެކަން ވޮލީބޯލް އެސޯސިއޭޝަން އޮފް މޯލްޑިސްގެ އޮފީހަށް، ހުށައެޅުއްވުން އެދެމެވެ.\nލިޔުން ހުށައަޅުއްވާނީ، ކުލަބްގެ ރަސްމީ ލެޓަރހެޑްގައި، ރައީސް، ނުވަތަ ނައިބް ރައީސް، ނުވަތަ ޖެނެރަލް ސެކްރެޓަރީގެ ސޮއިއާއިއެކު، ކުލަބުގެ ތައްގަނޑު ޖެހިފައިވާ ލިޔުމަކުންނެވެ.\nސުންގަޑި: 24 ސެޕްޓެންބަރު 2019 0000\n- VAM Club Registeration eligibility 2019 Iulan


ދީނީ ދަރުސަކަށް ހުރަސްއެޅުމަކީ ބުއްދި ގަބޫލުކުރެވޭނޭ ކަމެއް ނޫން ކަމުގައި އެމްޑީޕީގެ އިސްލާމީ މަޝްވަރާ މަޖިލީހުގެ މެންބަރު ހާފިޒް ޒަކީ ވިދާޅުވެއްޖެ – Maldivian Democratic Party\n26 މާޗް 2010\nދީނީ ދަރުސަކަށް ހުރަސްއެޅުމަކީ ބުއްދި ގަބޫލުކުރެވޭނޭ ކަމެއް ނޫން ކަމުގައި އެމްޑީޕީގެ އިސްލާމީ މަޝްވަރާ މަޖިލީހުގެ މެންބަރު ހާފިޒް ޒަކީ ވިދާޅުވެއްޖެ\n25 މާރޗް 2010\nއެއްވެސް ސިޔާސީ ކުލައެއް ނުޖެހި ބޭއްވި ދީނީ ދަރުސަކަށް ހުރަސް އެޅުމަކީ ބުއްދި ގަބޫލުކުރެވޭނޭ ކަމެއް ނޫން ކަމަށާއި އެންމެ ބޮޑު އިދިކޮޅު ޕާޓީގެ އެކްޓިވިސްޓުންގެ ކިބައިގައި މިފަދަ އަމަލުތަކެއް ހުރީތީ ހިތާމަކުރާ ކަމުގައި ދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ގައުމީ މަޖިލީހުގެ މެންބަރު އަދި އެމްޑީޕީގެ އިސްލާމީ މަޝްވަރާ މަޖިލީހުގެ މެންބަރު އަލްޙާފިޒް އަހުމަދު ޒަކީ ވިދާޅުވެއްޖެއެވެ.\nއެމްޑީޕީ ޢާއި ޖަމިއްޔަތުލް ޚައިރު ގުޅިގެން މިރޭ އާޓިފިޝަލް ބީޗްގައި ބޭއްވި ދަރުސަށް ޑީއާރުޕީން ހުރަސް އަޅައި ހަމަނުޖެހުން ހިންގި ހާދިސާއާ ގުޅިގެން އެމްޑީޕީ ސެކްރެޓޭރިއަޓްގައި ބޭއްވި ނޫސް ކޮންފަރެންސް އެއްގައި ވާހަކަ ދައްކަވަމުން ޒަކީ ވިދާޅުވީ މިދަރުސަކީ އެއްވެސް ވަރަކަށް ސިޔާސީ ކުލައެއް ޖެހިގެން ބޭއްވި ދަރުސެއް ނޫން ކަމަށާއި އެމްޑީޕީއާއި ޖަމިއްޔަތުލް ޚައިރު ގުޅިގެން މިދަރުސް ބޭއްވި ނަމަވެސް އެމްޑީޕީއަށް ނިސްބަތްވާ އެއްވެސް ޝިއާރެއް މި ދަރުސްގައި ފާޅުކޮށްފައި ނުވާ ކަމުގައެވެ. އެގޮތުން މިޖަލްސާ ފެށުމުގެ ކުރިން އެމްޑީޕީގެ ލަވަ ޖެހުމުގެ ބަދަލުގައި ޖަހާފައިވަނީ ކީރިތި ޤްރުއާން ކަމުގައި ހާފިޒް ޒަކީ ވިދާޅުވިއެވެ. އަދި މިދަރުސަށް ތައްޔާރުވާން ފެށީއްސުރެ ޑީއާރުޕީގެ ބަޔަކު އާޓިފިޝަލް ބީޗަށް ވަދެ އެތަނުގައި އަތުރާފައިވާ ގޮނޑިތައް ތިން ފަހަރެއްގެ މަތިން ހޫރާލާފައިވާ ކަމުގައި ވެސް ހާފިޒް ޒަކީ ވިދާޅުވިއެވެ.\nމިދީނީ ޚާއްސަ ދަރުސް ބާއްވަމުން ދަނިކޮށް ޑީއާރުޕީގެ ހަރުގެ ތެރޭގައި މިދަރުސަށް ހުރަސް އެޅުމަށް އަޑުގަދަކޮށް އެވަރުން ވެސް ދަރުސް ހުއްޓާނުލުމުން ދަރުސް އަޑުއެހުމަށް ގޮސްތިބި މީހުންނާއި ދިމާލަށް ގާއުކަން ފެށުމުގެ ސަބަބުން މަސްރަހު ހޫނުވެ ފުލުހުން އެސަރަހައްދު ކޮންޓްރޯލް ކުރަންޖެހުނީ ބާރުގެ ބޭނުންކޮށްގެންނެވެ.\nމިރޭގެ ނޫސް ކޮންފަރެންސްގައި ވާހަކަ ދައްކަވަމުން ޖަމިއްޔަތުލް ޚައިރުގެ ފަރާތުން އެޖަމިއްޔާގެ ފައުންޑަރ މެންބަރު އަދި ނައިބް ރައީސް އުމަރު އަހުމަދު ހުސައިން ވިދާޅުވީ މިރޭގެ ހާދިސާއަކީ އެޖަމިއްޔާއަށް ލިބުނު ބޮޑު ގެއްލުމެއްގެ އިތުރުން މިއީ ދިނީ ކަންތައްތައް ރާވާ ހިންގާ މީހުންނަށް ކުރިމަތިވި ވަރަށް ބޮޑު ގެންޖެހުމެއް ނަމަވެސް މިފަދަ ދިނި ހަރަކާތްތައް ކުރިޔަށް އޮތްތަނުގައި ރާވާ ހިންގުމުގައި އެއްވެސް ވަރަކަށް ފަސް ނުޖެހެނޭ ކަމަށާއި ކޮންމެ ޕާޓީއަކުން އެދުނު ކަމުގައިވީ ނަމަވެސް އެޕާޓީއަކާ ގުޅިގެން ދީނީ ހަރަކާތްތައް ކުރިޔަށް ގެންދާނޭ ކަމުގައެވެ.\nއެމްޑީޕީގެ ސެކްރެޓަރީ ޖެނެރަލް ހަސަން ޝާހު ވިދާޅުވީ މިރޭ ބޭއްވި ދަރުސަކީ ވަރަށް ދުރާލާ ތައްޔާރުވެގެން ބޭއްވި ދަރުސެއް ކަމަށާއި މި ޚާއްސަ ދަރުސް ބޭއްވުމަށް މާރޗް މަހުގެ3ވަނަ ދުވަހު އާޓިފިޝަލް ބީޗް ހޯދާފައިވާ ކަމުގައެވެ. ޝާހު ވެސް ވިދާޅުވީ ބަޔަކު ކިތަންމެ ވަރަކަށް ބިރުދައްކަން މަސައްކަތް ކުރި ނަމަވެސް ދިނީ ދަރުސްތައް ވެސް އަދި އެމްޑީޕީގެ އެހެން ހަރަކާތްތައް ވެސް ކުރިޔަށް ގެންދާނޭ ކަމުގައެވެ. އަދި “މިދަރުސަކީ އަނދިރީގައި ސްޕީކަރެއް ބަހައްޓައިގެން ބޭއްވި ދަރުސެއް ނޫން” ކަމަށާއި “ގަދަ އަލީގައި ހާމަކަން ބޮޑު ގޮތަކަށް ބޭއްވި ދަރުސެއް” ކަމުގައި ޝާހު ވިދާޅުވިއެވެ.\nމިރޭ ބޭއްވި ދަރުސަށް ހުރަސް އެޅުމަށް މިއަދުން ފެށިގެން ޑީއާރުޕީން ކުރަމުން ދިޔަ މަސައްކަތް ހުއްޓާލުމަށް އެމްޑީޕީން އެދުމުން ޑީއާރުޕީގެ އިސް ބޭފުޅުން މިދަރުސް ބޭއްވިޔަ ނުދޭނޭ ކަމަށާއި އެމްޑީޕީގެ ކޮންމެ ހަރަކާތަކަށް ހުރަސްއަޅާނޭ ކަމުގައި ބަޔާންކޮށް އެސްއެމްއެސް ކޮށްފައިވާ ކަމުގައި ޒަކީ ވިދާޅުވިއެވެ. އަދި މިރޭ ހިންގި ހަމަނުޖެހުމުގައި ގިނަ އަދަދެއްގެ ބަޔަކަށް އެކިވަރުގެ އަނިޔާ ލިބިފައި ވެއެވެ. އެގޮތުން ދަރުސް އަޑުއައްސަވަން އިންނެވި އުމުރުން ދުވަސްވީ މީހެއްގެ ބޮލުގައި ޑިއާރުޕީ ހަރުގެއިން އެއްލި ގާބުރިއަކުން ޖެހި އެމީހާގެ ބޯ ވަރަށް ބޮޑަށް ފަޅައިގެން ގޮސް ހޮސްޕިޓަލުން ފަރުވާ ހޯދަން ޖެހިފައިވެއެވެ.\nޣައިރު ޤާނޫނީ އެއްވުންތަކަށް ގޮވާލާ އަދި އެއެއްވުންތަކުގައި ބައިވެރިވުމަށް އެދި ތަކުރާރުކޮށް ފުލުހުންނާއި ސިފައިންނަށް ގޮވާލަމުންދާ ބަޔަކު މިރޭ ހިނގި ހަމަނުޖެހުންތަކާ ގުޅިގެން ފުލުހުންގެ ބެލުމުގެ ދަށަށްގެންދަން ޖެހުނެވެ.


Gulhifaivaa party thakuge sarukaarah thaaeedhu kuranvee anhenunnah baaruveri kurumah: Aisha - vNews.mv\nގުޅިފައިވާ ޕާޓީ ތަކުގެ ސަރުކާރަށް ތާއީދުކުރަންވީ އަންހެނުން ބާރުވެރިކުރުމަށް: އައިޝާ\nޝުރުފާ މުޙައްމަދު 19 September 2018, 20:31\nގުޅިފައިވާ ޕާޓީ ތަކުގެ ސަރުކާރަށް ވޯޓު ދޭން ޖެހޭ އެންމެ ބޮޑު އެއް ސަބަބަކީ މެނިފެސްޓޯގައި އަންހެނުން ބާރުވެރި ކުރުވައި އަންހެނުންގެ ހައްގުތައް ރައްކާތެރިކުރުމަށް ބޮޑު އިސްކަމެއް ދީފައިވާތީ ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ އަނބިކަނބަލުން އައިޝަތު ނަހުލާ ވިދާޅުވެއްޖެ އެވެ.\nޖުމްހޫރީ ޕާޓީގެ ކައުންސިލް މެމްބަރު ކަންވެސް ކުރައްވަމުން ގެންދަވާ އައިޝާ މިހެން ވިދާޅުވީ ގުޅިފައިވާ ޕާޓީތަކުގެ ރިޔާސީ ކެންޑިޑޭޓަށާއި ރަނިންމޭޓަށް ތާއީދު ހޯއްދަވައި ދެއްވުމަށް އުތުރުގެ ރަށްތަކަށް އެކަމަނާ މިހާރު ކުރައްވަމުން ގެންދަވާ ކެމްޕޭން ދަތުރުފުޅުގައި މިއަދު ށ. މިލަންދޫއަށް ވަޑައިގެން އެރަށުގައި ޖަގަހައެއް ހުޅުއްވައިދެއްވުމަށްފަހު ދެއްކެވި ވާހަކަފުޅުގަ އެވެ.\nމިލަންދޫ ރައްޔިތުން ނުކުމެ މުޅި ރަށް އެކީ އެކައްޗަކަށް އިއްތިހާދުގެ ކުލައިން ޒީނަތްތެރިކޮށްފައިވާކަން ފާހަގަކުރައްވާ އައިޝާ ވިދާޅުވީ މިއަދު މިލަންދޫއަށް ވަޑައިގެންނެވުމުން ފެނިވަޑައިގެންނެވި މަންޒަރުތަކުން މިލަންދޫގެ ބޮޑު އަގުލަބިއްޔަތެއްގެ ތާއީދު ގުޅިފައިވާ ޕާޓީތަކަށް ލިބޭނެކަން ޔަގީން ވެއްޖެ ކަމަށެވެ.\nއައިޝާ ވިދާޅުވީ މިލަންދޫ އަންހެން ކަނބަލުންގެ ހިތްވަރާއި ފޯރި އަދި ޖޯޝު ފެނިވަޑައިގެންނެވުމުން އަންހެނަކަށް ވީތީ ފަހުރުވެރިވެވަޑައިގަންނަވާ ކަމަށެވެ. ގުޅިފައިވާ ޕާޓީ ތަކުގެ މެނިފެސްޓޯގައި އަންހެނުން ބާރުވެރިކުރުވައި، ހައްގުތަށް ރައްކާތެރިކުރުން ހިމަނާފައިވުމަކީ ގުޅިފައިވާ ޕާޓީތަކަށް ތާއިދު ކުރަންވީ އެންމެ ބޮޑު އެއް ސަބަބު ކަމަށްވެސް ވިދާޅުވި އެވެ.


Jumhooree Party in aa kameh kuraneekee noon: Naibu Leader - vNews.mv\nޖުމްހޫރީ ޕާރޓީގެ ޕްރެސްގެ ތެރެއިން\nޖުމްހޫރީ ޕާޓީން ތައްޔާރުވަނީ ކައުންސިލް ކެންޑިޑޭޓުންނަށް ތާއީދު ހޯދައި 2023 ގެ އިންތިޚާބަށް\nޖުމްހޫރީ ޕާޓީން އާކަމެއް ކުރަނީއެއްނޫން: ނައިބު ލީޑަރ\nޖާދުﷲ ސައީދު Male' | 03 March 2020, 21:40\nޖުމްހޫރީ ޕާޓީން ލޯކަލް ކައުންސިލް އިންތިޚާބުގެ ކެމްޕޭން ލޯންޗް ކުރުމަށްޓަކައި އަލިމަސް ކާނިވާ ސަރަޙައްދުގައި ބާއްވާ ޖަލްސާއަކީ ރައްޔިތުން އެކަމެއްގެ މައްޗަށް އެންމެ އެދޭ ދީނާއި ޤައުމިއްޔަތުގެ ދިފާޢުގައި ޝިޢާރުގެ ދަށުން ބާއްވާ ޖަލްސާއެއް ކަމަށް އެޕާޓީން ބުނެފިއެވެ.\nހޯމަދުވަހުގެރޭ ޖުމްހޫރީ ޕާޓީގެ ޖަލްސާކުރާ ހޯލުގައި ބޭއްވި ނޫސް ކޮންފަރެންސެއްގައި ޕާޓީގެ ލީޑަރޝިޕުންބުނީ އެޖަލްސާ ބާއްވަނީ ޖުމްހޫރީ ޕާޓީގެ ލޮބުވެތި މެމްބަރުންގެވެސް އެދިވަޑައިގަތުމުގެ މަތީން ޕާޓީގެ 141 ވަނަ ކައުންސިލު ބައްދަލުވުމުގައި އެގޮތަށް އިއްތިފާޤުވެގެން ކަމަށެވެ.\nއަދި އެ ޝިޢާރަކީ ޖުމްހޫރީ ޕާޓީ އުފެދުނު ދުވަހުން ފެށިގެން ޕާޓީގެ ލީޑަރު ގެންގުޅުއްވާ ދިވެހީންގެ ދީނާއި ޤައުމިއްޔަތުގެ ދިފާޢުގެ ސިޔާސަތުގެ ޝިޢާރު ކަމުގައެވެ.\nޖުމްހޫރީ ޕާޓީން މިޖަލްސާ ބާއްވަން ހަމަޖައްސައިފައިވަނީ މިހަފްތާގެ ހުކުރުވާ 13 ވަނަ ދުވަހުގެރޭ ކަމަށް ޖަލްސާ ކުރިއަށް ގެންދިއުމާ ބެހޭގޮތުން ޕްރެސް ދެއްވި ޓާސްކްފޯރސްއިން ވަނީ ބުނެފައެވެ.\nޕާޓީގެ ނައިބު ރައީސް އަޙުމަދު ސަޢުދު ވިދާޅުވީ ޖުމްހޫރީ ޕާޓީން ބާއްވަން އުޅެނީ އާކަމެއް ނޫންކަމަށާ ނަމަވެސް މިއީ އެ ޕާޓީން ލޯކަލް ކައުންސިލަށް ކުރިމަތިލައްވާފައިފައިވާ ބޭފުޅުންނާއި އިންތިޚާބުގައި އެ ޕާޓީން ދެކޭގޮތް އަދި ސިޔާސަތު ރައްޔިތުންނާ ޙިއްޞާކުރުމަށް ބާއްވާ ޖަލްސާއެއް ކަމުގައެވެ.\nމި ބާއްވަން އުޅޭ ޖަލްސާއަކީ ޖުމްހޫރީ ޕާރޓީގެ ތާރީޚުގަވެސް ނުބާއްވާވަރުގެ ބޮޑު ޖަލްސާއެއް ބާއްވާކަށް އެގޮތަކަށް ޕްލޭން ކޮށްގެން ކުރާ ކަމެއް ނޫން. މީގެ ބޭނުމަކީ މިހާރު ހިނގަމުން މިދާ ކަންތައްތަކުގަ އަޅުގަނޑުމެންގެ ޕާރޓީއަކީވެސް އެއްސަފެއްގަ މިހާރު ރާއްޖޭގަ އޮތް ދެ ޕާރޓީއެކޭ އެއްވަރަށް، އެއަށްވުރެވެސް ފުރިހަމައަށް އަޅުގަނޑުމެންނަކީ ފުރިހަމަ ބޮޑު ޕާރޓީއެއްގެ ގޮތުގައި ރައްޔިތުންނަށް ދެއްކުން. އެކަމަކު އަޅުގަނޑުމެން މިއުޅެނީ ކޮންމެހެން ޗެލެންޖެއް ނަގައިގެން މާމޮޅު ކަންތައްތަކެއް ކުރާކަށްވެސް ނޫން."\nއަޙުމަދު ސަޢުދު ޖޭޕީގެ ނައިބު ރައީސް\nއަޙުމަދު ނިހާން ޙުސައިން މަނިކު ވިދާޅުވީ ރައްޔިތުންނަށް ދަތިޙާލުޖެހޭ ވަގުތުތަކާއި އެކިއެކި ގޮންޖެހުންތައް ކުރިމަތިވާ ވަގުތުތަކުގައި ރައްޔިތުންގެ ޙައްޤުގައި އަބަދުވެސް ޖުމްހޫރީ ޕާޓީން ވަކާލާތުކުރާ ކަމުގައެވެ.\nއަދި ޕާޓީން އިންތިޚާބަށް ނިކުންނަ ޢަދަދު މާގިނަ ނުވި ކަމުގައިވިޔަސް އަންހެނުންގެ ތަރައްޤީއާއި ރަށްރަށާއި ރައްޔިތުންނަށްޓަކައި އަބަދުވެސް ތެދުވާ ޕާޓީއެއްގެ ގޮތުގައި ޖުމްހޫރީ ޕާޓީ އޮންނަ ކަމަށެވެ.\nމި އިންތިޚާބާއި ގުޅިގެން ޖުމްހޫރީ ޕާރޓީންވެސް ޕާރޓީގެ ކެންޑިޑޭޓުން ލޯންޗް ކުރުމަށާއެކުގަ ވަރަށް މުހިންމު ބޮޑު ބައްދަލުވުމެއް ފުރަމާލޭގަ ބާއްވބަން ޖެހޭނެކަމަށް. ޕާރޓީގެ ކެންޑިޑޭޓުން ރާއްޖޭގެ އެކި ކަންކޮޅުގަ، ތެދެއްމެ ޢަދަދު މާގިނަ ނޫން ނަމަވެސް މި ޕާރޓީއަށް ފުދޭވަރަށް މިޕާރޓީގެ ވިސްނުންތެރިކަމާއެކުގަ މި ޕާރޓީއަށް ތާއީދުތައް އޮތް ހިސާބުތަކުގެ އިތުރުން އަދި ޝައުޤުވެރިކަން ފާޅު ކުރައްވައިފައިވާ މުހިންމު ޚާއްޞަ ސަރަޙައްދުތަކަށް ކެންޑިޑޭޓުން މިވަނީ ކުރިމަތިލައިފަ."\nއަޙުމަދު ނިހާން: ވިލި މާފަންނުގެ ކުރީގެ އެމްޕީ\nކާނިވާ ސަރަހައްދުގައި ޖަލްސާ ބޭއްވުމަށް ބޭނުންވާ ހުއްދައަށް އެދި މިހާރު ކަމާބެހޭ ފަރާތްތަކަށް ހުށަހަޅައިފައި ވާނެކަމަށާ އަދި ވަރަށް އަވަހަށް އެހުއްދަ ލިބޭނެކަމަށް އުއްމީދުކުރައްވާ ކަމުގައި ކުރީގެ މަޖިލިސް މެމްބަރު ޔާމީން ރަޝީދު ވިދާޅުވިއެވެ.\nއަލިމަސް ކާނިވާ ސަރަޙައްދުގަ މި ޖަލްސާ ހަމަޖެހި ރޭވި އިންތިޒާމުވެ ކުރެވެމުން މިހާރު މިދަނީ. ދެން މީގަ އަޅުގަނޑުމެން ދަންނަވާލަން ބޭނުންވާ އެއްކަމަކީ އަލިމަސް ކާނިވަލް ސަރަޙައްދު އަޅުގަނޑުމެން މި ޕާރޓީގެ ޖަލްސާއެއް ބޭއްވުމަށް ހޯދުމަށްޓަކައި ސިޓީއެއް ޕްލޭނިންގ މިނިސްޓްރީއަށް ފޮނުވިފަ. އާއި ކަމާބެހޭ ފަރާތްތަކުން ނަގަންޖެހޭ ހުއްދައަށް އެދިފަ. އުއްމީދުކުރަނީ ވީހާވެސް އަވަހަކަށް ހުއްދަ ލިބޭނެ ކަމަށް."\nޔާމީން ރަޝީދު: ކުރީގެ އެމްޕީ\nކުރީގެ ހޯމް މިނިސްޓަރ އަޒްލީން އަޙުމަދު ވިދާޅުވީ ޖުމްހޫރީ ޕާޓީގެ ޝިޢާރަކީ މީހަކަށް ފޯނުކޮށްގެން އާދޭސްކޮށްގެން ހޯދި ޝިޢާރެއް ނޫން ކަމުގައެވެ. އަދި އެއީ ޚުދު ޕާޓީގެ ލީޑަރުގެ އަބަދުގެވެސް ޝިޢާރެއް ކަމަށާ ޤައުމިއްޔަތު ގެއްލޭފަދަ ޙާލަތަކަށް ޤައުމު ހިނގައިދާނެ ކޮންމެ ދަނޑިވަޅެއްގައި ތެދުވެވަޑައިގަންނަވާ ބޭފުޅަކީ ޕާޓީގެ ލީޑަރު ކަމުގައެވެ.\nމި ޕާރޓީގެ މުހިންމުކަން ރާއްޖޭގެ ރައްޔިތުންނަށް ގެއްލިގެންދާ ދުވަހަކީ ދިވެހި ރާއްޖޭގެ ރައްޔިތުންނަށް ދުވަހަކުވެސް ޤަބޫލުނުކުރާވަރުގެ ގެއްލުންތަކެއް މި ޤައުމަށް ލިބިގެންދާނެ ދުވަސް. އެހެންވީމާ އެ ޙާލަތު އަޔަ ނުދިނުމަށްޓަކައި މި ޕާރޓީ ކޮޅަށްނަގައި ޖެހުމަކީ ކޮންމެ ފަރުދެއްގެ ވާޖިބެއް. ސަބަބުތަކަށްޓަކައި، ކޮންމެ މީހަކު ކޮންމެ ޕާރޓީއަކަސް ތިމަންނަމެންނަށް ކޮންކަމެއް ހެއްޔޭ. އެހެންވިދާޅުވެ ތިއްބަވާކަށްނުވާނޭ މިއަދު. މިއަދު ތެދުވެވަޑައިގަންނަވާށޭ. މި ޕާރޓީ މި ނިކުންނަނީ ތިޔަ ރައްޔިތުންގެ ޙައްޤުގައޭ."\nއަޒްލީން އަޙުމަދު: ކުރީގެ ހޯމް މިނިސްޓަރ\nޖުމްހޫރީ ޕާޓީން ބުނީ މި ބައްދަލުވުމުގައި އެ ޕާޓީގެ ލޯކަލް ކައުންސިލް އިންތިޚާބުގެ މެނިފެސްޓޯވެސް އިޢުލާން ކުރެވިގެންދާނެ ކަމުގައެވެ.\nމީގެއިތުރުންވެސް އަންގާރަދުވަހު ބޭއްވި ނޫސް ކޮންފަރެންސްގައި ޕާޓީގެ ނައިބު ރައީސް އަޙުމަދު ސަޢުދު ވިދާޅުވީ ޖުމްހޫރީ ޕާޓީއަކީ ޖޯކަކަށް ހަދައިގެން ބަޔަކު ވާހަކަ ދެއްކި ކަމުގައިވިޔަސް ޖުމްހޫރީ ޕާޓީއަކީ ސިޔާސީ މަސްރަޙުގައި ސާބިތު ފިޔަވަޅެއްގެ މަތީގައި ތިބި ބައެއްކަން އެންމެނަށްވެސް އެނގޭނެ ކަމަށެވެ.\nރިޔާޒް ރަޝީދު: ވިލުފުށީ ދާއިރާގެ ކުރީގެ އެމްޕީ\nޖޭޕީގެ ލީޑަރުގެ އެޑްވައިޒަރ ރިޔާޒް ރަޝީދު ވިދާޅުވީ މިޖަލްސާއަކީ ބޮޑާކަމާ މީހުން ގިނަކަން ދައްކަން ބާއްވާ ޖަލްސާއެއް ނޫންކަމަށެވެ.\nއެންމެ ބޮޑު އެންމެ ބާރުގަދަ ޕާޓީއަކީ އެންމެ ގިނަ މެމްބަރުން ތިބި ޕާޓީކަމަށް ޖުމްހޫރީ ޕާޓީން ޤަބޫލު ނުކުރާ ކަމުގައެވެ. އަދި އެކަމުގެ ހެއްކަކީ ރާއްޖޭގެ ފަހުގެ ތާރީޚުތަކުގައި ބޭއްވުނު ރިޔާސީ އިންތިޚާބުތައް ކަމަށާ ނަތީޖާ ނެރެދިން ޕާޓީއަކީ ޖުމްހޫރީ ޕާޓީ ކަމުގައެވެ.\nޖުމްހޫރީ ޕާރޓީން ޤަބޫލެއް ނުކުރޭ ކޮންމެހެން އެންމެ ބާރުގަދަ އެންމެ ބޮޑު ޕާރޓީގަ އެންމެ ގިނަ މެމްބަރުން ތިބެން ޖެހޭނެ ކަމަކަށް. ދަފްތަރުގަ. އެއީކީ ކައުންޓްކުރާ އެއްޗެއްނޫން. ނިމިދިޔަ ރިޔާސީ އިންތިޚާބާއި އޭގެ ކުރީގެ އިންތިޚާބުތަކަށް ބައްލަވައިލެއްވީމަ އެނގިވަޑައިގަންނަވާނެ. އެއްވެސް ބަޔަކަށް ޖުމްހޫރީ ޕާރޓީއާއި ނުލައި އިންތިޚާބެއްގަ ވިން ނުކުރެވުނު."\nދަނގެތީ ދާއިރާގެ ކުރީގެ މެމްބަރު އަދި ޖޭޕީގެ ލީޑަރުގެ ޕޮލިޓިކަލް އެޑްވައިޒަރ އިލްހާމް އަޙުމަދު ވިދާޅުވީ ޖަލްސާ ބާއްވަން މެދުވެރިވި ސަބަބުތަކެއް އެބަހުރި ކަމުގައެވެ.\nމިޖަލްސާ ބާއްވަން ފުރަތަމަ މެދުވެރިވި ސަބަބަކީ ދީނީ ކަންތައްތަކަށް ވަރަށް ބޮޑަށް ފާޑުކިޔައި އަދި ދީނާއި ދެކޮޅު ޖަމިއްޔާއެއް ރާއްޖެއަށް އައިއްސަ އެހެން ދީންތަކަށް ފުރުޞަތު ދޭނެކަމަށްބުނެ ނުވަތަ ފުރުޞަތު ދޭންޖެހޭނެކަމަށް ބުނެ ވަރަށް ބޮޑަށް ވަކާލާތުކުރަމުންދާ ދަނޑިވަޅެއްގައި މިހާތަނަށް ސަރުކާރުން ކުށްވެރިކޮށް ހުއްޓުވައިދީފައެއްވެސް ނުވޭ. އެހެން ނަމަވެސް ވަރަށް ގިނަ ނޫސްތަކުންނާއި ސޯޝަލް މީޑިއާތަކުން މިކަމާ ދެކޮޅަށް އަޑު އުފަލަމުންދޭ. އެހެންވީމާ އޮނަރަބަލް ޤާސިމް އިބްރާހީމަށް ޤަބޫލުފުޅު ކުރެއްވުނީ ލޯކަލް ކައުންސިލް އިންތިޚާބުގެ ލޯންޗިންއާއި ގުޅުވައިގެން މިޖަލްސާ ބޭއްވުމަކީ މުހިންމު ކަމެއް ކަމުގައި ދެކިވަޑައިގަތީ."\nއިލްހާމް އަޙުމަދު: ޖޭޕީ ލީޑަރުގެ ޕޮލިޓިކަލް އެޑްވައިޒަރ\nޖުމްހޫރީ ޕާޓީން ބުނެފައިވަނީ ރާއްޖޭގައި ކިޔަވައި ވިދާޅުވެގެން ތިއްބެވި ޙިލްމުވެރީންނާއި ފަންނުވެރީން ނިކުމެ ވަޑައިގެން ރައްޔިތުންނަށް ޚިދުމަތް ކުރައްވާ ފަދައިން އެބައިމީހުންގެ ޙައްޤުގައި ތެދުވެވަޑައިގަތުމަށް އެދޭ ކަމުގައެވެ.


ދެކުނު ޗައިނާ ކަނޑަށް އެމެރިކާގެ އެންމެ ބޮޑެތި މަނަވަރުތައް ވަދެއްޖެ ދެކުނު ޗައިނާ ކަނޑަށް އެމެރިކާގެ އެންމެ ބޮޑެތި މަނަވަރުތައް ވަދެއްޖެ\nއެމެރިކާގެ އެންމެ ބޮޑު އެއް މަނަވަރު ޔޫއެސްއެސް ރޮނަލްޑު ރޭގަން / ފައިލް ފޮޓޯ: ރޮއިޓަރސް\nއެމެރިކާގެ ހަނގުރާމަމަތީ މަނަވަރުތައް ދެކުނު ޗައިނާ ކަނޑުގެ ސަރަޙައްދަށް ވަދެއްޖެއެވެ.\nއެމެރިކާގެ ކަނޑުގެ ސިފައިންގެ ފައުޖުން ނެރުނު ބަޔާނެއްގައި ބުނެފައިވަނީ އެމެރިކާގެ މަނަވަރުތައް ދެކުނު ޗައިނާ ކަނޑުގައި ޙަރަކާތްތެރިވަމުންދާކަމަށާއި އެ އުޅަނދުތަކުން އެ ސަރަޙައްދުގެ އަމަންއަމާންކަން ކަށަވަރުކުރުމުގެ އިތުރުން ބައެއް އަސްކަރީ ތަމުރީނުތައްވެސް ފުރިހަމަކުރާނެކަމަށެވެ. އެ މަނަވަރުތަކުގެ ތެރޭގައި އެމެރިކާގެ އެންމެ ބޮޑު އެއް އުޅަނދުކަމަށްވާ ޔޫއެސްއެސް ރޮނަލްޑު ރޭގަންވެސް ހިމެނެއެވެ. އޭގެ އިތުރުން އެ މަނަވަރުތަކުގެ ތެރޭގައި އެންމެ ޒަމާނީ އުޅަނދުތައްކަމަށްވާ ޔޫއެސްއެސް ޝިލޯއާއި ޔޫއެސްއެސް ހާލްސޭވެސް ހިމެނެއެވެ.\nއެމެރިކާގެ މަނަވަރުތައް ދެކުނު ޗައިނާ ކަނޑުގެ ސަރަޙައްދުގައި ޙަރަކާތްތެރިވަމުންދަނީ އެމެރިކާއާއި ޗައިނާގެ ގުޅުން ވަރަށް ބޮޑަށް ގޯސްވެފައިވާ ދަނޑިވަޅެއްގައެވެ. އެ ގޮތުން ދާދިފަހުން އިނގިރޭސިވިލާތުގައި ބޭއްވި ދުނިޔޭގެ އެންމެ މުއްސަނދި ޤައުމުތަކުގެ މައްޗަށް އެކުލެވިގެންވާ ޖީ7ގެ އެންމެ އިސްވެރިންގެ ބައްދަލުވުމުގައާއި ބެލްޖިޔަމުގައި ބޭއްވި ހުޅަނގުގެ އަސްކަރީ އިއްތިޙާދު، ނޭޓޯގެ ބައްދަލުވުމުގައި ޗައިނާއާ ދެކޮޅަށް ވަރުގަދަ ބަހުގެ ޙަމަލާތަކެއް ދީފައިވެއެވެ. އެ ގޮތުން ޗައިނާގެ މަޤްޞަދުތަކާއި އެ ޤައުމުގެ ޢަމަލުތަކުން ޤާނޫނާއި ޤަވާޢިދުތަކުގެ މައްޗަށް ބިނާކޮށްފައިވާ ބައިނަލްއަޤްވާމީ ތަރުތީބަށް ހުރަސްއެޅޭކަމަށް ނޭޓޯއިންވަނީ ބުނެފައެވެ. އަދި ހުޅަނގުގެ ޤައުމުތަކުން ގުޅިގެން ޗައިނާއާ ދެކޮޅަށް މަސައްކަތްކުރުމަށް އެމެރިކާގެ ރައީސް ޖޯ ބައިޑަންވަނީ ގޮވާލައްވައިފައެވެ.\nޤުދުރަތީ ވަޞީލަތްތައް ގިނަ ދެކުނު ޗައިނާ ކަނޑުގެ 90 އިންސައްތައިގެ މިލްކުވެރިކަމަށް ޗައިނާއިން ދަޢުވާކުރެއެވެ. އެއީ ގާތްގަނޑަކަށް 3.5 މިލިޔަން އަކަ ކިލޯމީޓަރުގެ ބޮޑު ސަރަޙައްދެކެވެ. ޗައިނާއިންވަނީ އެ ސަރަޙައްދުގައި އަމިއްލަ ރަށްތައް ހިއްކައި އެ ރަށްތަކުގައި އިމާރާތްކުރަން ފަށައިފައެވެ. އޭގެ ތެރޭގައި އަސްކަރީ މަރުކަޒުތަކާއި ހަނގުރާމަމަތީ މަތިންދާބޯޓުތައް ބޭނުންކުރުމަށް ރަންވޭތައް ހިމެނެއެވެ. ޗައިނާގެ ޢަމަލުތަކުގެ ސަބަބުން އެމެރިކާއިން އެ ސަރަޙައްދުގައި އަސްކަރީ ގޮތުން ހަރަކާތްތެރިވާ މިންވަރުވަނީ ފާއިތުވި އަހަރުތަކުގެ ތެރޭގައި ވަރަށް ބޮޑަށް އިތުރުކޮށްފައެވެ.\nޗައިނާގެ އިތުރުން ދެކުނު ޗައިނާ ކަނޑުގެ އެކި ސަރަޙައްދުތަކުގެ މިލްކުވެރިކަމަށް ތައިވާނުންނާއި ފިލިޕީންސުންނާއި ވިއެތުނާމުންނާއި ތައިލޭންޑުންނާއި ކެނބޯޑިޔާއިންނާއި މެލޭޝިޔާއިންނާއި އިންޑޮނޭޝިޔާއިންނާއި ބުރާނާއީންނާއި ސިންގަޕޫރުން ދަޢުވާކުރެއެވެ.